
In loc de introducere... 

Iubitul meu frate în Hristos, au trecut câţiva ani de când îmi doresc să îţi scriu. Şi 
iată că o fac acum. 

îmi este foarte greu să îţi scriu despre înfruntarea bolii. Pentru simplul motiv că eu 
însumi am picat de multe ori acest examen, nefiind în stare să duc această cruce aşa 
cum trebuie. Şi totuşi tocmai de aceea îţi scriu. Dacă aş fi scris ca un învingător, poate 
că eroismul meu te-ar fi stingherit. 

Am stat multă vreme să mă gândesc dacă totuşi are rost să îţi scriu, fiind unul care 
nu a reuşit să se înveţe pe sine însuşi ceea ce vrea să îl înveţe pe altul. 

Am stat zile întregi, m-am frământat, am citit una-alta, tot şovăind să fac ceva la 
care am alergie: să îi învăţ pe alţii ceea ce eu însumi nu fac. Soţia mea se supăra 
văzând că nu fac nimic. Din afară aşa pare, că pierd timpul. Frământările nu se văd, nu 
pot fi fotografiate. Şi totuşi m-am hotărât să îţi scriu, gândindu-mă că poate poticnirile 
mele te vor ajuta să treci mai uşor peste poticnirile tale. 

Despre înfruntarea bolii ar putea scrie - şi au scris - părinţii duhovniceşti. Mă văd 
pus într-o situaţie delicată. Eu nu am de spus nimic mai mult decât au spus ei, şi 
oricum vorbele mele nu au puterea cuvintelor lor. Şi totuşi îţi scriu. 

Crede-mă că e foarte greu să scrii despre boală. Mă gândesc că peste câteva luni 
sau câţiva ani voi fi şi eu bolnav. Şi cât de stupid ar fi să îmi aducă cineva cartea mea, 
iar eu, uitându-mă peste ea, să constat că e apă de ploaie. 

Ce e foarte greu pentru mine este să îţi scriu neştiind cine eşti, de ce eşti bolnav, cât 
de gravă este boala de care suferi. Nu există o reţetă universală pentru toate bolile, şi 
tot aşa nu există un sfat universal care să îi mângâie pe toţi bolnavii. Oamenii au 
nevoie de sfaturi în care să regăsească răspunsul la întrebările lor, nu de sfaturi 
generale care nu îi ating. 

Bolile sunt foarte diferite, şi bolnavii au stări foarte diferite. Nu seamănă un 
paralizat cu un bolnav de pneumonie. Totuşi, trebuie să existe sfaturi mai generale, 
care să îi ajute pe toţi şi pe fiecare în parte. 

Dacă aş fi fost bolnav vreme de câţiva ani, sau dacă aş fi fost doctor, poate că mi-ar 
fi fost uşor să scriu. Dar aşa, fiind outsider, fiind unul despre care se poate spune că se 
bagă unde nu-i fierbe oala, de ce totuşi nu stau în banca mea? 



Din două motive: pentru că fiind pe patul de spital am avut o nevoie foarte mare de 
afecţiune, de un cuvânt care să îmi aline durerea, şi nu l-am găsit. Şi pentru că îmi 
doresc de mulţi ani să ajut cât de puţin bolnavii (în copilărie îmi doream să mă fac 
doctor, dar am renunţat la această carieră pentru că nu suportam să văd sânge). 

Nu îmi trece prin cap ideea absurdă să fac o carte talisman, la a cărei lectură să i se 
aline durerea celui bolnav. 

Dar cred că există unii oameni cărora le poate fi înlesnit accesul la învăţătura 
patristică despre modul în care poate fi înfruntată boala. Este adevărat că o asemenea 
tentativă de adaptare a textelor pe limbajul omului contemporan este riscantă. Dar, 
nădăjduind în mila lui Dumnezeu şi în binecuvântarea părintelui meu duhovnic, voi 
încerca să fac tot ce îmi stă în putinţă pentru a reuşi să pun înaintea cititorilor 
învăţătura plină de putere a Sfinţilor Părinţi. 

Vreau să fiu alături de tine în suferinţele tale. Şi ce îţi pot spune? îţi pot alunga 
durerea, îţi pot micşora suferinţele? Nu, în nici un caz. Tot ce pot să îţi scriu este că 
mă gândesc la tine. Poate că asta nu înseamnă nimic pentru tine. Atunci nu are rost să 
citeşti această introducere, ci e mai bine să treci direct la scrisorile pe care le va 
conţine această carte. Am de gând să îţi scriu, despre răbdarea bolilor considerate 
incurabile, examenul pe care îl presupune cercetarea conştiinţei la vreme de boală de- 
spre canonul de rugăciune al bolnavului, .... Cred că vor fi şi teme care te interesează: 
uită- te la cuprins şi vezi ce anume ţi-ar trezi interesul... 

Este foarte ciudat să vrei să scrii o carte şi să nu ştii ce anume vei scrie, să ştii doar 
că vrei să îi ajuţi pe bolnavi. M-a întrebat cineva : „Şi despre ce vei scrie?" 

„Nu ştiu, încă nu îmi e clar. Singurul lucru care îmi este clar e că vreau să îi ajut pe 
cei care se află într-o situaţie în care m-am aflat şi eu, şi atunci îmi doream tare mult 
să ştiu că există cineva pe lumea asta care se gândeşte la mine." 

„Vai, dar nu este normal. Trebuie să scrii o carte bine pusă la punct." 

Eu voi scrie totuşi nu pentru că ştiu anumite lucruri, ci pentru că în inima mea 
există iubire pentru bolnavi, pentru oamenii care suferă. 

„Ce faci, te lauzi?" 

O poţi lua ca laudă dacă vrei. Mă laud că îi iubesc pe cei aflaţi în suferinţă ca să îţi 
dai seama cât de nefirească este lipsa dragostei, lipsă care se întinde ca o ceaţă a 
morţii, şi cât de firesc este ca între fiii aceluiaşi Părinte Ceresc să existe iubire. 

Cum poţi iubi un străin? înţelegând că de fapt nimeni nu îţi este străin. . . 

Când ţineam predici, mă adresam credincioşilor cu cuvântul iubiţilor, şi simţeam că 
Dumnezeu îmi dă puterea să îi iubesc. Când am tipărit câteva predici, editorul mi-a 
spus: „Nu ţi se pare că foloseşti prea des cuvântul iubiţilor 1 ? 

„Din moment ce e vorba de predici, nu văd de ce l-aş folosi mai rar atunci când 
predica este tipărită decât atunci când este rostită." 

„Oricum, una este să vorbeşti unor oameni pe care îi ai în faţă, şi altceva este să 
scrii unor străini. Nu?" 

„Şi da, şi nu. în scrierile sale, Sfântul Efrem se adresa cititorului şi cu iubitule... Şi 
nu e singurul care face asta. Când scriem pentru a încerca să ne ajutăm aproapele, 
atunci Dumnezeu ne pune în inimă puterea de a-1 iubi." 



Deja mi se pare că te-am sufocat prin declaraţiile de dragoste. Risc să le banalizez. 
Aşa că îţi voi arăta un semn de prietenie. Prietenia se arată şi în faptul că prietenii îşi 
deschid sufletul unul în faţa altuia. Voi încerca să îmi deschid şi eu sufletul faţă de 
tine, povestindu-ţi pe scurt istoria cărţii pe care o ţii în mână. 

Acum un an şi ceva, când soţia mea, Claudia, a născut a doua oară, vechea mea 
dorinţă de a scrie despre boală s-a transformat într-o hotărâre foarte puternică. îţi voi 
explica de ce. 

Dacă la prima naştere Claudia a născut foarte uşor - după ce ne-am rugat amândoi 
Sfântului Nectarie din Eghina, marele făcător de minuni - ne aşteptam ca şi a doua 
naştere să fie uşoară. Prima oară doctorului nu i-a venit să creadă că soţia e la prima 
naştere. A doua oară însă. . . 

Ne rugaserăm iarăşi la Sfântul Nectarie, care fusese ales ca ocrotitor al pruncului 
(fac o curbă în timp: fetiţa a fost botezată Nectaria, chiar de praznicul sfântului - pe 9 
noiembrie - la Mănăstirea Radu Vodă din Bucureşti, unde se află o părticică din 
moaştele sfântului). 

Eram siguri că naşterea va decurge uşor. Dar, şi încerc să nu judec pe nimeni când 
scriu, nu a fost aşa. Nu voi da nici un nume, nici măcar al spitalului - cred că se putea 
întâmpla aşa ceva şi în altă maternitate. înainte de a descrie episodul, voi preciza că 
încercarea prin care am trecut nu s-a datorat (aşa cum mi-a sugerat cineva) refuzului 
Sfântului Nectarie de a ne veni în ajutor. A fost poate răsplata puţinătăţii credinţei 
noastre, sau răsplata păcatelor noastre. 

întrucât prima naştere decursese foarte uşor, şi eu şi soţia mea eram foarte liniştiţi. 
Când am ajuns la maternitate, doctorul de gardă, un tânăr rezident, a amânat să îl 
cheme pe doctorul cu care ar fi trebuit să nască soţia mea, ca nu cumva acesta să 
aştepte prea mult. Nici măcar nu a trimis-o la sala de naşteri. Şi, stând la parterul 
spitalului, ea a simţit că se declanşează naşterea. A fost şocant şi pentru ea şi pentru 
mine. Nu aveau pregătit nici măcar scaunul cu care trebuia să o urce la etaj. O duceam 
ţinând-o de braţ, şi credeam că nu mai ajunge în sala de naşteri. 

A ajuns în sală. Eu stăteam cam la câţiva metri de camera în care se afla ea, şi 
auzeam clar cum doctorul de gardă şi asistenta îi spuneau să nu nască, să aştepte să 
vină medicul ei - de parcă lucrul acesta putea să fie controlat. 

Pentru câteva clipe am crezut că îmi pierd minţile. Copilul s-a născut cu bine, dar 
şocul prin care a trecut soţia mea a fost serios. Iar stresul meu, neputinţa mea de a o 
ajuta, sunt nişte amintiri foarte urâte. 

Acum îmi e uşor să scriu despre asta. Nectaria e mare, iar soţia mea s-a refăcut 
după trauma respectivă. Dar, în ceasul acela, îmi treceau prin minte tot felul de 
gânduri negre: „Dacă o să facă un şoc psihic şi nu o să îşi revină? Dacă pierde laptele? 
Ce o să fie cu fetiţa, dacă nu o va hrăni la sân? Dacă, dacă, dacă. . ." 

Ar fi trebuit să mă rog, şi m-aş fi liniştit. Dar şocul venise pe nepregătite. Aşa cum 
vin toate şocurile. 



(Ulterior am aflat de ce s-a purtat aşa: îi era teamă că dacă soţia mea va naşte cu el, 
şi îi vom da lui atenţia care se dă în asemenea cazuri, s-ar fi supărat doctorul cu care 
ar fi trebuit să nască soţia mea. Şi îi putea face neplăceri. Ştiu că rezidentul s-a speriat 
degeaba: doctorul cu pricina e un om cum puţini mai sunt în ziua de azi. Nu s-ar fi 
supărat deloc, ba chiar s-ar fi bucurat dacă rezidentul s-ar fi străduit să o ajute. Şi nici 
nu era nevoie de cine ştie ce ajutor, măcar dacă ar fi lăsat-o să nască fără să se 
răstească la ea şi fără să tragă de timp ca un arbitru care a luat mită... Oricum, acum 
nu mai are rost să dezgrop morţii.) 

Ei bine, văzând cât de tare a marcat-o pe Claudia comportamentul rezidentului, în 
inima mea a sporit dorinţa de a scrie o carte despre înfruntarea bolii. Mi-am dat seama 
că bolnavii se întâlnesc cu o sumedenie de surprize neplăcute care le amărăsc viaţa. 
Mi-am dat seama că, dacă vrea să reziste în lupta cu boala, bolnavul trebuie să fie 
înarmat cât mai bine. 

Practic, de la naşterea Nectariei mi-am dorit foarte puternic să scriu cartea de faţă. 

Ştiu că sfaturile mele, subiective, nu sunt de foarte mare folos. De aceea voi încerca 
să prezint învăţătura Sfinţilor Părinţi şi a duhovnicilor contemporani despre 
înfruntarea bolii. Nu îmi va aparţine decât modul de prezentare, voi încerca să fiu cel 
mult un translator care să prezinte o învăţătură ce nu îi aparţine. 

Este adevărat că orgoliul de autor al celui care scrie o astfel de carte are de suferit 
(ceea ce nu e rău). Dar, decât să scriu o carte originală, lipsită de mireasma pe care o 
au citatele din scrierile sfinţilor, o carte spectaculoasă dar nefolositoare, am preferat să 
întocmesc o carte lipsită de originalitate, dar nădăjduiesc eu - nu lipsită de 
mireasmă duhovnicească. 

Danion Vasile 



P.S. îmi era puţin ruşine să scriu că în inima mea există dragoste pentru bolnavi. 
Am avut curajul de a-ţi scrie a doua parte a acestei neconformiste introduceri târziu în 
noapte, după ce s-au culcat copiii şi după ce, la rugăciune, sufletul meu s-a simţit 
iarăşi plin de dragoste pentru bolnavi. Şi dragostea a biruit jena şi reţinerea mea de a 
mărturisi că simt această dragoste. 

Ştiu că există cititori care caută nod în papură, şi nu aş fi vrut să le dau ocazia să 
mă înţeleagă greşit. Dar eu nu scriu pentru astfel de cititori. Am primit o scrisoare de 
la o creştină din Suceava: 

„Danion, mai întâi vreau să-ţi mulţumesc pentru că te rogi pentru mine şi pentru că 
eşti alături de mine. Cum să nu-ţi scriu pentru aşa o carte de frumoasă? A sosit în clipa 
când eu aveam nevoie cel mai mult de ea. Era într-o vineri, mergeam la Sfântul Maslu 
la biserica Sfântul Ioan cel Nou de la Suceava cu fetiţa mea. După ce s-a terminat 
(slujba), când am ieşit, arunc ochii acolo unde erau cărţi de rugăciuni pe masă, şi mi- 
au căzut ochii pe cartea aceasta - Despre înfruntarea necazurilor - Scrisoare către cel 
care suferă. Erau doar două cărţi, una o răsfoia o doamnă, iar pe cealaltă am luat-o eu. 
Nu m-am uitat să văd ce mai scrie, am plecat repede să o plătesc, m-am bucurat că am 
avut bani să o cumpăr şi am plecat. 



M-am gândit că, dacă Dumnezeu mi-a scos în cale această carte, ştiu că nu sunt 
singură. îţi scriu sincer că am plâns când am citit şi recitit scrisoarea ta. . .". 

La început, credeam că îmi scrie un cunoscut. Dar când mi-am dat seama că 
scrisoarea vine de la o persoană pe care nu o cunosc, inima mea s-a umplut de 
bucurie. Faptul că există oameni care primesc cu dragoste cuvintele mele mi-a dat 
încredere să merg mai departe pe calea scrisului. Apropo, faptul că scrisoarea 
respectivă - deşi era ultima parte a volumului respectiv - a fost citită de unii oameni 
ca prim text al cărţii, şi impresiile care mi-au fost comunicate prin viu grai sau prin 
scris au întrecut aşteptările mele, mă face să am emoţii: dacă nu voi reuşi să scriu o 
scrisoare la fel de frumoasă către omul bolnav? 

Nu ştiu cum va fi. Dar voi încerca să îmi transform dragostea în cuvinte şi râvna de 
a-i ajuta pe bolnavi în propoziţii, şi nădăjduiesc să iasă ceva bun. Eu am o idee fixă: 
dacă cineva consideră că ceea ce scriu eu nu e folositor, să scrie ceva mai bun. Ar 
face-o nu numai spre sincera mea bucurie, ci şi spre folosul celorlalţi. M-aş mulţumi 
să ştiu măcar că lipsa mea de pricepere 1-a putut convinge pe altul că e nevoie de o 
mărturie mai puternică, mai folositoare. Ceea ce, la drept vorbind, ar însemna că nu 
m-am zbătut fără rost. Nu?... 



Scrisoare către omul bolnav 

Fratele meu (sora mea) în Hristos, tu stai şi suferi, în timp ce eu scriu, gândindu-mă 
la suferinţa ta. Am oare dreptul să îţi scriu? Are oare dreptul cineva din spatele 
frontului să îi scrie unui soldat din linia întâi? M-am gândit foarte mult la cei apăsaţi 
de boală. Scriindu-ţi, chiar fără să ştiu cine eşti şi de ce boală suferi, mă gândesc cum 
aş putea să te ajut. E foarte mult timp de când mă gândesc să îţi scriu, şi totuşi până de 
curând nu am avut curajul să o fac acum. Pur şi simplu mă simţeam neputincios. Nici 
acum nu mă simt capabil să mângâi sufletul tău apăsat de durere. Şi totuşi, nu scriu 
numai ca să îmi descarc sufletul. Simt povara faptului că sunt oameni care suferă şi 
pentru care eu nu fac nimic. 

înainte de toate îţi scriu că îmi doresc din toată inima să duci cum trebuie această 
cruce pe care ţi-a dat-o Dumnezeu. O mie de scrisori dacă aş scrie către bolnavi, în 
fiecare dintre ele aş încerca să le repet aceasta: că trebuie să aibă grijă cum îşi poartă 
crucea. . . 

Durerea nu lasă loc refrenelor. îmi dau seama foarte bine că o scrisoare primită de 
la un străin te poate supăra: „De ce îmi scrie omul acela, dacă nu e în locul meu, dacă 
nu mă înţelege?" 



îţi scriu tocmai pentru că am fost şi eu îngenuncheat de durerile bolii, tocmai 
pentru că îmi dau seama că şansele de a te ajuta prin rândurile mele sunt minime. 
Tocmai de aceea îţi scriu. M-am rugat şi mă rog să mă lumineze Dumnezeu să îţi scriu 
cu folos. Acum, când scriu, nu ştiu dacă această scrisoare va ajunge la tine. Am mai 
încercat să îţi scriu de câteva ori, dar nu am reuşit să o fac aşa cum mi-aş fi dorit, aşa 
că am şters totul. Să mă ierţi dacă, citind această scurtă scrisoare, ţi se va părea plic- 
ticoasă. Crede-mă că este un semn de dragoste. . . 

După lungi frământări - asemănătoare rezolvării unei probleme de matematică - 
am ajuns la concluzia că cel mai bine ar fi să îţi redau o întâmplare care mi-a plăcut în 
mod deosebit. Citirea ei nu îţi va uşura durerile, dar poate că te va ajuta să le înfrunţi 
altfel: 

„Odată, un bolnav şi-a pierdut răbdarea şi striga către Domnul, cerând să-1 
slobozească de durerile cele înfricoşătoare. I-a apărut atunci un înger care i-a spus: 

- Prea Bunul Dumnezeu a auzit rugăciunea ta şi va face după cererea ta, însă cu 
condiţia ca în loc de un an de viaţă cu chinuri pe pământ, prin care orice om se curăţă 
de păcat ca aurul în foc, să primeşti să petreci trei ore în iad. Deoarece sufletul tău are 
nevoie de curăţire prin încercarea bolii, va trebui să suferi boala încă un an. Dar asta ţi 
se pare greu. Gândeşte-te însă ce înseamnă iad, unde merg toţi păcătoşii! De aceea 
încearcă, dacă vrei, să rabzi numai trei ore şi apoi te vei mântui cu rugăciunile Sfintei 
Biserici. 

Bolnavul s-a gândit: «Un an de chinuri pe pământ e foarte lung. Mai bine să fac 
răbdare trei ceasuri, decât un an». 

- Sunt de acord cu trei ceasuri în iad, a spus el îngerului. 

Atunci îngerul a luat uşor sufletul bolnavului în mâinile sale, 1-a lăsat în iad şi s-a 
depărtat spunând: 

- Mă voi întoarce după trei ceasuri. 

întunericul veşnic ce stăpânea acolo, strâmtorarea, glasurile celor ce se chinuiau şi 
ajungeau la urechile lui şi înfăţişarea sălbatică, toate acestea au pricinuit nefericitului 
o frică şi o durere înfricoşătoare. Peste tot vedea şi auzea chinuri. Nicăieri vreun glas 
de bucurie în abisul nesfârşit al iadului. Se vedeau în întuneric numai ochii înflăcăraţi 
ai diavolilor, gata să-1 sfâşie. 

Sărmanul a început să tremure şi să strige, dar la glasurile şi strigătele sale îi 
răspundea numai abisul. I s-a părut că au trecut secole întregi, şi din clipă în clipă 
aştepta să vină îngerul, dar acela nu mai venea. 

în cele din urmă, deznădăjduit că nu va vedea niciodată raiul, a început să geamă şi 
să plângă, dar nimănui nu-i păsa de el. în iad, păcătoşii se gândesc numai la ei înşişi, 
şi diavolii se bucură de chinurile lor. 

Dar iată că strălucirea dulce a îngerului se văzu în abis. Cu zâmbetul său 
paradisiac, îngerul a stat deasupra celui chinuit şi 1-a întrebat: 

- Cum eşti, omule? 

- N-am crezut că şi la îngeri poate exista minciuna!, a şoptit cel chinuit cu o voce 
stinsă. 

- Ce înseamnă asta?, a întrebat îngerul. 



- Cum ce înseamnă?, a continuat ticăloşitul om. Mi-ai făgăduit să mă iei de aici 
după trei ceasuri, dar de atunci mi se pare că au trecut ani, veacuri întregi de chinuri 
nesuferite. 

- Binecuvântatule, ce ani, ce veacuri?, a spus cu uimire îngerul. A trecut numai un 
ceas de când am plecat şi trebuie să mai rămâi aici încă două. 

- Cum? Două ceasuri? Oh! Nu pot suferi, n-am putere! Dacă e cu putinţă şi dacă e 
voia lui Dumnezeu, te rog, ia-mă de aici. Mai bine să sufăr pe pământ ani întregi, până 
la ziua Judecăţii, numai scoate-mă din iad. Ai milă de mine!, striga gemând cel 
chinuit, ridicându-şi mâinile spre înger. 

- Bine, a răspuns îngerul. Bunul Dumnezeu, ca un Părinte iubitor de oameni, te va 
milui. 

La aceste cuvinte, omul îşi deschise ochii şi văzu că se află în patul său de boală, ca 
şi mai înainte" [12; 35-39] '. 

Poate că ai mai citit sau ai auzit deja această întâmplare. Sau poate că o afli abia 
acum. Mi s-a părut foarte potrivită pentru situaţia în care te afli. 

Nu ştiu ce aş fi ales eu în locul acelui bolnav, dar cred că m-aş fi simţit atras să fac 
aceeaşi alegere. Trei ceasuri în iad. . . Oare ce ar fi aşa groaznic, încât să atârne mai 
greu decât un an de suferinţă? 

Dar lucrurile stau altfel decât le vedem noi. 

Ştiu că acum, covârşit de suferinţe, te întrebi de ce oare Dumnezeu nu ţi-a dat o altă 
cruce, care să nu te covârşească? De ce Dumnezeu nu a ales o altă cale pentru 
mântuirea ta? 

Răspunsul la această întrebare nu este greu de dat: Dumnezeu a ştiut care este calea 
cea mai potrivită pentru ca tu să te mântuieşti. 

„Dar de ce alţii, care au făcut păcate mai mari, nu au o cruce la fel de grea?. . ." 

Am auzit această întrebare de la mai mulţi bolnavi. „De ce Dumnezeu nu îmi dă 
chinuri mai uşoare? Nu vede că pe acestea nu le pot răbda?" 

„Nu pot să nu cârtesc... Dumnezeu îmi dă încercări mai grele decât pot să 
suport..." 

Dumnezeu nu este un sadic care are câteva tone de suferinţă pe care le aruncă la 
întâmplare pe pământ. Dumnezeu nu greşeşte. El ştie întotdeauna ce ne este cu 
adevărat de folos. Dumnezeu îngăduie ca omul să sufere tocmai pentru ca prin această 
suferinţă sufletul lui să se curăţească. Şi dacă unii au dureri foarte mari, nu înseamnă 
că Dumnezeu este nedrept cu ei, ci înseamnă că tocmai acele dureri sunt leacurile 
potrivite pentru sufletele lor. 

Omul se gândeşte: „dar dacă alţii, care au făcut păcate mai mari, nu au parte de 
aceleaşi dureri, nu înseamnă că Dumnezeu ar fi putut să mă cruţe?" Problema ar trebui 
pusă altfel. Este adevărat că mulţi oameni răi au avut parte de o viaţă pământească 
plină de toate desfătările, şi chiar au avut o sănătate de invidiat. Ştim noi însă dacă ei 
s-au mântuit? Nu ştim. Păcătoşii care au murit fără să se pocăiască au ajuns în iad. Nu 
este problema noastră să judecăm dacă Dumnezeu este mai îngăduitor cu alţii decât cu 
noi. 



Avem libertatea de a păcătui, avem libertatea de a-L judeca pe Dumnezeu. Dar la 
ce ne ajută o astfel de libertate? Sfântul Apostol Petru ne îndeamnă: Trăiţi ca oamenii 
liberi, dar nu ca şi cum aţi avea libertatea drept acoperământ al răutăţii, ci ca robi ai 
lui Dumnezeu (I Petru 2, 15). Este trist faptul că mulţi oameni îşi folosesc libertatea în 
mod greşit. De fapt, tocmai aceasta a fost pricina căderii - că omul a vrut să îşi 
folosească libertatea călcând voia lui Dumnezeu. 

Cu ce rămânem dacă îl judecăm pe Dumnezeu? Schimbăm cumva soarta noastră în 
bine? Ni se împuţinează durerile? Dimpotrivă. Şi atunci? Dacă vrem să ne mântuim, 
atunci nu îl judecăm pe Dumnezeu. 

Şi totuşi, uneori oamenii se lasă covârşiţi de durere... îl judecă pe Dumnezeu, se 
lasă biruiţi de deznădejde. Am căzut şi eu în acest păcat. Şi nu numai o dată. Cu 
trecerea timpului, însă, am înţeles că prin aceste căderi nu îmi uşuram cu nimic 
suferinţa, ba chiar mi-o agravam. încercam să mă lupt cu Dumnezeu, şi lupta mea era 
dovada puţinătăţii credinţei mele. înţelegându-mi greşeala, am căutat să nu mă mai 
lupt cu Dumnezeu, ci să mă lupt numai cu ispita deznădejdii. Lupta nu e uşoară, dar 
dacă e pornită la timp şansele de victorie sunt mai mari. 

La început omul primeşte un gând de deznădejde, apoi începe să cârtească şi, dacă 
nu are grijă, în scurt timp inima sa este biruită de deznădejde. îţi voi reda câteva 
rânduri scrise de Sfântul Teofan Zăvorâtul ca să îţi fie de folos dacă sau mai bine zis 
când vei fi ispitit de deznădejde: 

„Sănătatea dumneavoastră s-a şubrezit. Sănătatea şubrezită poate să şubrezească şi 
mântuirea atunci când din gura bolnavului se aud cuvinte de cârtire şi strigăte de 
nemulţumire. Să vă ajute Dumnezeu să vă izbăviţi şi de un necaz şi de celălalt! Vedeţi 
unde vreau să ajung? La dumneavoastră se strecoară anumite cuvinte; cuvintele vin, 
fireşte, din simţăminte şi gânduri pe potrivă, iar acestea din urmă sunt de aşa un fel că 
lucrarea mântuirii nu se poate împlini cu ele. Binevoiţi a lua aminte la aceasta şi a vă 
îndrepta... Sănătatea şi boala sunt în mâinile purtării de grijă a lui Dumnezeu mijloace 
pentru mântuire atunci când atât una, cât şi cealaltă sunt folosite în duhul credinţei... 
Dar ele duc la pierzanie atunci când omul se poartă în privinţa lor după toanele sale" 
[21; 26-27]. 

Nu ne putem permite luxul de a avea toane. Cine se poartă după cum are chef mai 
devreme sau mai târziu va culege roadele atitudinii sale. 

Lupta cu deznădejdea trebuie să fie o luptă susţinută, pentru că nu este cu nimic 
mai uşoară decât lupta cu desfrânarea, cu beţia, cu lăcomia, cu mândria sau cu alte 
patimi. însă în timp ce desfrânatul este mustrat de conştiinţă şi se poate pocăi, deznă- 
dăjduitul nu mai vede pocăinţa. Totul i se pare întunecat, totul i se pare fără rost. Ca 
să nu spun mai multe, voi spune doar că deznădejdea, pricină a sinuciderii, poate fi 
înţeleasă şi ca o formă de sinucidere. Pentru că asta este: în timp ce Dumnezeu trimite 
leacul spre tămăduire, omul îl respinge ca şi cum ar fi otravă. 



„în ce priveşte faptul că năvăleşte asupră-vă nerăbdarea, este omeneşte să fie aşa. 
Dacă vine, trebuie să o alungaţi. Simţământul de apăsare pricinuit de boală este 
tocmai ca să aveţi ce răbda. Unde nu se simte apăsare, acolo nu-i nici răbdare; însă 
când vine simţământul de apăsare împreună cu dorinţa de a o înlătura, nu e nici un 
păcat în asta. Este un simţământ firesc. Păcatul începe când în urma acestui simţământ 
sufletul se lasă pradă nerăbdării şi începe să încline spre cârtire" [21; 28-29]. 

Da, e omeneşte să ne vină gânduri de nerăbdare, şi chiar gânduri de deznădejde. 
Numai pe cei sporiţi în credinţă deznădejdea nu îi atinge. Chiar dacă ne vin astfel de 
gânduri, noi trebuie să luptăm împotriva lor cu toată atenţia. Bolnavul care se lasă bi- 
ruit de deznădejde pierde atât în războiul duhovnicesc, cât şi în războiul cu boala. 
Pentru că însănătoşirea depinde şi de starea psihică a bolnavului. 

Ar mai fi de spus că atunci când durerile sunt crâncene uneori omul simte nevoia 
de a da frâu liber mâniei. Este şi aceasta o ispită, desigur. în această ispită încearcă să 
găsească tot felul de vinovaţi pentru boala sa. E prea apăsător să recunoşti că boala 
este urmarea propriilor păcate, este mult mai convenabil să dai vina pe alţii. Colegii de 
serviciu, membrii familiei sau prietenii sunt trecuţi prin ciurul judecăţii şi sunt 
consideraţi coautori ai bolii. 

Este adevărat şi faptul că boala unui om este amplificată de stările de stres 
provocate de unele rude sau de unele cunoştinţe, dar bolnavului nu îi este de nici un 
folos să îşi macine nervii gândindu-se cu răutate la aceşti binefăcători ai săi. Când 
mânia îi umple inima, bolnavul se va agăţa cu disperare de fiecare victimă care îi 
apare la orizont. Nu este deci de mirare că îi va acuza pe doctori că sunt nepricepuţi. 

Sfântul Teofan Zăvorâtul spune şi aceasta: „Nu vă supăraţi pe doctori. Ei nu pot 
vindeca singuri, ci doar cu binecuvântarea lui Dumnezeu. (Cred că spusele sale au 
nevoie de o mică precizare: sunt valabile mai ales pentru cazurile în care doctorul 
este priceput. Dacă doctorul este nepriceput, atunci şansele ca boala să fie tratată 
cum trebuie sunt, evident, mici. într-o astfel de situaţie găsirea unui alt doctor, a 
unuia iscusit, i-ar putea fi de mare folos celui bolnav - ar fi cea mai simplă metodă de 
a-l feri de supărare. Este adevărat că Dumnezeu se poate folosi şi de cel mai 
nepriceput doctor, dar asta nu înseamnă că nu trebuie să ţinem seama de iscusinţa 
medicilor. Părintele Paisie Aghioritul ne atrăgea atenţia asupra faptului că doctorii 
„pot face greşeli, mai ales atunci când nu au smerenie. " [13; 241-242]). Iar 
Dumnezeu are despre boală şi sănătate cu totul alte idei decât noi, şi ele sunt departe 
de ale noastre ca cerul de pământ" [21; 23]. 

Of, cât de greu este să înţelegem învăţătura aceasta... Cel mai uşor o înţelegem 
când ne este bine, când suntem sănătoşi, când nu avem necazuri. Dar când cuţitul 
durerii pătrunde în inimile noastre, nu mai vrem să ne recunoaştem nimicnicia. Vrem 
să înţelegem de ce nu suferim mai puţin, vrem să ne explicăm fiecare picătură de 
suferinţă. 

Ridică-te, fratele meu, ori de câte ori ai căzut în deznădejde. Ridică-te, fratele meu, 
ca şi cum nu ai fi căzut. Pe cât de mare este păcatul deznădejdii, pe atât de mare este 
plata celui care se ridică din cădere. 



M-am apucat să îţi scriu rândurile de faţă din trei motive: pentru a-ţi reproduce 
întâmplarea cu trei ceasuri în iad, pentru a te încuraja să te ridici ori de câte ori 
durerea te va arunca în deznădejde şi pentru a-ţi vorbi despre mucenicia bolii. 

înainte de teorie îţi voi scrie despre două momente din viaţa părintelui Paisie 
Aghioritul. Părintele povestea: 

„O femeie ce suferă de rinichi şi de ani de zile face tratament pentru purificarea 
sângelui mi-a spus: 

- Părinte, faceţi, vă rog, semnul Crucii pe mâna mea. Venele îmi sunt numai rană şi 
nu mai pot suporta să fac acest tratament. 

- Aceste răni, i-am spus, în cealaltă viaţă vor fi nişte diamante mai preţioase decât 
diamantele din această lume. (...) 

După aceea, îmi arată o rană la cealaltă mână şi îmi spune: 

- Părinte, rana aceasta nu se închide şi se vede osul. 

- Da, dar de acolo din rană se vede cerul, îi spun. Mă rog ca Hristos să-ţi dea 
răbdare şi să-ţi mărească dragostea pentru El, ca să uiţi de durere. Desigur, există şi 
altă rugăciune - pentru a alina durerile, dar atunci se micşorează şi răsplata cea mare. 
Prin urmare, rugăciunea de mai înainte este mai bună. 

Şi astfel s-a mângâiat mult, sărmana" [13; 228]. 

Oare câţi dintre noi ne-am mângâia la auzul unor astfel de cuvinte? Oare câţi dintre 
noi nu s-ar mâhni auzind că preotul căruia îi cerem să se roage pentru alinarea 
durerilor ne spune că e de preferat să răbdăm durerea? Şi totuşi, femeia s-a mângâiat. 
Prin aceasta, a făcut dovada credinţei sale. 

Ne este uşor să fim creştini atunci când avem tot ce ne trebuie, când nu ne lipseşte 
nimic şi când nu suferim nici o durere. Dar este greu să fim creştini atunci când ne 
apasă greutatea crucii. 

Când suntem bolnavi (sau când suntem apăsaţi de oricare altă suferinţă), credinţa 
noastră este supusă unui examen. Avem de ales între răbdarea încercării sau alegerea 
unui păcat care să îndulcească suferinţa. Oamenii caută păcatul pentru că nu vor să 
ducă crucea. Ce este păcatul decât o fugă după o plăcere vinovată, o fugă după 
eliberarea de tensiunea la care ne supune viaţa? Omul a înţeles că nu poate evita 
necazurile. Şi ori alege să le rabde, ori alege să păcătuiască. Dacă nu vrem să 
înţelegem că Dumnezeu îngăduie să fim încercaţi de boală sau de alte necazuri pentru 
ca prin aceasta să ne curăţim sufletul, nu suntem creştini decât cu numele. 

Cine este ortodox? „Cel care a primit botezul în Biserica Ortodoxă. . ." 

Acesta este răspunsul standard. Un astfel de răspuns are mari şanse să fie greşit. 
Dacă acest răspuns ar fi adevărat, înseamnă că toţi yoghinii şi radiesteziştii, toţi 
penticostalii sau Martorii lui Iehova care în copilărie au fost botezaţi în Biserică sunt 
ortodocşi. 

,A, nu, dacă au devenit penticostali sau altfel de eretici, nu mai sunt ortodocşi." 

Atunci? 

„Ortodocşi sunt cei care au fost botezaţi în Biserica Ortodoxă şi care au păstrat 
învăţătura de credinţă ortodoxă." 



Un om biruit de patima lăcomiei, a desfrâului, a beţiei şi a mândriei se poate numi 
ortodox? Da, teoretic se poate. Dar practic faptele îl arată mai degrabă a păgân. în 
momentul în care cineva vrea să trăiască astfel încât să se mântuiască nu se va limita 
să primească credinţa cea curată, ci se va lupta să săvârşească şi faptele credinţei: 
Credinţa fără de fapte este moartă (Iacov 2, 20). 

în momentul în care cineva trece la Ortodoxie nu este de ajuns să creadă că Hristos 
este Fiul lui Dumnezeu care S-a întrupat pentru mântuirea noastră şi că Maica 
Domnului a rămas fecioară şi după naştere. Prin ele însele, dogmele nu mântuiesc pe 
nimeni. Omul trebuie să creadă şi că pentru a se mântui trebuie să poarte crucea pe 
care i-o trimite Dumnezeu. Mântuirea nu poate fi dată fără ca omul să se lupte pentru 
ea. Cei care vor să ducă o viaţă creştină fără necazuri şi fără boli îşi doresc im- 
posibilul. (La limită se poate afirma că este o erezie să vrei să fii mântuit fără să porţi 
crucea. Aşa cum există erezii hristologice - referitoare la persoana Mântuitorului, 
erezii eclesiologice - referitoare la Biserică, tot aşa există şi erezii soteriologice - 
referitoare la mântuire. învăţătura despre mântuirea fără cruce este o astfel de erezie. 
Dumnezeu nu ne-a făcut păpuşi, ci ne-a făcut fiinţe libere, cugetătoare. Dacă omul 
vrea să se mântuiască, trebuie să ducă lupta cea bună. în măsura în care dreapta 
credinţă modelează fiecare aspect al vieţii umane, în aceeaşi măsură erezia 
deformează înţelegerea firească a vieţii. Identificarea ideilor rătăcite are un caracter 
pozitiv în măsura în care rostul ei este de a-1 ajuta pe om să îşi asume o concepţie de 
viaţă ortodoxă. Această concepţie îi va modela faptele într-o direcţie diferită faţă de 
cea în care i-ar fi modelat-o ideile rătăcite.) 

Un alt caz. Părintele Paisie Aghioritul a întrebat pe cineva: 

„Ce face mama ta? 

- Nu se simte bine, părinte. Din când în când îi creşte foarte mult temperatura şi 
atunci îşi pierde cunoştinţa. Pielea i se umple de răni şi în timpul nopţilor o dor. 

- Iată, astfel de oameni sunt mucenici. Şi chiar dacă nu sunt mucenici desăvârşiţi, 
sunt pe jumătate. 

- Toată viaţa ei a fost o suferinţă, părinte. 

- Pentru aceasta, răsplata ei va fi îndoită. De câte bunătăţi are a se desfăta! Raiul îl 
are deja asigurat" [13; 227]. 

(Cât priveşte cuvintele „raiul îl are deja asigurat", părintele nu se referea la faptul 
că o anumită suferinţă poate fi preţul plătit de suflet pentru a se mântui. Poţi face cea 
mai jertfe lnică lucrare, poţi răbda cele mai grele suferinţe, dacă la sfârşitul vieţii 
cedezi în lupta duhovnicească, pierzi totul. O exemplificare o oferă cei care, după ce 
au rezistat o vreme la caznele la care au fost puşi de prigonitori, s-au lepădat de 
Hristos. Bolnavul care rabdă trebuie să rabde până la capăt. Şi, dacă simte că mânia şi 
deznădejdea se apropie de sufletul său, să ştie că dacă cedează poate pierde plata 
suferinţelor pe care le-a răbdat până atunci.) 

Toţi creştinii drept-măritori îi cinstesc pe sfinţii mucenici. Dar mucenicia ne apare 
ca o stare care nu prea are nimic în comun cu viaţa noastră. Şi totuşi, Sfinţii Părinţi au 
vorbit nu numai despre mucenicia propriu-zisă, ci şi de mucenicia nesângeroasă. 
Există mai multe forme de mucenicie fără-de-sânge: mucenicia ascultării, mucenicia 
suferinţei, mucenicia bolii. 



Sfântul Ioan Gură de Aur se adresează celui bolnav: 

„De vei cădea tu în vreo boală cumplită şi mulţi venind la tine te vor sili, unii cu 
descântece, alţii cu baiere, alţii cu altele să mângâi răul [adică să micşorezi suferinţa] 
- iar tu, pentru frica lui Dumnezeu, vei suferi vitejeşte şi fără de abatere, şi vei alege 
să pătimeşti mai bine toate decât să suferi să faci ceva din cele ce privesc închinarea la 
idoli, aceasta îţi aduce ţie cunună de mucenicie! 

Şi nu te îndoi! Cum şi în ce chip? îţi voi spune. Precum acela ce suferă vitejeşte 
usturimile cele din munci ca să nu se închine idolului, aşa şi tu suferi durerile cele din 
boală ca să nu ai trebuinţă de nimic din cele ce dă el, (descântătorul) nici să faci cele 
ce porunceşte. Dar sunt mai iuţi acelea? Dar acestea sunt mai îndelungate, pentru 
aceea sfârşitul lor este deopotrivă. Dar de multe ori sunt şi mai iuţi. Spune-mi: când 
fierbinţeala te supără dinlăuntru şi te aprinde, şi ceilalţi sfătuindu-te (să fii descântat), 
tu însă vei lepăda descântecul, au nu te-ai încununat cu cunună de mucenicie?" [7; 
147]. 

în ce constă această mucenicie? în faptul că omul refuză să se folosească de 
vrăjitorie pentru ca durerea să îi fie uşurată. Omul alege să rabde, şi această suferinţă 
îi aduce mântuirea. 

Dar numai la atât se rezumă mucenicia bolii? La refuzul de a merge la vrăjitori? 
Nu, în nici un caz. Sfântul Ioan Gură de Aur se referea în aceste cuvinte numai la un 
singur aspect al problemei. Poate că trebuia să scriu mai întâi despre mucenicia bolii 
în general, şi apoi să intru în detalii. 

Sfântul Teofan Zăvorâtul spunea că „cei care rabdă supuşi lui Dumnezeu 
amărăciunile şi durerile sunt în ceata mucenicilor" [21; 28]. Vedem de fapt că 
mucenicia nesângeroasă este legată de răbdare. Rabzi boala, intri în ceata mucenicilor. 
(Este vorba aici nu de o simplă durere de dinţi sau de o înţepenire trecătoare a 
coloanei vertebrale, este vorba de chinurile mari pe care le aduc bolile.) 

„Vreau să mi se uşureze durerile, nu mă interesează să intru în nici o ceată de 
mucenici..." 

Am auzit aceste cuvinte din gura unui om care suferea foarte tare. Şi l-am înţeles. 
Mai bine zis am înţeles că nu era conştient de ceea ce spunea. Este adevărat că noi ne 
dorim mântuirea fără să ne dorim să ajungem într-o ceată anume a sfinţilor sau în alta. 
Aproape întotdeauna cei care au astfel de pretenţii sunt cuprinşi de mândrie. Dar, dacă 
Dumnezeu ne dă o încercare grea, înseamnă că vrea să ne facă un mare dar. Intrarea în 
ceata mucenicilor nu trebuie înţeleasă ca o poziţionare exterioară, ci ca o unire cu 
Dumnezeu. Aşa cum mucenicii primesc raiul pentru că au răbdat pătimirea, tot aşa 
bolnavul primeşte raiul pentru că a răbdat boala. 

Creştinul trebuie să înţeleagă mucenicia bolii ca o binecuvântare, nu ca un blestem: 

, Atunci când oamenii nu prind sensul cel mai profund al vieţii, se chinuiesc chiar şi 
atunci când primesc binecuvântările lui Dumnezeu şi prilejurile pe care El le dă pentru 
mântuirea lor. în timp ce acela care se aşează corect duhovniceşte, se bucură de toate. 
Şi mai slab la minte să fie, se bucură. Şi sărac să fie, tot se bucură" [13; 253]. 



îmi dau seama de faptul că omului zilelor noastre cuvântul mucenic îi este străin. 
Suntem atât de obişnuiţi cu idolatrizarea plăcerilor încât nu ne interesează nimic legat 
de jertfă. Dar, spre surprinderea multora, chiar dacă omul de astăzi nu vrea mai să aibă 
nimic în comun cu omul de ieri, totuşi mântuirea se obţine în acelaşi mod ca înainte, 
nu în altul. Nu îi stă în putere omului să mute uşa raiului la capătul căii celei largi. 
Omul poate să inventeze multe, poate să schimbe multe, dar nu îi stă în putere să 
schimbe păcatul în virtute: dacă omul calcă poruncile pe care le-a dat Dumnezeu, va fi 
pedepsit pentru asta. 

Suferinţă, suferinţă, suferinţă. . . Până când? 

„Am trăit iadul. . ." Am auzit aceste cuvinte nu de la vreun om care ar fi avut parte 
de o întâmplare asemănătoare cu cea descrisă la începutul acestei scrisori. Ci de la 
cineva care a fost îngenuncheat de durere. 

Ce este iadul? Nu intru în definiţii teologice. E prea riscant. Totuşi, am înţeles 
cuvintele am trăit iadul. Durerea crâncenă, dacă nu este covârşită de credinţă, se 
transformă într-un iad. 

„De ce a îngăduit Dumnezeu să trăiesc acest iad?" 

întrebarea aceasta era retorică; în ochii celui care şi-a pus-o se vedea o profundă 
nemulţumire. 

Cuvintele pe care i le-am spus, şi pe care ţi le spun şi ţie, nu îmi sunt pe plac. 
Pentru că şi eu am fost într-o situaţie asemănătoare, şi eu am trăit iadul din cauza 
durerii, şi eu am dat la rândul meu vina pe Dumnezeu. 

„Nu Dumnezeu e de vină că tu ai trăit iadul. . . Dacă dai vina pe El, înseamnă că ai 
puţină credinţă. Au fost oameni care au răbdat dureri mai mari decât ale tale, şi totuşi 
nu au cârtit. De vină eşti tu, că nu ai mai multă credinţă." 

„Dar Dumnezeu de ce mi-a dat o cruce mai grea decât pot duce?" 

„Dumnezeu nu a greşit, nu greşeşte şi nu va greşi niciodată. Nu poţi fi tu singura 
excepţie din istoria lumii." 

îţi mărturisesc că atunci când am spus aceste cuvinte le-am spus cu durere, nu cu 
triumfalismul că eu am credinţă şi celălalt nu. Dumnezeu ştie că omul poate răbda 
fiecare încercare pe care tot El i-o trimite. Dar este adevărat şi faptul că ispitele grele 
nu pot fi înfruntate râzând. Calea crucii nu este o cale superficială. Dumnezeu vede 
poticnirile noastre. Dar vrea ca după aceste poticniri să ne ridicăm. 



Te simţi o povară pentru ceilalţi? Sfântul Ioan din Gaza scria fraţilor despre un 
părinte bolnav: „bătrânul nu trebuie să se ferească, din dreaptă socoteală, de a fi slujit 
de către voi, odată ce e bolnav, ci să îi mulţumească lui Dumnezeu şi să se roage 
pentru voi. (...) Şi fiecare trebuie să-şi ducă viaţa în frica lui Dumnezeu pe măsura şi 
starea lui, mulţumind Lui totdeauna. Căci prin el îşi iau plata lor şi alţii. Deci să nu 
pizmuiască pe cel ce vrea să asculte pe Cel ce zice: Bolnav am fost şi mi-aţi slujit 
(Matei 25, 36). Căci Dumnezeu nu cere, precum am auzit adeseori, de la cel bolnav 
decât mulţumire şi răbdare. Pentru că acestea mijlocesc pentru neputinţa noastră 
înaintea lui Dumnezeu. Deci potrivit dreptei socoteli să nu se ferească să fie slujit de 
oricare frate care voieşte să se ostenească după Dumnezeu. Şi să nu spună: îl 
împovărez, sau îl necăjesc. Ci să spună: «Cel ce slujeşte poate fi egal cu cei chinuiţi 
de boală dacă Dumnezeu 1-a încredinţat că-1 va răsplăti pentru mine. Domnul să-1 
mântuiască şi pe mine să nu mă osândească»" [22; 158-159]. 

Domnul îi va răsplăti pe cei care te îngrijesc. Boala prin care treci nu este numai 
crucea ta, este o cruce şi pentru ei. O cruce care le va aduce cunună. 

Am scris destul de mult, şi nu vreau să te plictisesc. Voi încheia aici. 

Nu sunt mulţumit de ceea ce ţi-am scris, dar ţi-am dat cât am avut în inimă. îmi dau 
seama că, scriind pentru bolnavi (sau pentru cei necăjiţi), scriu câtă dragoste am, dacă 
nu am mai multă dragoste, degeaba îmi doresc să îţi fi scris mai mult sau mai frumos, 
îmi doresc să îi iubesc mai mult pe bolnavi, şi atunci voi putea scrie mai mult şi mai 
cu folos. 

Vezi, sfaturile mele (şi ale tuturor celor care suntem la începutul vieţii 
duhovniceşti) nu au puterea pe care o au cuvintele celor sporiţi. Degeaba îţi spun eu: 
„rabdă, că din rănile tale poţi vedea cerul..." Dacă părintele Paisie ţi-ar fi spus aceste 
cuvinte ţie, şi nu altuia, ai fi simţit puterea lor. 

Sunt neputincios, deşi aş vrea să te ajut. Te pot ajuta cel mai bine prin rugăciuni. 

Măcar cu atâta să rămâi din scrisoarea mea: că am vrut să îţi scriu pentru a-ţi alina 
durerea, şi am înţeles că o durere nu poate fi alinată dacă omul nu este întărit în 
credinţă. 

Poate că eşti întărit în credinţă, poate că ai înfruntat boala cu vitejie (dar cine oare 
ar putea spune despre sine că este tare în credinţă, câtă vreme sfinţii înşişi se rugau să 
aibă mai multă credinţă?. . .). Şi poate că ai citit rândurile mele la întâmplare. Atunci te 
rog să nu te superi că am scris aşa şi nu altfel. Oamenii scriu ceea ce sunt, scriu atât 
cât sunt. (E adevărat, există şi făţarnici care scriu despre lucruri înalte numai ca să 
atragă atenţia lumii, dar încerc să nu merg pe urmele lor. Am eu alte păcate, nu vreau 
să îl mai adaug şi pe cel al făţărniciei. . .) 

Roagă-te, fratele meu, ca Dumnezeu să îţi dea credinţă şi răbdare. Roagă-te, 
spovedeşte-te, împărtăşeşte-te, şi vei simţi o putere pe care numai Dumnezeu ţi-o 
poate da. Mă opresc aici, apăsat de puţinătatea dragostei mele. 

Roagă-te, fratele meu. Roagă-te, şi Dumnezeu va veni la tine. Sau te va ajuta să 
înţelegi că, dacă nu te-ai împotrivit, a venit deja. Nu există cruce fără binecuvântare. 
Nu există încercare în care Hristos să ne lase singuri. Chiar dacă, pentru a ne încerca 
credinţa, uneori Se ascunde. . . 



Despre examenul bolii 

„Odată, mergând la părintele cu unele necazuri, l-am întrebat şi despre fiica mea 
cea mică, I. 

- Părinte, ce să mă fac cu ea? E cea mai mică, dar nu mă ascultă deloc, nu-i aşa 
cum aş fi vrut eu. Face totul anapoda, numai de-a-ndoaselea. Mă rog eu şi zi şi noapte 
lui Dumnezeu să o înţelepţească pe ea măcar un pic şi să o întoarcă pe calea cea 
dreaptă, dar totul e degeaba. La biserică merge doar dacă încep să plâng. Iar pe lângă 
toate astea, s-a mai înscris şi la un cerc de artişti amatori şi vor să joace o piesă de 
teatru care se numeşte «Discuţia Evei cu Dumnezeu». Eu, când am ascultat repetiţia 
lor şi am auzit ce discuţie e aceea, m-am pierdut cu totul cu firea, m-am îmbolnăvit de 
mâhnire şi nu mai am nici o speranţă s-o salvez. Doar diavolului îi slujesc ei acolo. 
Mai bine aş înmormânta-o de vie decât să o văd hulindu-L pe Dumnezeu. 

Aşa mi-am vărsat eu amarul înaintea stareţului şi lacrimile mi-au curmat vocea. 

Părintele Lavrentie a ascultat cu multă atenţie cuvintele mele aplecând capul şi 
privind tot timpul în pământ. Apoi a ridicat capul, mi-a zâmbit şi mi-a spus cu 
blândeţe: 

- Nu mai plânge aşa amarnic, femeie. Fiica ta «cea rea» va deveni cea mai smerită 
şi mai ascultătoare dintre toţi cei trei copii ai tăi. Ea se va ruga pentru tot neamul 
vostru şi pentru toţi dreptcredincioşii creştini. Se va întoarce pe calea cea dreaptă, se 
va întoarce la Domnul şi va intra în monahism ca şi tine. Va avea grijă de tine şi te va 
înmormânta cu cinste, se va ruga mult, iar pentru rugăciunile ei se vor ruga şi alţii 
pentru tine. Iar ceea ce au întreprins (sceneta) se va destrăma şi nu se va duce până la 
capăt. Roagă-te şi tu şi mă voi ruga şi eu. 

M-a binecuvântat făcându-mi o cruce mare pe cap, iar eu m-am întors acasă cu 
sufletul liniştit şi cu nădejde pentru viitor. 

Şi într-adevăr, la scurtă vreme lucrurile au început să-şi schimbe mersul şi s-au 
îndreptat datorită sfintelor rugăciuni ale părintelui Lavrentie. Fiica mea I. s-a 
îmbolnăvit şi a fost internată la spital. A stat la izolare o perioadă de timp, şi numai ce 
începuse să se vindece că s-a îmbolnăvit de tifos, încât era să-şi dea sufletul şi noi am 
crezut că va muri. Dar încetul cu încetul a început să se însănătoşească, iar când s-a 
întors acasă, eu nu am mai recunoscut-o, căci era de nerecunoscut. Nu atât că era 
schim-bată trupeşte, ci mai ales comportarea ei. Bătrâneţile mele s-au luminat văzând 
cum fata mea a început să umble la biserică, să se roage acasă, să citească cărţi 
duhovniceşti şi să ducă cu totul alt mod de viaţă. Nu ştiu cum să-I mulţumesc lui 
Dumnezeu că, pentru rugăciunile părintelui Lavrentie, S-a milostivit de noi..." [32; 
104-105]. 



întâmplarea aceasta ne arată cât de minunat este modul în care Dumnezeu poate 
întoarce un om păcătos pe drumul cel bun. Mulţi sunt părinţii care se frământă aşa 
cum s-a frământat această femeie ce a cerut sfatul Sfântului Lavrentie de la Cernigov. 
Dar din ce în ce mai puţini sunt cei care ajung la bucuria de a-şi vedea copiii pe 
drumul cel bun. 

Oare de ce nu se îmbolnăvesc toţi cei care cad în păcate, pentru ca prin pocăinţă 
sufletele lor să fie curăţite? Oare de ce Dumnezeu nu trimite mai multe încercări sau 
necazuri pentru a-i opri pe oameni de la păcate? 

Răspunsul la această întrebare este foarte important pentru a înţelege rostul bolii. 

Spune-mi, tu de ce crezi că Dumnezeu nu trimite mai multe boli sau necazuri 
pentru a-i întoarce pe oameni la drumul cel bun, aşa cum a întors-o pe această fiică 
real 

Creştinii răspund la această întrebare printr-un răspuns care sună cam aşa: „pentru 
că nu toţi vor să primească certarea dumnezeiască, şi preferă ori să găsească alte 
explicaţii pentru relele prin care trec, ori să refuze să se gândească la cauza 
necazurilor lor". 

O măicuţă povesteşte: „Eu şi prietena mea eram tinere şi îl vizitam des pe părintele 
Lavrentie. Dintr-o dată, mie mi-au ieşit nişte bube pe tot corpul, iar prietena mea a 
început să aibă probleme cu vederea. Ne-am dus repede la părintele Lavrentie, iar el 
ne-a trimis în satul Sednev să ne spălăm în râu şi să citim Acatistul Maicii Domnului, 
lucru pe care noi l-am îndeplinit întocmai. Peste câteva zile ne-am însănătoşit şi i-am 
mulţumit cuviosului părinte pentru sfintele sale rugăciuni. Tot tinere fiind, voiam să 
ne distrăm, să dansăm şi să cântăm cântece lumeşti. însă nu puteam să-1 uităm nici pe 
părintele. 

Simţind că noi ne-am schimbat modul de vieţuire, părintele 1-a trimis pe preotul 
Mihail la noi în sat să vadă cu ce ne ocupăm noi, cum trăim şi cum ne rugăm. La 
despărţire, părintele Mihail ne-a spus să nu mai mergem la dans şi să venim să cântăm 
în corul bisericii. Noi ne-am simţit foarte prost, ne era ruşine şi ne era tare greu la 
inimă, eram tare nemulţumite, căci tare voiam ca să dansăm, să ne distrăm, dar nu 
voiam nici să ieşim din cuvântul părintelui. 

Eu am plâns toată noaptea, rugându-mă la Maica Domnului să-mi trimită o boală 
grea, ca să nu-mi mai ardă de dansuri. Pe urmă, m-am dus la părintele şi l-am rugat 
acelaşi lucru. El nu mi-a zis nimic, însă a clătinat din cap. în scurt timp m-am îm- 
bolnăvit şi am început să vărs sânge. M-am dus la părintele să-i cer binecuvântare 
pentru a mă interna în spital. El însă nu m-a binecuvântat, ci mi-a spus doar să mă 
adresez unui doctor ortodox binecredincios, ceea ce am şi făcut şi, în scurt timp, am 
început să mă vindec. 

După acestea, eu mi-am schimbat radical modul de viaţă. Cu timpul, Dumnezeu m- 
a învrednicit şi am fost tunsă în monahism. Acum am 84 de ani şi mulţumită lui 
Dumnezeu o mai duc aşa încet-încet. Toate acestea s-au împlinit pentru rugăciunile 
mult cinstitului nostru părinte Lavrentie. Aşa ne-a rânduit nouă Bunul Dumnezeu: eu 
am intrat în monahism, iar prietena mea s-a căsătorit" [32; 47-49]. 



Ce fericite au fost fetele când pentru rugăciunile Sfântului Lavrentie de Cernigov s- 
au însănătoşit. . . Dar cât de triste au fost atunci când sfântul le-a cerut să renunţe la 
dans şi la petreceri necuviincioase... Pentru cine nu ştie să danseze, această renunţare 
pare lipsită de importanţă. Dar, pentru cine a prins gustul dansului, pentru cine s-a 
lăsat prins de vraja lui, e greu să renunţe la el. Mărturisesc asta şi din proprie 
experienţă. 

Cred că dacă la o biserică dintr-o parohie standard preotul ar cere ca tinerii să 
renunţe la dans, biserica s-ar vedea văduvită şi de puţinii tineri care mai vin uneori la 
slujbe. Şi totuşi, deşi a simţit în sufletul ei cât de grea este povara pe care a primit-o 
de la Sfântul Lavrentie, această fată s-a rugat cu frângere de inimă ca Preasfânta 
Născătoare de Dumnezeu să îi dea o boală grea, numai să scape de veritabila patimă a 
dansului. Rugăciunea i-a fost ascultată. Fata s-a îmbolnăvit, şi boala a ajutat-o să îşi 
schimbe viaţa. în cele din urmă s-a călugărit. . . 

Oare câţi dintre noi avem puterea de a-i cere lui Dumnezeu să ne curăţească 
sufletul de patimi şi mai bine să ne trimită o boală decât să ne lase să cădem în păcat? 
Este adevărat că nu trebuie să îi cerem noi lui Dumnezeu boli sau necazuri, El ştie mai 
bine decât noi când şi ce putem duce - dar totuşi, avem noi oare puterea de a prefera 
durerea încercării în locul plăcerii pătimaşe? 

Oameni suntem şi avem tendinţa de a întocmi imaginare ierarhii ale păcatelor, în 
care păcatele noastre sunt întotdeauna mai mici decât păcatele pe care le fac vecinii, 
prietenii sau cunoscuţii noştri: fumatul este mai mic decât beţia, beţia este mai mică 
decât desfrâul, desfrâul mai mic decât consumul de droguri, . . . Vizionarea emisiunilor 
de divertisment pline de aluzii obscene este de-a dreptul virtute, nu?... 

„Şi ce, trebuie acum să ne călugărim cu toţi, aşa cum a făcut fata aceea? Trebuie să 
îi cerem lui Dumnezeu boli grele?" 

„Pe cât de drag vă era cândva păcatul, pe atât de scârbos vă pare el acum. Aţi citit 
multă filosofie, de la Platon până la Bradley. Filosofiile sunt multe. N-aţi ştiut la care 
să vă opriţi. Se defăimau între ele. Ce prezenta un filosof drept adevăr, altul arăta că 
este minciună; ce vopsea unul în alb, altul mânjea cu negru. Nu ştiaţi unde era 
adevărul, şi acest lucru vă rodea. în cele din urmă, s-a întâmplat un lucru neplăcut! De 
fapt, mântuitor pentru dumneavoastră. V-a călcat maşina: roţile au trecut peste picio- 
rul dumneavoastră. Zăcând în spital, v-aţi recules gândurile, întrebându-vă neîncetat: 
«Ce este adevărul?» Lângă dumneavoastră zăcea un bolnav cu o cărticică sub pernă, 
pe care o lua adesea. Când l-aţi întrebat curios ce carte are acolo, v-a întins în tăcere 
cărticica - şi astfel Noul Testament v-a căzut în mâini pentru prima dată în viaţă. 
După ce aţi terminat de citit cărticica, aţi închis-o şi v-aţi spus: «Aici e punctul de 
unde începe pentru mine o viaţă nouă». Aţi privit şi aţi văzut - şi în accidentul de ma- 
şină, şi în internarea în spital, şi în întâlnirea «întâmplătoare» cu Cartea vieţii - aţi 
văzut dintr-o dată limpede degetul lui Dumnezeu, Care vă iubeşte şi vă mântuieşte. 
După ce aţi ieşit din spital, aţi început să duceţi viaţă creştinească - îi scria Sfântul 
Nicolae Velimirovici unui convertit. 



Acum însă vă chinuie din nou neplăcerea, nemulţumirea. Vi se pare că nu sporiţi, 
că nu creşteţi duhovniceşte. Mai uşor, noule Saul! Şi ochii celui dintâi Saul au fost 
orbiţi de strălucirea nespus de tare a lui Hristos, şi el a trebuit să simtă durere până ce 
s-a obişnuit cu acea lumină dumnezeiască. Şi au căzut de pe ochii lui ca nişte solzi, şi 
sculăndu-se s-a botezat (Fapte 9, 18). Mai uşor şi mai cu răbdare. împărăţia lui 
Dumnezeu nu ajunge să se vadă îndată. Nici semănătorul care a semănat ieri nu iese la 
seceriş astăzi" [25; 132-133]. 

Acest elan specific oricărui proaspăt convertit se regăseşte într-o oarecare măsură 
în sufletul oricărui om pentru care boala a fost un prilej de apropiere de Dumnezeu. 
Dar diavolul vrea să răstoarne în favoarea lui şi acest pas. Vrea ca printr-o râvnă ne- 
măsurată (sindromul convertitului nebun - cum îl numeşte părintele Serafim Rose) să 
îl arunce pe om în prăpastia mândriei, şi apoi în deznădejde şi iar în păcat. 

Oricum, nu trebuie nici să fim lipsiţi de înţelepciune şi să nu ne dăm seama de 
valoarea impulsului duhovnicesc pe care îl poate da boala sau orice altă încercare. 
Conştientizarea propriilor neputinţe şi cugetarea la moarte, care sunt proprii 
bolnavului, trebuie păstrate ca nişte bunuri de mult preţ. 

„V-aţi întremat? Slavă Domnului! Dar aşezarea sufletească şi aşteptarea celui ce i 
se pare că moartea este la un pas de el să nu le părăsiţi; rămâneţi în starea omului care 
se pregăteşte în orice clipă să plece dincolo... [21; 19-20]", spune sfântul Teofan 
Zăvorâtul. 

Poate că boala a fost trimisă tocmai pentru a ne învăţa să cugetăm la moarte... Şi 
repet şi eu întrebarea pe care o pun unii în mod ironic, pentru a atrage atenţia asupra 
unei pretinse anormalităţi care ar fi presupusă de viaţa duhovnicească: „Şi dacă nu 
cugetăm la moarte, ce trebuie să facem, să ne rugăm ca Dumnezeu să ne dea o 
boală?..." 

Sau altfel spus: „Oare suntem chiar atât de proşti încât să preţuim mai mult lecţia 
bolii decât desfătarea pe care o dă sănătatea? Trebuie să fii lipsit de minte ca să faci o 
astfel de alegere..." 

O, cât de bine ne pricepem să îi ironizăm pe cei care, dintr-o râvnă exagerată, îi cer 
lui Dumnezeu boli sau necazuri, ca şi cum Dumnezeu însuşi nu ar şti să le trimită ce 
le este mai de folos pentru mântuire. . . Noi îi cerem lui Dumnezeu să aibă grijă de noi 
şi de sănătatea noastră, dar nu vrem să trecem prin încercări pentru a avea sufletul 
curăţit de păcate... 

Şi totuşi, Dumnezeu nu Se scârbeşte de noi, nu Se scârbeşte decât de păcatele 
noastre, şi nu şovăie să ne vină în ajutor. Chiar dacă puţini sunt cei care preferă 
durerea păcatului, totuşi mai mulţi sunt cei care, la vreme de încercare, îşi schimbă 
viaţa în bine. 

„Odinioară un om bogat a luat cu sila un sat care era închinat Maicii Domnului. 
Episcopul Genomenului, Domnos, de multe ori i-a adus aminte bogatului să iasă din 
sat, dar acela nu asculta. După aceea l-au apucat pe acel bogat hrăpăreţ nişte friguri 
care-1 torturau groaznic. Zăcând el aşa pe pat, unde-1 scuturau frigurile, i s-a arătat 
într-o noapte Maica Domnului, având în mână un ciocan de fier. Cu acel ciocan 1-a 
lovit în frunte şi 1-a vătămat. 



Bogatul, cunoscându-şi păcatul său, a dat înapoi satul acela episcopului Domnos şi, 
pe lângă sat, i-a mai dat şi alte multe daruri. Astfel, după ce a înapoiat ceea ce a răpit, 
bogatul s-a făcut sănătos prin rugăciunile Maicii Domnului. Dar urmele loviturii din 
frunte s-au cunoscut până la moarte" [30; 273]. 

Iată că buna, preablânda, preaiubitoarea, Preasfânta Născătoare de Dumnezeu nu s- 
a sfiit să îl lovească cu un ciocan în frunte pe bogatul lacom pentru a-1 convinge să 
îndrepte răul făcut. 

Să ne gândim: cum ar fi ca fiecărui bogat lacom, fiecărui hoţ, fiecărui desfrânat să 
îi apară Maica Domnului, un sfânt sau un înger cu o unealtă de tortură în mână? Ar fi 
oare bine? Ar fi bine, pentru că de frica pedepsei mulţi păcătoşi ar renunţa la păcatele 
lor. Şi atunci, de ce nu se întâmplă aşa? 

Pentru că Dumnezeul nostru este Dumnezeul iubirii. Credinţa creştină nu este doar 
o luptă împotriva patimilor, este o luptă pentru dobândirea raiului, pentru dobândirea 
împărăţiei cerurilor. Mântuirea înseamnă înainte de toate iubirea lui Dumnezeu, în- 
seamnă viaţă în Dumnezeu, în dragostea şi lumina Sa. 

Dacă la fiecare păcat al nostru am fi pedepsiţi pe loc de Dumnezeu, atunci nu am 
mai păcătui din cauza fricii. Toată viaţa noastră ar fi viaţa unor câini ce se feresc de 
pedeapsa stăpânului lor. Dar Dumnezeu vrea să îl iubim şi să îl slujim în deplină 
libertate. 

Noi ne luptăm cu păcatele pentru a ne curăţa sufletele şi a dobândi dragostea. Lupta 
cu păcatul nu este un scop în sine: scopul ei este mântuirea. Şi nu ne putem mântui 
fără să avem dragoste. 

Oamenii care iubesc păcatul nu vor să se gândească la faptul că poate vor ajunge în 
iad. Ei gândesc: „Dacă Dumnezeu este bun, poate ne va mântui şi pe noi, aşa cum i-a 
mântuit şi pe alţii". 

Numai că Dumnezeu nu poate mântui cu forţa. Dacă Dumnezeu ne-ar putea mântui 
pe toţi, ar face-o. Dar nu ne poate arunca în rai aşa cum am arunca noi o ceapă în 
sacul de cartofi. 

Este adevărat că în unele situaţii, foarte rare de altfel, Maica Domnului, sfinţii sau 
îngerii se arată păcătoşilor pentru a le cere să îşi îndrepte vieţile. Dar, de cele mai 
multe ori, Dumnezeu trimite asupra oamenilor boli sau necazuri pentru ca aceştia, 
simţindu-se neputincioşi şi dându-şi seama că au nevoie de ajutor dumnezeiesc, să îi 
ceară ajutorul. 



Sfântul Antonie de la Optina îi scria unei bolnave: „Fii tare în Domnul! Suferinţa ta 
şi şubrezenia sănătăţii tale îmi mâhneşte adânc inima. Pentru porunca iubirii şi a 
compătimirii, m-am rugat pentru tine în fiecare zi şi am cerut Domnului Dumnezeu ca 
să-ţi dăruiască răbdare creştinească în boală şi uşurare. Dar, dacă boala ta a ţinut până 
astăzi, nu e pentru că Dumnezeu nu ar fi auzit rugăciunile aduse Lui, ci pentru că îi 
lasă pe unii fără vindecare, ca să-i folosească mai mult. Prin suferinţă trecătoare, omul 
păcătos nu numai că se izbăveşte de chinurile veşnice, pentru păcatele sale, ci i se 
dăruieşte şi mântuirea şi este făcut moştenitor al împărăţiei cereşti. Cu adânca Sa 
înţelepciune, Domnul Dumnezeu rânduieşte toate din dragostea Sa pentru omenire, 
dăruind tuturor ceea ce le este de folos. Nu este de datoria noastră să întrebăm de ce se 
întâmplă aşa şi nu altfel, ci să ne supunem, ascultători ca şi copiii, voinţei cele sfinte a 
Părintelui nostru Ceresc şi să spunem dintru adâncul sufletului: «Părinte Sfinte, facă- 
se voia Ta!». Ştiind aceasta, cel care priveşte la un om sănătos şi la un om care a 
suferit îndelung, şi ia în seamă starea sufletească a unuia şi a celuilalt, îşi dă seama 
care dintre ei poate fi numit binecuvântat şi care blestemat: cel sănătos sau cel su- 
ferind! De pildă, de câte ori în boala ta te-ai căit pentru păcatele tale în faţa lui 
Dumnezeu şi în faţa părintelui tău duhovnic şi ai primit împărtăşirea cu Sfintele 
Taine? în acest timp, omul sănătos rareori se gândeşte la păcatele sale: iar dacă se 
întâmplă să se pregătească de împărtăşanie, o dată în an, aceasta nu se datorează atât 
evlaviei cât snobismului, ca să poată spune şi el: «Şi eu m-am spovedit şi m-am 
împărtăşit». 

Numai că spovedania lui este ca a unui biet nerod, ca şi cum nimic nu i-ar 
împovăra sufletul. De câte ori în boala ta nu ai suspinat adânc, din suflet, către 
Dumnezeu, suspine pe care Domnul le-a văzut şi le-a auzit? în schimb, cu cei sănătoşi 
nu se întâmplă deloc aşa. Dacă oftează, o fac de regulă fiindcă n-au văzut pe careva de 
multă vreme sau pentru că n-au mai primit de mult veşti despre cine ştie ce. în boala 
ta adesea ţi-ai udat faţa de lacrimi, dar oamenii sănătoşi folosesc zilnic săpun în loc de 
lacrimi pentru a-şi spăla chipul, nefiind nici măcar o clipă vorba de suflet. în boala ta, 
adesea ţi-ai îndreptat ochii, în rugăciune, spre icoana Mântuitorului Hristos şi a 
Preacuratei Sale Maici; dar doamnele şi domnişoarele sănătoase, în loc de a privi spre 
icoane, se uită de 100 de ori în oglindă, la ele însele, şi rareori se roagă stăruitor sau se 
închină aşa cum ar trebui. Iată de ce, în suferinţa ta, eşti mult mai fericită decât toţi cei 
sănătoşi din jurul tău. Ba, mai mult, Domnul Dumnezeu a pregătit pentru tine, în 
ceruri, fericirea cea veşnică, pentru care, în durerile tale, ar trebui să te bucuri, să te 
veseleşti şi să mulţumeşti din tot sufletul milostivirii Sale. Căci mulţimi nenumărate 
de daruri şi mângâieri s-au pregătit pentru cei ce suferă, daruri pe care şi tu le vei 
primi cu timpul, prin rugăciunile Născătoarei de Dumnezeu" [18; 204-205] 

Bine este când ne dăm seama că Dumnezeu ne ceartă pentru păcatele noastre, când 
ne dăm seama că boala este prilej pentru a ne îndrepta. Sfântul Nicolae Cabasila scrie 
că „există omeni cărora le vin boli trupeşti a căror pricină este depravarea morală a 
sufletului". Ne aflăm oare printre aceştia? 



Pe cât de simplu este ca atunci când vedem un necredincios pe patul de boală să 
spunem în sinea noastră: „Pentru necredinţa lui s-a îmbolnăvit. . .", pe atât de greu este 
uneori să ne dăm seama care sunt motivele pentru care noi înşine am ajuns pe patul de 
boală. 

Există mulţi creştini care au păcate mari şi nu vor să se pocăiască. Oricât de tare i- 
ar arde fierul bolii, ei nu încetează să se mire că trec printr-o asemenea încercare. Cine 
însă are tăria să recunoască faptul că boala sa e urmare a păcatului? în cel mai bun caz 
preferăm să considerăm că boala este trimisă pentru a ne pricinui cunună sau pentru ca 
sufletul nostru curat, oricum, mai curat decât al altora, să se sfinţească. 

La întrebarea: „De ce Dumnezeu îngăduie ca sfinţii să fie loviţi în atâtea feluri", 
Sfântul Ioan Gură de Aur dă următoarele răspunsuri: „în primul rând, ca să împiedice 
virtuţile sublime şi faptele minunate ale sfinţilor să le inspire orgoliu (II Cor. 12, 7). 
(...) în al doilea rând, de teamă ca ei să nu fie cinstiţi mai mult decât se cuvine 
oamenilor a fi cinstiţi şi să fie priviţi ca dumnezei, iar nu ca simpli muritori. în al 
treilea rând, pentru ca puterea lui Dumnezeu să strălucească şi mai mult. (...) în al pa- 
trulea rând, pentru ca şi răbdarea sfinţilor să apară cu mai multă strălucire şi să se 
vadă că ei nu-I slujesc lui Dumnezeu din interes, ci pentru că au faţă de El o dragoste 
curată, căci, în mijlocul necazurilor, ei îi sunt mereu la fel de devotaţi. (...) în al 
cincilea rând, pentru a ne face să medităm la învierea morţilor; căci atunci când vedem 
un drept plin de numeroase virtuţi neieşind din viaţă decât după ce a suferit o 
infinitate de rele, fără să vrem ne gândim la judecata viitoare. (...) în al şaselea rând, 
pentru ca cei ce suferă împotrivirile să fie uşuraţi şi mângâiaţi văzând că şi cei mai 
sfinţi au suferit la fel, ba chiar şi mai mult. în al şaptelea rând, pentru ca... 
sublimitatea faptelor lor să nu vă facă să credeţi că ei au fost de o natură diferită de a 
voastră şi că vă este cu neputinţă să-i urmaţi (cf. Iac. 5, 17; înţ. Sol. 7, 1). (...) în 
sfârşit, în al optulea rând, pentru a vă învăţa în ce constă cu adevărat fericirea şi 
nenorocirea" [8; 46, 47]. 

E firesc să ne placă să ne regăsim într-unui dintre aceste răspunsuri. La întrebarea: 
„de ce îngăduie Dumnezeu ca păcătoşii să fie loviţi în atâtea feluri?", răspunsul nu e 
greu de dat. Clement Alexandrinul spune un cuvânt dur: „Fiecare dintre noi îşi alege 
pedepsele atunci când păcătuieşte cu voie" [8; 33]. 

Poate că într-un text despre ceva atât de precis, de evident, cum e boala, 
speculaţiile teoretice nu şi-ar avea rostul. „Ce rost are să filosofâm fără rost asupra 
cauzei bolii, câtă vreme putem da un verdict greşit?" Are rost: dacă înţelegem că 
boala este urmare a păcatului, renunţând la păcat, vom renunţa la consecinţele sale. 

, Atunci, sfinţii de ce se îmbolnăvesc?" 



E o mare diferenţă între bolile sfinţilor şi bolile păcătoşilor - între a fi bolnav 
pentru ca prin purtarea acestei cruci să dobândeşti cunună nestricăcioasă şi a fi bolnav 
ca pedeapsă pentru cine ştie ce păcat. Dar nu trebuie făcută o diferenţiere prea 
riguroasă, pentru că în fiecare boală se amestecă ambele feluri de cauze. Nu există 
boală care să fie strict pedeapsă pentru păcate, pentru că fiecare pedeapsă trimisă sau 
îngăduită de Dumnezeu are un scop pedagogic, de îndreptare a păcătosului şi de 
aşezare a acestuia pe calea mântuirii, pe drumul spre rai. Tot aşa nu există o boală care 
să fie pricinuitoare de cunună într-un mod exterior, fără să curăţească sufletul prin 
suferinţă. Nici un sfânt nu a fost perfect, fiecare dintre ei putea urca şi mai mult pe 
scara fără sfârşit a desăvârşirii. 

Atunci când au ajuns pe patul de boală, creştinii sporiţi în viaţa duhovnicească nu 
au spus că bolile le sunt aducătoare de cunună în loc să le considere pedepse pentru 
păcate. Sfinţii nu văd mulţimea propriilor virtuţi, pentru că îngroapă aceste virtuţi în 
smerenie. Sfinţii nu se consideră smeriţi, şi se pocăiesc pentru cel mai fin gând de 
mândrie. De aceea, ajunşi pe patul de boală, consideră că boala este leacul potrivit 
pentru tămăduirea sufletului lor pătimaş: nu se gândesc că vor urca din slavă în slavă. 
Un punct de reper pentru diferenţierea între cei sporiţi în viaţa duhovnicească şi 
ceilalţi este că cei din urmă vor refuza să vadă în boală o pedeapsă pentru păcatele lor. 
în timp ce sfinţii, pe culmile sfinţeniei urcând şi fiind plini de harisme dumnezeieşti, 
nu vor înceta să îi mulţumească Domnului că prin durerea bolii li se curăţeşte sufletele 
pline de păcate. 

Părintele Paisie Aghioritul spunea că atunci „când un copil mic are o oarecare 
infirmitate şi nu a fost ajutat duhovniceşte, astfel încât să se bucure în ea în 
inferioritate, atunci are circumstanţe atenuante. Dar dacă va creşte şi va rămâne în el 
acel complex de inferioritate înseamnă că nu a înţeles sensul cel mai profund al vieţii" 
[13; 251]. Tot aşa bolnavii aflaţi la începutul vieţii creştine au oarecare circumstanţe 
atenuante dacă nu înţeleg rostul pedagogic al bolii. Dar, dacă sporirea lor în vieţuirea 
duhovnicească nu atrage după sine şi o înţelegere mai înaltă a valorii bolii şi 
suferinţei, înseamnă că această schimbare a fost superficială. 

Iată câteva rânduri ale Sfântului Nicolae Velimirovici, care ar putea răsturna cele 
scrise de mine. „Vă plângeţi de soarta rea a nepoatei dumneavoastră de soră. Suferinţa 
ei, spuneţi, este inexplicabilă. Soţul ei, funcţionar, s-a molipsit de o boală scârboasă şi 
a murit în spitalul de nebuni. Ea s-a molipsit de la soţ şi acum se află de asemenea în 
spitalul de nebuni. O lăudaţi ca pe o femeie bună şi cinstită şi vă miraţi cum 
Atotştiutorul Dumnezeu a putut îngădui să se ajungă la această căsătorie şi ca o 
făptură nevinovată să pătimească atât de crunt. 



Dacă ruda dumneavoastră este într-adevăr bună şi cinstită şi nevinovată cum o 
credeţi, suferinţa ei n-a fost adusă de păcatul ei personal. Atunci trebuie căutată 
pricina într-un păcat al părinţilor ei - fiindcă s-a zis despre Cel preaînalt că aduce 
fărădelegile părinţilor peste fii şi peste fiii fiilor, până la treilea şi al patrulea neam 
(Ieşire 34, 7). Dumneavoastră, o ştiu, veţi spune ce se spune adesea: «Dar de ce să 
sufere copiii pentru păcatele părinţilor?» Vă voi întreba şi eu: «Dar cum altfel să-i 
sperie Domnul Dumnezeu pe oameni ca să nu păcătuiască decât trecând asupra 
copiilor pedeapsa pentru păcatul lor?». Poporul nostru şi-a format prin experienţă 
convingerea nestrămutată că pentru păcatul părinţilor suferă şi copiii. De aceea se 
aude adesea avertismentul dat celor ce vor să jure strâmb ori să facă vreun alt rău: «Ia 
seama, ai copii!»" [25; 87-88]. 

Dacă pentru păcatele părinţilor pot suferi şi copiii, nu e firesc să ne gândim că 
poate suferinţele prin care trecem nu ni se datorează nouă, ci se datorează părinţilor 
noştri? Ce uşurare ar fi să putem spune simplu: „sufăr din pricina altora, din pricina 
părinţilor mei. . .", în loc să ne cercetăm sufletele şi să vedem în păcatele noastre cauza 
suferinţei. 

Da, dacă sufletul cuiva ar fi, după cum spunea Sfântul Nicolae - Noul Gură de Aur 
al Serbiei (cum pe bună dreptate 1-a numit ucenicul său, Avva Justin Popovici), bun şi 
cinstit şi nevinovat, atunci poate că suferinţa sa s-ar datora părinţilor săi. E oare 
aceasta o pricină pentru ca persoana respectivă să cadă în păcatul mândriei, 
considerându-se pe sine fără de păcat. 

Sfânta Evanghelie ne învaţă că dacă zicem că păcat nu avem, ne amăgim pe noi 
înşine şi adevărul nu este întru noi (I Ioan 1, 8). Oare toţi părinţii sfinţilor au fost 
oameni cu viaţă sfântă? Nu, printre ei au fost şi păcătoşi, şi păgâni sau eretici. Dar nici 
un sfânt, orice suferinţă ar fi avut, nu a spus că pătimeşte din pricina păcatelor 
părinţilor săi. Nici unul nu a dat vina pe alţii în loc să se considere vrednic de certarea 
dumnezeiască. Să înţelegem dar că oamenii duhovniceşti sunt duhovniceşti tocmai 
prin smerenia lor, care este temelia nevoinţei şi a rugăciunii lor. Şi că numai cei prea 
mândri refuză să vadă în boală certarea lui Dumnezeu 

Scriu aceste rânduri nu pentru a ajuta un bolnav să priceapă filosofia bolii. Scriu 
aceste rânduri pentru a încerca să ajut un bolnav să înţeleagă că pedeapsa pe care a 
primit-o nu a venit degeaba. Ce mă voi face? Cum oare voi reuşi ceea ce depăşeşte 
puterile mele? 

Sunt cu totul dezarmat, şi mărturisirea neputinţei mele nu ajută la nimic. Pur şi 
simplu, te voi lua martor al frământărilor mele. Primul lucru care îmi vine în minte 
este că există mai multe moduri în care omul priveşte relaţia dintre păcatul său şi pe- 
deapsa acestuia. Fără a încerca să fac o analiză prea minuţioasă a acestui subiect, voi 
puncta anumite elemente generale. 

Există oameni care păcătuiesc, dar nu îi interesează legătura dintre păcatul lor şi 
pedeapsa acestuia. Există politicieni care mint fără a se gândi că, pentru minciuna lor 
- care are implicaţii asupra vieţii unui mare număr de oameni, Dumnezeu îi va 
pedepsi. E politicianul (mă refer aici la oameni care cred în Dumnezeu, deşi trăiesc în 
păcat) pe patul de boală? Nu se va gândi că boala poate fi urmare minciunii lui. 



Există oameni care păcătuiesc, dar afirmă că nu pot renunţa la păcatul lor. Sunt unii 
care suferă de patima desfrâului, dar se consideră prea legaţi de ea. Ajunşi pe patul de 
boală, nu se gândesc că poate boala e urmare a desfrâului, pentru că pur şi simplu 
consideră acest păcat un element fără care viaţa nu are sens. 

Există oameni care păcătuiesc, dar care nu vor să renunţe la avantajele pe care le 
oferă păcatul. Sunt atâţia vânzători care fură la cântar, care ajunşi pe patul de boală nu 
fac legătura între cauză şi efect pentru simplul fapt că în proprii ochi sunt mai puţin 
păcătoşi decât alţii. 

Mai există oameni care pur şi simplu nu vor să ştie dacă anumite fapte sunt păcate, 
pentru că, dacă ar şti, ar fi puşi într-o dilemă morală. Sunt femei care având sterilet 
sau luând pilule anticoncepţionale cred că nu rămân însărcinate. Dar de fapt fac 
avorturi fără să fie conştiente de asta. Steriletul nu împiedică formarea embrionului, ci 
numai dezvoltarea sa. Şi tot aşa multe tipuri de pilule anticoncepţionale nu fac altceva 
decât să omoare embrionul imediat după formarea sa. Sunt conştiente aceste femei că 
sunt criminale? Nu. Şi, din moment ce nu ştiu că avortează, nu îşi pun problema că 
sunt pedepsite pentru acest păcat. La spovedanie evită acest subiect, de teamă ca nu 
cumva părintele să le spună că nu e bine ce fac. Şi atunci, pur şi simplu, refuză să 
ceară lămuriri care le-ar putea încurca socotelile. 

Sunt oameni care nu ştiu că unele fapte sunt păcate. Aici tema e foarte delicată: 
unde nu e lege, nu poate fi pedeapsă pentru călcarea legii. Numai că legea există şi 
dacă oamenii nu o cunosc. Despre oamenii din această ultimă categorie nu voi spune 
decât că unul dintre păcatele lor este tocmai faptul că nu au fost interesaţi să afle mai 
multe despre învăţătura şi viaţa creştină. Pentru că, dacă ar fi avut acest interes, atunci 
ar fi ştiut ce anume este păcat şi ce nu. Totuşi nu trebuie să privim lucrurile prea rigid, 
fariseic: chiar dacă există anumite amănunte care îi scapă unui credincios chiar după 
ani de zile de vieţuire în Biserică. 

Ar mai fi de amintit şi cazul, des întâlnit, al celor care la vreme de necaz sau de 
boală îşi dau seama că au fost pedepsiţi pentru păcatele lor, dar aleg dintre aceste 
păcate numai pe cele foarte mari. Nu se gândesc că pedeapsa ar fi putut veni şi pentru 
păcate despre care consideră că pot fi trecute cu vederea. 

(Cititorii însă au libertatea de a nu se recunoaşte în nici una dintre aceste categorii.) 
După atâtea generalităţi voi trece la lucruri mai directe, adresându-mă în mod direct 
bolnavului. (Cele spuse despre bolnavi vor fi valabile şi pentru ceilalţi oameni pedep- 
siţi pentru anumite păcate.) De ce eşti bolnav? Care sunt păcatele pentru care te-a 
pedepsit Dumnezeu? Am făcut clasificarea de mai sus pentru ca tu însuţi să îţi dai 
seama în care dintre aceste categorii te afli. Poate că până acum nu te-ai gândit să 
asculţi glasul conştiinţei. Acest glas te poate ajuta să înţelegi rostul bolii şi să ieşi 
renăscut sufleteşte din această încercare. Ai de ales: ori asculţi glasul conştiinţei, şi 
atunci îţi îndrepţi viaţa, ori stingi acest glas, şi rămâi în păcat. 



Dacă rămâi în păcat, mai devreme sau mai târziu boala ta trupească va trece (nu mă 
refer la cei care suferă de boli incurabile), dar boala ta sufletească te va însoţi în 
continuare. Nu poţi cunoaşte nici dragostea lui Dumnezeu, nici iubirea oamenilor dacă 
sufletul tău este murdar. Dacă nu te pocăieşti, nu vei cunoaşte viaţa binecuvântată de 
Dumnezeu. Nu te pocăieşti? O să vină alt necaz, altă durere, şi iarăşi vei fi pus să alegi 
între bine şi rău. Şi, dacă vei tot alege păcatul, adică răul, vei alege iadul. Dacă tot 
amâni pocăinţa, cu siguranţă moartea te va lua pe nepregătite. 

Vorbe goale, vorbe seci. . . 

O, iubitule, dacă ai asculta glasul lui Hristos, Care vrea îndreptarea şi mântuirea 
ta. . . O, dacă ai avea înţelepciunea să primeşti această lecţie pe care ţi-o dă boala. . . 

„Ce se întâmplă dacă primesc această lecţie? Ştiu eu că mă voi mântui? Ştiu eu că 
merită atâta răbdare?" 

Sunt mulţi oameni care îşi pun această întrebare. Nu toţi bolnavii se vor mântui. 
Boala nu este un paşaport pentru rai. Numai bolnavii care şi-au cunoscut neputinţele 
şi s-au pocăit de păcatele lor vor dobândi raiul. 

„Dar ce este raiul? De ce să mă lupt pentru dobândirea lui?..." 

Oamenii se luptă din toate puterile pentru a obţine tot felul de avantaje pământeşti. 
Când este vorba de dobândirea raiului, puterile lor s-au împuţinat brusc; oamenii sunt 
atraşi de rai mai ales prin faptul că nu vor să ajungă în iad. Raiul nu este ales pentru că 
acolo e Hristos, că acolo sunt sfinţii, că acolo este Prea Sfânta Născătoare de 
Dumnezeu cu toţi îngerii şi sfinţii. Raiul este ales pentru că alternativa ar fi iadul. Şi, 
în afară de unii satanişti sau bolnavi psihic, nimeni nu vrea iadul. 

Omul modern nu suspină după rai, nu aşteaptă raiul. Şi-1 doreşte ca pe un capriciu, 
fără ca această alegere să aibă pentru el o importanţă covârşitoare. Raiul înseamnă 
întâi de toate viaţă în Dumnezeu. Or omul modern nu vrea să îl cunoască pe Dumne- 
zeu nici măcar în viaţa pământească, aşa că nu îşi pune problema acestei cunoaşteri în 
viaţa viitoare. 

De ce nu vor oamenii să asculte glasul conştiinţei? De ce nu vor să priceapă lecţiile 
pe care Dumnezeu le predă prin intermediul bolilor sau al necazurilor? Pentru că pe 
oameni nu îi interesează mântuirea. 

Cine nu crede în Dumnezeu, cine nu aşteaptă învierea morţilor şi viaţa veacului ce 
va să fie, nu are forţa de a se lupta cu propriile patimi şi neputinţe. Nu are pentru ce să 
renunţe la idolii pe care şi i-a ridicat, pentru a se lăsa călăuzit de Dumnezeul care îi 
vorbeşte prin glasul conştiinţei şi, mai puternic, prin glasul Bisericii - glasul Trupului 
lui Hristos. 

Nu e nevoie de vreo tehnică specială de meditaţie pentru a ajunge să asculţi glasul 
conştiinţei. Este nevoie doar de dorinţa sinceră de mântuire, şi prin rugăciune 
Dumnezeu va îndepărta zgura pe care această lume încearcă să o arunce pe conştiinţă. 

Hristos, Fiul lui Dumnezeu, S-a răstignit pentru mântuirea noastră. El a murit 
pentru ca noi să ne bucurăm de împărăţia Cerurilor. Dacă vrem să ascultăm chemarea 
Sa, ştim ce trebuie să facem. . . 



Am vorbit până acum despre faptul că, ajunşi pe patul de boală, bolnavii trebuie să 
îşi cerceteze cugetul şi să vadă ce păcate şi greşeli au făcut, şi să caute să îşi îndrepte 
vieţile, punând început bun mântuirii. Dar oare omul păcătuieşte numai până să ajungă 
bolnav? Oare bolnavii sunt cu toţi oameni virtuoşi?... 

Bolnavul se poate lăsa biruit de mânie sau de deznădejde, se poate îndulci cu 
gândurile de desfrâu (chiar dacă pentru o vreme este împiedicat să se desfete în voie 
de plăcerile trupului), poate păcătui în fel şi chip în mintea sa. Cine îl vede? Cine îl 
ştie? 

Mai mult încă, sunt foarte multe păcate pe care le poate săvârşi nu numai cu 
gândul, ci şi cu fapta, pentru că numai paralizia generală poate împiedica un bolnav să 
se abţină de la păcatele cu trupul. Dar nici măcar paralizia generală: un paralizat poate 
fi biruit de lăcomia pântecelui, şi poate mânca extrem de mult numai pentru că nu are 
altă posibilitate de a săvârşi păcatul. 

în lupta duhovnicească, bolnavul trebuie să aibă deci mare grijă pentru că starea de 
suferinţă pe care o aduce boala se asociază cu gândul de obţinere a unei stări de 
plăcere imediată, a unei evadări pe care o aduce patima. Fie că această plăcere rămâne 
la nivelul gândurilor (în urma vizionării unor filme sau contemplării unor reviste 
indecente), fie că se transformă în faptă, această evadare nu este decât părăsirea lui 
Hristos pentru satisfacerea voii proprii şi a împlinirii voii diavolului. 

„Lăsaţi-mă în pace, nu vă băgaţi în viaţa mea..." De-a lungul timpului, aceste 
cuvinte au fost rostite de nenumărate ori. Pentru o vreme, bolnavul se vede nevoit să 
accepte o viaţă în care nu mai face tot ce făcea înainte. Libertatea de a trăi după voia 
proprie, şi implicit cea de a păcătui, este restrânsă. Acest căluş al patimilor, care este 
boala, îi face să se revolte cu toată fiinţa lor. Şi, nefiind obişnuiţi să îşi manifeste 
libertatea săvârşind fapte bineplăcute lui Dumnezeu, bolnavii sunt ispitiţi să cadă - şi 
unii chiar cad - în anumite păcate pe care nu le-ar fi săvârşit dacă nu ar fi fost bolnavi. 
Câţi oameni nu s-au apucat de băutură în urma unei boli?... 

Trebuie deci ca bolnavii să îşi cerceteze cugetul şi să vadă nu numai unde au 
păcătuit înainte de a se îmbolnăvi, ci trebuie să aibă puterea de a vedea şi unde 
păcătuiesc sau greşesc în vreme ce spinul bolii le împunge trupurile. în timp, unele 
capricii, unele dorinţe, care la început par nevinovate, pot degenera în patimi. Deci. . . 

„Cât timp sunteţi bolnavi, nu vă spălaţi pe dinţi!" 

De ce, e ceva rău în spălatul pe dinţi? Nu, evident că nu. Vroiam doar să atrag 
atenţia bolnavilor să fie atenţi la tot ceea ce fac. Şi, aşa cum sunt siguri că nu e nimic 
rău în spălatul pe dinţi, tot aşa să fie siguri şi că nu e nimic putred nici în faptele pe 
care boala nu îi împiedică să le săvârşească. 



Cât despre capriciile bolnavilor. . . „Nu se dă pentru bolniţă pâine albă, într-adins de 
făcută, vin, untdelemn, măsline şi altele de multe feluri, pentru mângâierea lor? N-au 
baie şi odihnă? Atunci de ce cârtiţi şi cu cine vreţi să vă asemănaţi, ticăloşilor şi 
nebunilor? Vreţi, negreşit, să rămână şi oasele voastre în pustie, ca ale iudeilor de 
altădată? Ce spune cârtitorul? Ba că i-a schimbat pâinea, ba că i-a prefăcut vinul şi nu- 
i dulce la băut. De unde să avem şi dulce şi vechi, ticălosule? Ai uitat fâgăduiala că 
vei petrece întocmai ca Sfinţii Părinţi, pentru care paharul de oţet era un pahar foarte 
dulce şi care primeau cea mai amară bucăţică cu mulţumire? Nu fiţi nebuni, ci veniţi- 
vă în fire odată şi răbdaţi cu smerenie, căci numai aşa pâinea goală şi puţinele 
verdeţuri vi se vor părea dulci şi vor fi folositoare sănătăţii voastre" [20; 43]. 

Cuvintele acestea au fost adresate de către Sfântul Teodor Studitul monahilor din 
obştea sa. Dacă s-ar fi adresat monahilor de astăzi, mult mai vlăguiţi duhovniceşte, ar 
fi fost mai îngăduitor. Iar dacă s-ar fi adresat mirenilor, pogorământul său ar fi fost şi 
mai mare. Dar, cu toată pogorămintele îngăduite de Biserică bolnavilor, totuşi sunt 
unii care cârtesc tot timpul, ca şi cum jugul pus asupra lor ar fi prea greu. Biserica 
poate face multe pogorăminte, dar nu poate legaliza păcatul, nu poate trece cu vederea 
unele păcate numai pentru că oamenii consideră că nu au puterea să se lupte cu ele. 

(Nu este locul aici să insistăm asupra pogorămintelor pe care unii preoţi le fac la 
presiunile unor bolnavi insistenţi, sau de pogorămintele pe care le fac alţi preoţi 
pentru a-şi atrage clienţi, dând dovadă de o dragoste făţarnică, de o dragoste 
mincinoasă, de o dragoste care calcă în picioare canoanele şi posturile rânduite de 
Sfinţii Părinţi. „Duhovnicul meu m-a pus să ţin tot postul, deşi am mari dureri de 
ochi. . . Dar nu-i nimic, mă duc la părintele cutare, că e mai înţelegător, mai blând." 

Problema este că dacă un părinte dezleagă ceea ce Biserica a legat, dezlegarea lui e 
lipsită de putere. Preoţii nu sunt nişte vrăjitori, şi nici nu pot lega sau dezlega tot ce le 
trece prin cap. Cuvântul Mântuitorului către ucenicii Săi: Adevărat grăiesc vouă: 
Oricâte veţi lega pe pământ, vor fi legate şi în cer, şi oricâte veţi dezlega pe pământ, 
vor fi dezlegate şi în cer, nu trebuie înţelese ca şi cum preotul ar fi atotputernic. Dacă 
un preot vrea să cunune o soră cu fratele ei, slujba lui nu ar avea nici o putere. . . Ba ar 
fi chiar blasfemie. Deci pogorămintele trebuie făcute fără a se ieşi din rânduiala 
Bisericii, fără a se călca predania Sfinţilor Părinţi. Atunci când, prin insuflarea 
Duhului Sfânt, aceşti sfinţi au stabilit rânduielile Bisericii, nu au făcut-o pentru a 
închide uşile raiului oamenilor care au trebuinţă de doctor pentru sufletele lor. Ci au 
făcut-0 tocmai pentru a-i ajuta pe oameni să îl cunoască pe Hristos, adevăratul Doctor 
al sufletelor şi al trupurilor, şi să dobândească raiul.) 

Bolnavul care e creştin este în primul rând creştin şi în al doilea rând bolnav. Nu 
trebuie să considere că boala îl reprezintă mai bine decât credinţa creştină. Sau, dacă 
îşi dă seama că se consideră mai întâi bolnav şi abia apoi creştin, să îşi dea seama că 
starea în care se află e nefirească. 



Mă opresc aici. Sfântul Ioan Scărarul atrăgea atenţia asupra faptului că sunt unii 
oameni care, deşi trăiesc în patimi, vorbindu-le altora despre viaţa virtuoasă ajung să 
fie şi ei modelaţi de propria propovăduire. Nădăjduiesc că Dumnezeu mă va ajuta şi 
pe mine ca, ajuns pe patul de boală, să am puterea de a asculta glasul conştiinţei. Mai 
mult încă, nădăjduiesc că mă va ajuta să îl ascult chiar fără să ajung pe patul de boală. 
Deşi deasa spovedanie mă ajută foarte mult, ştiu că ispita vrăjmaşului şi iubirea de 
sine încearcă să sufoce glasul conştiinţei. De aceea îi rog pe cititori să se roage pentru 
mine, ca să nu fiu ruşinat de ceea ce i-am învăţat pe alţii să facă. 

Rugaţi-vă pentru mine, vă rog. E un bir pe care nu încetez să îl cer. Pur şi simplu 
pentru că sunt covârşit de greutatea neputinţelor mele. . . 



Bolnavul şi puterea rugăciunii 

„Sunt bolnav, şi nu merg la biserică. Mă doare ficatul, şi prefer să stau să mă 
relaxez uitându-mă la televizor. Nu am stare să mă rog, îmi e mai bine să stau aşa, 
aşteptând să mă vindece Dumnezeu. Canonul o să mi-1 fac după ce o să mă simt din 
nou bine." 

„Sunt din ce în ce mai bolnav, dar cu ajutorul lui Dumnezeu reuşesc să mă duc la 
biserică. îmi e tare rău, dar când mă rog simt o linişte şi o pace binecuvântată. Mă 
străduiesc să îmi fac canonul în fiecare zi. Multă putere îmi dă rugăciunea. . ." 

„Sunt bolnav, mă doare capul groaznic, dar îmi pun nădejde mare în puterea 
rugăciunii. Mă rog până nu mai rezist, până simt că îmi plezneşte capul. Termin 
repede canonul pe care mi 1-a dat duhovnicul, după care zic vreme de câteva ore rugă- 
ciunea minţii. Şi, deşi doctorul şi duhovnicul mi-au zis să dezleg postul, eu nu mă las 
influenţat de părerile lor. Ba chiar postesc cât pot. . ." 

Vreau să îţi scriu câteva idei despre canonul de rugăciune al bolnavului. Motivul 
pentru care fac asta este că am constatat cu tristeţe că unii bolnavi răstălmăcesc 
cuvintele Sfinţilor Părinţi privitoare la această problemă. Răstălmăcind învăţătura 
patristică despre boală îşi fac rău singuri. Celor care o răstălmăcesc în cunoştinţă de 
cauză nu am ce să le scriu. De altfel, cred că aceştia nici nu s-ar osteni să citească ceva 
care le-ar contrazice poziţia în care se complac. 

Ştiu însă că există şi oameni care înţeleg greşit anumite învăţături ale Sfinţilor 
Părinţi nu din rea voinţă, ci pur şi simplu pentru că li s-au părut atât de simple şi de 
clare încât nu au considerat că mai este nevoie de lămuriri suplimentare. 

„Rugăciunea este ajutorul cel mai tare al bolii" - Sfântul Isaac Şirul [8; 72]. 

Poate un credincios să conteste o astfel de afirmaţie? Da. Şi pentru a arăta în ce 
mod o poate face, voi reproduce un citat din învăţătura Sfântului Tihon de Zadonsk 
„Ce rugăciune îi trebuie bolnavului? Mulţumire şi suspinare». Acestea înlocuiesc 
orice nevoinţă. Deci, fiţi senină!" [21; 32-33]. 



Ştiu că oamenii care merg la biserică de multă vreme nu găsesc nici o contradicţie 
între cuvântul Sfântului Isaac Şirul şi cel ale Sfântului Tihon. Dar ceilalţi? „Ori 
rugăciunea e ajutor al bolii, ori boala ţine loc rugăciunii, nu? Ce să înţelegem?" 

Câteva citate din sfaturile Sfântului Teofan Zăvorâtul ne ajută să ne lămurim: 

„Bolile ţin loc de canon. Răbdaţi cu seninătate: ele sunt pentru Dumnezeu ca 
săpunul pentru spălătorese. La biserică, fiind bolnavă, nu sunteţi îndatorată să mergeţi. 
Strigaţi acasă mai des către Dumnezeu! Dacă nu faceţi ceea ce nu vă stă în putere, asta 
nu înseamnă că sunteţi pentru Dumnezeu ca un copil vitreg" [21; 35]. 

„Nu puteţi merge la biserică din pricina bolii, aşa încât aţi rămas la pravila de 
chilie. împliniţi-o după putere. Să ştiţi că pravila este de trebuinţă din pricina 
neputinţei noastre, nu pentru rugăciunea în sine, care se poate face şi fără pravilă... 
Staţi cu gândul la Liturghie - nu ca un săvârşitor, ci ca unul ce e de faţă (prin mutarea 
cu gândul) la Liturghia săvârşită de altul" [21; 33]. 

„Ce mare lucru că trebuie să staţi în chilie, că nu mergeţi la biserică (nu din 
lenevie, ci din boală)? Când vă rugaţi, vă faceţi de fiecare dată biserica lui Dumnezeu 
(II Cor. 6, 16), fiindcă Dumnezeu este pretutindeni" [21; 33]. 

Trebuie totuşi să observăm modul în care cei slabi în credinţă pot răstălmăci 
cuvintele Sfântului Teofan. înainte de aceasta însă voi preciza că poziţia Sfântului 
Teofan nu este deloc originală, ci este o poziţie care se regăseşte în dintre scrierile sau 
cuvintele Sfinţilor Părinţi. Nu are rost să aduc multe dovezi în acest sens. Consider că 
este de ajuns să reproduc un singur citat, al Sfântului Ioan din Gaza, citat în care 
întâlnim aceeaşi învăţătură duhovnicească: „Despre psalmodie sau liturghie, nu te ne- 
căji. Căci nu ţi le cere Domnul odată ce eşti bolnav. Cel ce ia aminte la sine îşi 
pricinuieşte el însuşi suferinţa nevoinţei pentru Domnul şi pentru mântuirea sa... Dar 
tu ai suferinţa bolii în locul suferinţei nevoinţei. în privinţa bolii, nu te descuraja, căci 
nu te va părăsi Domnul, ci o va folosi cum singur El ştie spre folosul tău, ca să nu 
suferi peste putere" [22; 116]. 

înţelesul unor astfel de cuvinte pare foarte clar şi pentru cei întăriţi în credinţă şi 
pentru cei care le răstălmăcesc fără voie. Celor dintâi explicarea lor le poate părea 
inutilă, şi greşeala poziţiei celorlalţi li se pare evidentă. Totuşi, nădăjduiesc că primii 
vor înţelege rostul pentru care scriu rândurile de faţă. 

Scrisoarea mea începe cu trei afirmaţii care nu seamănă între ele. Cea de-a treia 
afirmaţie îi aparţine unei persoane care dă dovadă de râvnă exagerată, de râvnă care e 
fiică a mândriei. Părintele Serafim Rose, urmând predaniei Sfinţilor Părinţi, atrăgea 
atenţia asupra faptului că cel care păcătuieşte din râvnă exagerată se află într-o poziţie 
mai periculoasă decât cel care păcătuieşte pentru că iubeşte păcatul. Râvnitorul este 
înşelat de diavol şi se încăpăţânează să rămână în înşelarea sa, fiind convins că toţi 
ceilalţi vor să îl rupă de sfinţenie. Pe când păcătosul, într-un moment de pocăinţă, 
poate înţelege căderea în care se află şi se poate ridica din cădere. (Să nu se înţeleagă 
însă că cei care cad în păcate de-a dreapta, din pricina râvnei fără măsură, sunt 
pierduţi. Chiar dacă le este greu să îşi înţeleagă greşeala, nu sunt predestinaţi la iad.) 



Oamenii care se regăsesc în cea de-a treia afirmaţie sunt lipsiţi de măsură. Tot 
părintele Serafim atrăgea atenţia asupra faptului că cei care ajung la o astfel de poziţie 
extremistă sunt mai ales cei proaspăt convertiţi la Ortodoxie (părintele vorbea chiar 
despre sindromul convertitului nebun: diavolul, văzând cum un suflet vrea să îi scape 
din gheare, îl îndrumă pe drumul păcatelor de-a dreapta, drum care nu de puţine ori se 
termină la spitalele de psihiatrie.) în momentul în care se îmbolnăvesc, astfel de 
convertiţi sunt ispitiţi să refuze sprijinul medicului, să refuze să ia medicamente pe 
motiv că se tratează prin rugăciune, . . . 

„Sunt bolnav, mă doare capul groaznic, dar îmi pun nădejde mare în puterea 
rugăciunii. Mă rog până nu mai rezist, până simt că îmi plezneşte capul. Termin 
repede canonul pe care mi 1-a dat duhovnicul, după care zic vreme de câteva ore rugă- 
ciunea minţii. Şi, deşi doctorul şi duhovnicul mi-au zis să dezleg postul, eu nu mă las 
influenţat de părerile lor. Ba chiar postesc cât pot. . ." 

Despre cei care se regăsesc în această a treia afirmaţie nu vreau să spun decât că 
prin postul exagerat îşi distrug trupul - şi aceasta este o altă formă de sinucidere, iar 
prin faptul că se forţează să se roage mai mult decât le stă în putere îşi vatămă mintea: 
astfel, de la boala trupească pot ajunge la boli sufleteşti, mult mai greu de vindecat. 
Am auzit de astfel de cazuri, am auzit de oameni care după ce au ajuns la spitalul de 
psihiatrie au regretat amarnic că au călcat cuvântul duhovnicului şi s-au zbătut să 
cucerească culmile sfinţeniei în câteva zile. Urcuşul lor a fost superficial, şi a lăsat 
răni foarte urâte. Nu scriu foarte mult despre această afirmaţie pentru simplul motiv că 
nu are foarte mulţi partizani. (Şi bine că nu are mai mulţi. . .) Ar fi nepotrivit să tratez 
la fel de amplu trei poziţii care nu au segmente egale de simpatizanţi. 

Prima poziţie îi aparţine unei persoane care, citind cuvinte ca cele ale Sfântului 
Teofan, a considerat că boala este o cruce privilegiată şi a renunţat la rugăciune: 

„Sunt bolnav, şi nu merg la biserică. Mă doare ficatul, şi prefer să stau să mă 
relaxez uitându-mă la televizor. Nu am stare să mă rog, îmi e mai bine să stau aşa, 
aşteptând să mă vindece Dumnezeu. Canonul o să mi-1 fac după ce o să mă simt din 
nou bine." 

Să analizăm puţin această poziţie. Cum e omul bolnav? Această întrebare nu o 
putem pune aşa cum am întreba care sunt caracteristicile ursului polar. Ursul îl ştim 
din cărţi sau din emisiuni de televiziune. Pe când boala am trăit-o cu toţi, mai mult sau 
mai puţin, pe propria pi ele. 

De obicei, bolnavul este un om mai plictisit, nemulţumit de faptul că suferinţa îi 
răstoarnă anumite planuri. Este un om mai irascibil. Un om care până ce nu îşi 
recapătă sănătatea are o stare generală proastă. Un astfel de om caută ca sănătatea să îi 
vină cât mai repede, să îi pice din cer. De parcă Dumnezeu ar fi vinovat de faptul că i- 
a trimis boala, din raţiuni superioare, şi omul aşteaptă ca tot El să îi aducă sănătatea. 
Ca şi cum boala ar fi o întâmplare nefericită, ca şi cum nu şi-ar avea sens. Cuvintele 
Sfântul Teofan - „boala ţine loc de canon. . ." - îi merg la inimă. Cum să se mai roage 
când este plictisit, când este nervos, când este obosit? Cum să se roage când 
deznădejdea i-a pătruns în suflet? 



Nu este nevoie de prea multe cuvinte ca să se înţeleagă faptul că nici această 
poziţie nu este bună. Şi totuşi, ce voi face, îl voi contrazice pe Sfântul Teofan 
Zăvorâtul şi pe cei de-un cuget cu el? Departe de mine gândul acesta. 

Nu îl voi contrazice pe Sfântul Teofan, ci voi încerca să lămuresc cuvintele sale, şi 
astfel se va vădi faptul că prima poziţie nu se regăseşte în aceste cuvinte decât la o 
privire superficială. întâi de toate trebuie precizat cui anume i se adresează Sfântul 
Teofan: unei persoane întărite în credinţă, unei persoane care înţelege viaţa creştină ca 
pe o luptă pentru mântuire. Precizarea aceasta este foarte importantă. Pentru a explica 
de ce, fac o paranteză: dacă un baschetbalist are piciorul rupt, antrenorul îi va spune să 
facă tot posibilul pentru ca piciorul să i se refacă în cel mai scurt timp. Dacă îi 
cunoaşte râvna, nu îi spune: „Fă toate celelalte exerciţii, ca să nu îţi pierzi condiţia 
fizică..." Antrenorul ştie că sportivul nu va lăsa timpul să treacă degeaba. De ce? 
Pentru că pentru orice sportiv timpul înseamnă enorm. Şi, dacă iubeşte sportul cu 
pasiune, dacă sportul e viaţa lui, sportivul nu îşi va cruţa puterile. Scriu asta din 
experienţă. Am făcut baschet la Dinamo, şi am ajuns chiar ca la unele meciuri să fiu 
căpitan al echipei de Juniori 3. Dar de baschet m-am apucat pe vremea când aveam 
mâna dreaptă (eu sunt stângaci) în curs de refacere după o paralizie căreia doctorii nu 
îi mai vedeau vindecarea. Mă antrenam cu greu, mâna mă durea, dar nu aveam ce 
face. Vroiam să fiu cel mai bun. Şi asta presupunea efort şi răbdare. Vecinii care mă 
vedeau făcând exerciţii la bara din faţa blocului nu îşi imaginau că mâna mea se va 
reface complet. Dar, după mult efort, s-a refăcut. 

Dacă un sportiv aflat la începutul drumului şi îşi rupe piciorul, antrenorul îi va 
spune cu lux de amănunte tot ce trebuie să facă pentru a folosi timpul la maxim. 

Aş compara sportivul al cărui picior e rupt cu bolnavul care primeşte de la 
duhovnic sfaturi primitoare la canon: pe cel care se află la începutul vieţuirii sale 
creştine, duhovnicul îl va sfătui cu grijă să se roage cât îi stă în putere, îi va vorbi 
despre marele folos al rugăciunii... Pe sportivul avansat antrenorul nu îl va sfătui să 
îşi înmulţească eforturile, ci îl va sfătui să aibă măsură, îl va sfătui să nu exagereze cu 
exerciţiile, pentru a nu-şi îngreuna refacerea. Tot aşa, pe creştinul sporit în vieţuirea 
duhovnicească părintele nu îl va sufoca prin vreun canon foarte greu, ci va căuta să îi 
tempereze râvna. 

Iată ce scrie tot Sfântul Teofan: „Alt folos este şi acela că, dacă aţi fi fost sănătoasă, 
dacă v-aţi fi hotărât să vă daţi osteneala pentru mântuirea dumneavoastră, aţi fi fost 
nevoită să ţineţi posturi aspre, să faceţi privegheri, rugăciuni lungi, să staţi la slujbele 
bisericeşti de obşte şi încă alte lucruri anevoioase să întreprindeţi. Acum însă, în loc 
de toate acestea, vi se cere răbdarea sănătăţii şubrede. Răbdaţi deci, şi de nimic nu vă 
tulburaţi. Atâta doar: să ţineţi sufletul în starea cuviincioasă. Partea duhovnicească vă 
e întreagă. Ca atare, cu ea trebuie să slujiţi lui Dumnezeu întru toată deplinătatea" [21; 
22]. 

Ce vedem? Că viaţa creştină este pentru omul sănătos o viaţă de mare nevoinţă. De 
fapt viaţa creştină este o cruce. Prin boală creştinul nu se întâlneşte în mod brusc cu 
crucea, ci doar - pentru o vreme - înlocuieşte o cruce cu alta, care poate fi mai grea. 
Poate că ar fi bine să îţi mai reproduc un ultim citat din Sfântul Teofan, care va nuanţa 
ideea pe care încerc să ţi-o prezint: 



„Nu e nimic că nu faceţi toate mătăniile după pravilă. Puteţi să nu treceţi aceasta în 
lista de păcate, ci curăţiţi ceea ce aţi trecut deja. împliniţi pravila făcând rugăciunea 
lui Iisus în tăcere. Totodată, dacă puteţi face mătănii, faceţi câte puteţi; de nu, staţi în 
picioare. Dacă nu puteţi sta în picioare, şedeţi; dacă nu puteţi şedea, staţi întinsă. Atâta 
doar: nu încetaţi a fi cu mintea împreună cu Domnul" [21; 29]. 

Nu ţine boala loc de canon? Atunci de ce Sfântul Teofan nu îi spune să renunţe să 
mai facă mătănii? De ce încearcă doar să o consoleze că nu e un păcat că nu face toate 
mătăniile după pravilă! Cine citeşte cu atenţie aceste cuvinte ale Sfântului Teofan 
înţelege că nu există nici cea mai mică contradicţie între ceea ce păreau a fi cele două 
puncte de vedere ale sfinţilor Bisericii privitoare la rugăciunea bolnavului. 

Am precizat că nu era vorba de două puncte de vedere, ci de aceeaşi învăţătură 
prezentată însă unor oameni aflaţi pe trepte duhovniceşti diferite. Prin faptul că 
duhovnicul nu dă acelaşi canon unui copil de zece ani, unui om de treizeci de ani şi 
unui bătrân de optzeci nu trebuie să se înţeleagă că există trei învăţături diferite despre 
spovedanie. (De altfel, nici doctorul nu le prescrie copiilor medicamentele pe care le 
prescrie adulţilor.) 

Este foarte important ca atunci când citim cărţi duhovniceşti să fim foarte atenţi la 
toate elementele prezentate în text, nu să izolăm în mod sectar vreunul dintre ele şi să 
ne lăudăm că ne-am însuşit cine ştie ce învăţătură înaltă despre mântuire. Dacă vom 
încerca să plinim măsura de post pe care un părinte din Pateric o rânduia ucenicilor săi 
riscăm să ne pierdem şi mântuirea, şi minţile. (Am spus că nu vreau să fac prea multe 
referiri la râvna exagerată, aşa că nu mai dau detalii). Am încercat să scot în evidenţă 
faptul că este foarte important să luăm aminte la faptul că nu putem considera sfaturi 
date la un moment dat unei persoane anume ca fiind reprezentative pentru întreaga 
învăţătură a Bisericii privitoare la un anumit subiect. 

(Ca o întărire a celor prezentate mai sus: spunând că rugăciunea care îi trebuie 
bolnavului este mulţumirea şi suspinarea, Sfântul Tihon nu a recomandat bolnavilor 
să renunţe la rugăciune - deşi crucea bolii este grea, ea nu ţine locul rugăciunii. 
Numai la o citire superficială se poate înţelege aşa. De fapt, bolnavul care suspină nu 
poate să nu cârtească dacă nu primeşte putere de la Dumnezeu prin rugăciune. Ca 
suspinarea să nu izgonească mulţumirea este nevoie de rugăciune. Fără rugăciune, 
bolnavul nu poate cunoaşte liniştea. Sfântul Tihon încerca să explice că nu este bine 
ca bolnavul să caute o pravilă de rugăciune foarte aspră, boala însăşi fiind un canon. 
Dar acest canon, chiar dacă în unele situaţii face imposibilă prezenţa la slujbele 
Bisericii, nu exclude rugăciunea.) 

întrucât am arătat erorile primei şi celei de-a treia poziţii prezentate la începutul 
acestei scrisori, părăsim tărâmul polemicii pentru a încerca să aducem câteva 
completări şi explicaţii privitoare la cea de-a doua poziţie, care îi aparţine unei 
persoane întărite în credinţă şi care dă dovadă de dreaptă socoteală: „Sunt din ce în ce 
mai bolnav, dar cu ajutorul lui Dumnezeu reuşesc să mă duc la biserică. îmi e tare rău, 
dar când mă rog simt o linişte şi o pace binecuvântată. Mă străduiesc să îmi fac 
canonul în fiecare zi. Multă putere îmi dă rugăciunea. . ." 



Sunt conştient că foarte puţini oameni au o astfel de atitudine în faţa bolii. De ce? 
Pentru că foarte puţini oameni au o atitudine creştină faţă de lume atunci când sunt 
sănătoşi. Cine nu vrea să trăiască o viaţă creştină când este sănătos nu duce o viaţă 
creştină atunci când se află pe patul de boală. Este adevărat că unii se pocăiesc atunci 
când ajung în suferinţă, dar totuşi ei constituie cazuri deosebite care nu se pot 
generaliza. Dacă în spitale pocăinţa ar fi un fenomen de masă, problema s-ar putea 
pune altfel. Dar, pe măsură ce credinţa este înlocuită de apostazie, scade proporţional 
şi numărul celor pentru care suferinţa este înţeleasă ca o chemare la pocăinţă. . . 

Mă văd pus în următoarea dilemă: cititorilor care duc o viaţă creştină nu am ce 
sfaturi privitoare la rugăciunea la vreme de boală să le dau, pentru că ei ştiu - poate 
mai bine decât mine - ce au de făcut. Cei care au devenit interesaţi de tema rugăciunii 
abia când au ajuns pe patul de boală nu ştiu ce să le spun mai întâi. Asta pentru că 
sunt foarte multe învăţături despre rugăciune, prezentate în amănunţime de către 
sfinţii Bisericii şi părinţii contemporani, care le-ar fi de mare folos. îmi este foarte 
greu să sintetizez în câteva fraze o învăţătură prezentată în numeroase volume de mare 
preţ. Şi nu e locul aici nici măcar să rezum învăţătura Sfinţilor Părinţi despre 
rugăciune. De aceea îi îndemn pe cei interesaţi de această temă să citească chiar 
textele sfinţilor sau ale cuvioşilor părinţi din vremurile noastre. Aceste texte sunt pline 
de putere, sunt pline de hrană cu care se poate hrăni orice suflet flămând. 

Eu voi prezenta doar câteva idei, poate nu cele mai importante, dar cele care mie 
îmi sunt clare şi pe care le consider de folos. 

Ce canon de rugăciune trebuie să facă bolnavul? Cunoaşte Biserica un canon 
standard care să poată fi spus de orice bolnav 

Singurul canon universal, dacă putem vorbi de aşa ceva, este cel pe care 1-a 
pomenit Sfântul Teofan: „Să ţineţi sufletul în starea cuviincioasă. Partea 
duhovnicească vă e întreagă. Ca atare, cu ea trebuie să slujiţi lui Dumnezeu întru toată 
deplinătatea." 

înainte de orice altceva, acest lucru trebuie să îi fie clar bolnavului: că dacă puterile 
fizice i-au slăbit, totuşi mintea îi este întreagă (nu mă refer la cei cu boli psihice). Şi 
lupta cu patimile este o luptă foarte grea, dar i se cere fiecărui creştin - deci şi bol- 
navului. Lupta de păzire a minţii în vreme de boală, când deznădejdea şi întristarea 
vor să pună stăpânire pe inimă, este deci absolut necesară pentru oricine vrea să se 
mântuiască. 

Cât priveşte canonul de rugăciune primit de la duhovnic, aş putea repeta câteva 
sfaturi pe care le-am auzit la rândul meu: în primul rând creştinul trebuie să înţeleagă 
canonul nu ca pe o pedeapsă pentru păcatele sale, ci ca pe un leac potrivit cu boala pe 
care o are. Cu cât sufletul s-a murdărit mai tare prin păcate, cu atât boala se vindecă 
mai greu, şi este nevoie de un tratament mai dur. Când rănile sunt adânci, tămăduirea 
durează mai mult. Creştinul trebuie să privească la canonul pe care îl are nu ca la un 
duşman, ci ca la un prieten. Chiar dacă de multe ori este ispitit să facă orice altceva în 
locul canonului, creştinul trebuie să ştie că fără vindecarea sufletului nu va vedea 
împărăţia Cerurilor. 

Dacă este încercat de o boală uşoară, care nu îi îngreunează rugăciunea, bolnavul 
nu are nici un motiv să nu îşi facă în fiecare zi canonul. 



Dacă boala este grea, şi săvârşirea canonului este peste puterile bolnavului, acesta 
trebuie să facă atât cât îi stă în putinţă. De exemplu, dacă un creştin care a primit 
canon să facă în fiecare zi Paraclisul Maicii Domnului şi un număr de mătănii îşi rupe 
piciorul, este de la sine înţeles că nu va putea face mătăniile. Dar nu are nici un motiv 
să renunţe la Paraclis. 

Dacă poate lua legătura cu duhovnicul său (ori faţă către faţă, ori telefonic sau prin 
scris), bolnavul îi poate spune acestuia că boala îl împiedică să facă o parte din canon 
(sau, în cazuri mai grele, chiar tot canonul). Duhovnicul poate rândui scurtarea cano- 
nului sau schimbarea acestuia în funcţie de capacitatea bolnavului de a-1 împlini. 

Sunt şi situaţii în care un creştin, atunci când ajunge grav bolnav, primeşte de la 
părintele său un canon mult mai greu decât avea de obicei (când se află în preajma 
unei operaţii, ori când se află în situaţii limită în care este nevoie de mai multă 
rugăciune...). 

Dacă nu poate lua legătura cu părintele său duhovnic, bolnavul poate cere sfatul 
unui alt preot. Nu se pune problema că acesta va dezlega ce a legat celălalt duhovnic, 
ci, până ce bolnavul va putea ajunge la părintele său, se va putea folosi de sfaturile 
unui alt slujitor al altarului (despre excepţiile de la această situaţie nu voi vorbi aici). 

în cazul în care bolnavul nu poate lua legătura cu duhovnicul său sau cu vreun alt 
preot, situaţia lui este delicată prin faptul că se află în faţa unui alt examen (of, şi câte 
examene ne oferă viaţa...): el trebuie să fie de o sinceritate maximă cu el însuşi - să 
se gândească bine dacă poate sau nu să facă canonul, sau cât anume poate să facă din 
canon. 

Părintele Paisie Aghioritul spune că „trebuie ca fiecare să-şi încerce rezistenţa sa şi 
astfel să ia aminte. Mai ales atunci când omul este la o vârstă înaintată, este trebuinţă 
de mai multă atenţie, pentru că unei maşini vechi, dacă va alerga cu aceeaşi viteză cu 
care alerga atunci când era nouă, îi vor sări şi roţile şi carburatorul... în perioada în 
care mă durea mijlocul, nu puteam rosti rugăciunea lui Iisus stând în picioare. Când 
am văzut că situaţia s-a îmbunătăţit puţin, m-am ridicat şi am început să fac 
rugăciunea în picioare şi metanii, dar a început să mă doară din nou. M-am aşezat 
puţin. Apoi mi-am spus: «Hai să mai încerc». Dar din nou a început să mă doară. 
După aceea nu am mai continuat, dar eram împăcat cu conştiinţa" [13; 234-235]. 

Silirea forţată poate avea urmări negative (am mai scris doar despre asta). Dar să 
luăm aminte la faptul că părintele nu s-a lenevit să se ridice la rugăciune. Ci a făcut tot 
ce i-a stat în putinţă. Dar, în cele din urmă, biruit de neputinţa trupească, a renunţat să 
se mai roage stând în picioare. Ce e important? Că avea conştiinţa împăcată. 

E greu să avem conştiinţa împăcată şi când suntem sănătoşi, dar când suntem 
bolnavi. Totuşi, prin conştiinţă ne vorbeşte Dumnezeu. Şi dacă, atunci când suntem 
bolnavi, încercăm să sufocăm glasul conştiinţei lepădând rugăciunea din comoditate, 
ne lepădăm prin aceasta şi de Domnul rugăciunii, de Dumnezeul Căruia ar fi trebuit să 
îi aducem rugăciuni. 

Nu se află în această situaţie cei ale căror dureri sunt muceniceşti, cei care sunt cu 
adevărat răstigniţi de durerile bolii. Răbdarea lor este cea mai curată rugăciune. Dar 
nu mulţi bolnavi se află într-o situaţie atât de gravă. Ba chiar unii nu cunosc deloc 
astfel de dureri îngrozitoare, chiar dacă bolile îi încearcă ani îndelungaţi. 



Vreau să mai scriu un lucru care mi se pare important: este bine ca oricine vrea să 
biruiască starea de plictiseală, de tristeţe sau chiar de deznădejde care îl poate 
cuprinde atunci când vrea să se apuce de canon să încerce să gonească această stare. 
Părinţii duhovniceşti recomandă într-o astfel de situaţie o anumită pregătire pentru 
canon: ea poate consta ori în citirea unui capitol din Noul Testament sau a unui 
fragment dintr-o carte duhovnicească, ori rostirea unei rugăciuni pe care creştinul o 
face cu mai multă tragere de inimă. Rostirea mecanică a canonului nu este de folos 
(„Şi ce să fac atunci, să nu îmi fac canonul deloc?" Nu, este mai bine să fie făcut 
canonul, chiar şi mecanic, decât să se renunţe la el. Numai că este şi mai bine ca în 
timpul rugăciunii creştinul să ia aminte la cuvintele pe care le rosteşte. Chiar dacă îi e 
greu, totuşi acest efort îi aduce cunună.) Dumnezeu nu ne vrea nişte papagali care să 
repete formule mântuitoare, ci vrea să înţelegem că suntem fiii Săi şi că trebuie să ne 
adresăm Părintelui nostru în aşa fel încât rugăciunea să fie nu numai o rugăciune a 
gurii, ci să fie o rugăciune în care mintea şi inima se deschid lucrării harului 
dumnezeiesc. 

De când m-am apucat să îţi scriu această scrisoare mi-am pus întrebarea dacă e bine 
să îţi spun ceva despre aşa numita rugăciune a lui Iisus. Este bine ca despre ea să scrie 
cei care sunt sporiţi pe calea practicării ei. Eu nu îndrăznesc să îţi scriu aproape nimic 
despre ea. îţi voi reproduce doar un citat din cartea Pelerinul rus, una dintre cele mai 
frumoase şi mai mişcătoare cărţi ortodoxe. Poate că ai citit-o deja, poate nu. Dar 
citatul pe care îl voi reda aici este bine să rămână bine întipărit în mintea fiecărui 
creştin, şi cu atât mai mult în cea a bolnavului care, stând pe patul de boală, are mai 
mult timp la dispoziţie pentru a se ocupa cu această rugăciune. (Pentru cine nu ştie, 
rugăciunea lui Iisus este formată din cuvintele Doamne, Iisuse Hristoase, Fiul lui 
Dumnezeu, miluieşte-mă pe mine, păcătosul... Pe treptele înalte ale rugăciunii, aceasta 
devine neîncetată şi în urma rugăciunii mintea coboară în inimă; părinţii duhovniceşti 
învaţă că mirenii nu trebuie să caute treptele înalte ale rugăciunii, ci trebuie să 
rostească rugăciunea cu gura, până ce mintea le va fi curăţită. Sărirea etapelor este 
fatală, ducând la nebunie şi la rătăcire.) 

„Roagă-te oricum, însă mereu, şi nu te nelinişti de nimic, fii vesel şi liniştit cu 
duhul, căci rugăciunea va rândui toate şi te va înţelepţi, "ine minte puterea rugăciunii 
despre care vorbesc Sfinţii Ioan Gură de Aur şi Marcu Ascetul; cel dintâi spune că 
«rugăciunea, chiar atunci când este făcută de noi, care suntem plini de păcate, ne 
curăţă numaidecât...». Iar al doilea vorbeşte astfel: «Ca să ne rugăm într-un fel 
oarecare, stă în puterea noastră; dar ca să te rogi curat este un dar de sus!». 

Prin urmare, jertfeşte lui Dumnezeu ceea ce îţi stă în putere; adu-I la început drept 
jertfă măcar cantitatea, adică un număr cât mai mare de rugăciuni, şi puterea lui 
Dumnezeu se va revărsa în neputinţa ta. Rugăciunea va deveni o deprindere şi, fă- 
cându-se una cu firea, va ajunge o rugăciune curată, luminoasă, înflăcărată, aşa cum 
se cuvine. (...) 



Iată, rugăciunea e totul! Ea ne este dată ca un mijloc atotcuprinzător spre mântuirea 
şi desăvârşirea sufletului... Dar cu indicarea rugăciunii este aici strâns unită şi 
condiţia ei: «Neîncetat vă rugaţi!», aşa cum porunceşte cuvântul Domnului. Ca 
urmare, rugăciunea îşi va arăta toată puterea ei lucrătoare şi roadele doar atunci când 
va fi rostită des, neîncetat. Repetarea deasă a rugăciunii ţine fără nici o îndoială de 
voinţa noastră liberă, pe câtă vreme osârdia, desăvârşirea, ca şi curăţenia rugăciunii 
sunt un dar de sus" [33; 196-197]. 

Cred că este bine să îţi scriu totuşi un sfat pe care l-am primit de la un părinte care 
a murit destul de tânăr şi care înainte de a muri a stat o vreme în spital. El îi sfătuia pe 
bolnavi să rostească rugăciunea lui Iisus cu gura cât mai mult: „Când sunteţi sănătoşi, 
aveţi de alergat în multe părţi. Vă este greu să prindeţi momente atât de liniştite ca 
cele din spital. încercaţi să goniţi singurătatea prin rugăciune. Chiar dacă pentru o 
vreme rugăciunea lui Iisus va fi plictisitoare, chiar dacă vă va durea gura de prea 
multă repetare, nu renunţaţi. 

Nu se poate ca la rugăciunea lui Iisus, pe care o puteţi spune şi câteva ore pe zi, să 
aveţi aceeaşi luare-aminte pe care o aveţi la acatiste, la paraclise sau la alte canoane 
care nu vă iau mai mult de o oră pe zi. Dar Dumnezeu nici nu cere să vă forţaţi la ru- 
găciunea lui Iisus. Ea diferă de celelalte rugăciuni şi canoane. Dacă mulţi au regretat 
faptul că au încercat să sară direct la stări înalte - la rugăciunea minţii sau la cea a 
inimii - nimeni nu a regretat faptul că s-a nevoit vreme îndelungată cu rugăciunea cu 
gura. Multora, această nevoinţă le-a schimbat viaţa... Duhovnicii nu interzic 
ucenicilor să rostească rugăciunea cu gura. Da, pentru rugăciunea minţii este nevoie 
de sfatul şi de binecuvântarea unui duhovnic iscusit, pentru ca să nu se cadă în 
înşelare, dar rugăciunea cu gura, chiar dacă este lipsită de mari mângâieri, este lipsită 
şi de pericole. . . Şi, dacă omul va spori în rugăciune, îl va ajuta Dumnezeu să găsească 
un povăţuitor iscusit, ca să îi arate care sunt etapele următoare..." (Părintele care a 
spus aceste cuvinte avea obiceiul să dăruiască metanii altora, pentru că şiragul de 
metanii - sau metanierul de mână - are rolul de a ajuta mintea să nu se împrăştie. 
Dacă bolnavul vrea să rostească rugăciunea lui Iisus i-ar prinde bine un metanier.) 

Cam atât am vrut să îţi scriu. Este uşor să scrii despre rugăciune, dar este mai greu 
să te rogi, să duci povara rugăciunii. Dumnezeu să te lumineze şi să te călăuzească pe 
calea rugăciunii, ajutându-te să nu te poticneşti. Iar dacă te vei poticni, să te ajute să te 
ridici şi să mergi mai departe. . . 



Cărţile de folos pentru bolnav 

Sfântul Efrem Şirul (îţi) scria: „Frate, când va năvăli asupra ta vreun gând viclean, 
să-ţi scoţi sabia ta, adică să-ţi aduci aminte de Dumnezeu, şi vei tăia toată puterea 
vrăjmaşului. Iar în loc de trâmbiţe să ai dumnezeieştile Scripturi, că precum trâmbiţa 
cheamă pe ostaş, aşa şi Sfintele Scripturi, strigându-ne pe noi, ne adună gândurile la 
frica lui Dumnezeu. Şi iarăşi, precum trâmbiţa ce sună în vreme de război scoală şi 
îndeamnă pe ostaş ca să se lupte cu potrivnicul, aşa şi dumnezeieştile cărţi ne 
îndeamnă să avem silinţă spre bunătăţile duhovniceşti şi ne întăresc împotriva 
patimilor. Drept aceea, frate al meu, să te sileşti ca adeseori să le citeşti pe ele, ca să-ţi 
adune gândurile pe care le risipeşte vrăjmaşul cu meşteşugul său cel rău. Trezeşte-te, 
iubitule, trezeşte-te cu stăruinţă, sârguieşte-te ca de-a pururea să te sileşti la citire, ca 
să te înveţe cum să scapi de cursele vrăjmaşului şi să guşti din veşnica viaţă. Că citirea 
dumnezeieştilor cărţi ridică şi înţelepţeşte mintea cea înşelată şi-i dăruieşte ei 
înţelegere dumnezeiască" [3; 762-763]. 

îţi voi scrie câteva rânduri despre modul în care Sfânta Scriptură şi cărţile 
duhovniceşti pot schimba viaţa oricărui bolnav. (Nu cred că doar bolnavii trebuie să 
îşi schimbe viaţa în bine: la această schimbare este chemat fiecare creştin. Deci, chiar 
dacă mă adresez bolnavilor, cred că de cele scrise se vor putea folosi şi cei care îi 
îngrijesc pe bolnavi...) Mă voi referi în mod special la Sfânta Scriptură, dar voi scrie şi 
despre celelalte cărţi de folos mai ales pentru faptul că acelaşi Duh Sfânt care i-a 
luminat pe Sfinţii Evanghelişti i-a luminat - chiar dacă într-o măsură mai mică - şi pe 
fiecare dintre autorii scrierilor duhovniceşti, şi i-a luminat şi îi luminează pe toţi cei 
care vor să citească aceste cărţi pentru a lua putere în lupta pentru mântuire. 

Voi începe prin a reproduce relatarea unei minuni, şi apoi îţi voi prezenta pe scurt 
învăţătura despre ceea ce eu numesc taina Sfintei Scripturi, taină care se descoperă 
sufletelor credincioase şi care nu poate fi desluşită în nici un chip de către cei cu 
inimile împietrite şi pline de patimi. . . 

„O tânără asistentă medicală (Gali Vasilev), care locuia în San Francisco şi lucra 
într-unui din spitalele municipale, n-a mai văzut brusc cu un ochi. Ea a observat 
aceasta pe când era la lucru, pe neaşteptate, când a trebuit să-i dea o reţetă unui 
pacient - s-a uitat la etichetă şi nu a văzut nimic! A fost cuprinsă de groază! Doctorii 
i-au spus că din cauza unei inflamări a nervului optic îşi pierduse total unul dintre 
ochi, care, fiind mort, trebuia îndepărtat, pentru a-1 salva pe celălalt. Bineînţeles că 
astfel cariera ei medicală avea să se încheie. 

Ea îl cunoscuse pe Arhiepiscopul Ioan [Maximovici] încă de când era copilă, în 
Extremul Orient, îl întâlnise şi pe undeva, prin Europa, şi ştia de minunile săvârşite de 
el de la părinţii ei, care îl cinsteau foarte mult. însă el murise demult. Deznădăjduită, a 
alergat la racla lui, ca la ultima speranţă, şi s-a rugat acolo multă vreme, cu lacrimi. A 
început să vină foarte des la catedrală, rugându-se în faţa sfintelor icoane, apoi cobora 
în Criptă şi se ruga la racla sa mult timp, astfel încât ceilalţi oameni începuseră să o 
cunoască. între timp, la muncă încerca să-şi ascundă nenorocirea, neştiind ce altceva 
să facă. Astfel au trecut câteva zile. 



Apoi, într-o noapte, a fost cuprinsă de cea mai adâncă deznădejde şi s-a dăruit 
rugăciunii arzătoare, după care a deschis Sfânta Evanghelie la întâmplare şi a citit 
următoarele: Şi trecând Iisus, a văzut un om orb de la naştere. Şi ucenicii Lui l-au în- 
trebat, zicând: învăţătorule, cine a păcătuit; acesta sau părinţii lui, de s-a născut 
orb? Iisus a răspuns: Nici el n-a păcătuit, nici părinţii lui, ci ca să se arate în el 
lucrările lui Dumnezeu. (...) Acestea zicând, a scuipat jos şi a făcut tină din scuipat, şi 
a uns cu tină ochii orbului. Şi i-a zis: Mergi de te spală la scăldătoarea Siloamului 
(care se tâlcuieşte: trimis). Deci s-a dus şi s-a spălat şi a venit văzând. (Ioan 9, 1-7) 

- O, Doamne! a strigat ea, citind până la sfârşit acest fragment care îi apăruse în 
faţă din întâmplare, dacă aş putea să ajung în "ara Sfântă şi să-mi spăl ochii la 
scăldătoarea Siloamului sau dacă aş avea măcar o picătură din apa aceasta - aş vedea 
din nou! 

Dimineaţa devreme s-a dus din nou în Cripta Fericitului Ioan şi iarăşi s-a rugat 
fierbinte acolo. Atunci o bătrână micuţă, firavă, pe care nu o cunoştea, s-a apropiat de 
ea şi i-a spus că a vizitat de curând "ara Sfântă şi a adus nişte apă sfinţită de la scăl- 
dătoarea Siloamului şi că a doua zi o să aducă o sticluţă cu apă căci Sfânta Liturghie 
avea să fie săvârşită în Criptă şi avea să slujească chiar mitropolitul! Fata bolnavă a 
fost uimită de aceste cuvinte ale bunicii Elizabeth, care, bineînţeles, nu ştia nimic de 
rugăciunea ei din noaptea trecută, şi a doua zi a venit în Criptă devreme, înainte de 
ivirea zorilor. La Liturghie s-a împărtăşit şi îngenunchind, plecându-se peste racla [cu 
moaştele] Fericitului Ioan, şi-a pus apă sfinţită pe ochi. Dintr-o dată s-a simţit mai 
bine. A doua zi putea deja să vadă cu ochiul considerat mort" /17; 155-157]. 

Citind această minune, mulţi bolnavi suspină în sufletul lor: „Doamne, ai milă de 
mine! Tămăduieşte-mă şi pe mine, aşa cum ai tămăduit-o pe această femeie. . .". 

Cuvintele Sfintei Scripturi despre orbul care la porunca Mântuitorului s-a spălat în 
scăldătoarea Siloamului şi s-a tămăduit de neputinţa sa au fost citite sau auzite de 
mulţi bolnavi (doar pericopa evanghelică respectivă este citită la Sfânta Liturghie în 
fiecare an). Dar numai puţini dintre aceştia s-au vindecat în chip minunat de bolile lor. 

„Oare Sfânta Scriptură nu este aceeaşi pentru toţi? De ce numai asupra unora s-a 
arătat mila lui Dumnezeu?" 

Sfânta Scriptură este aceeaşi, dar credinţa oamenilor care ascultă sau citesc 
cuvântul dumnezeiesc nu este aceeaşi. De altfel, cu citirea Sfintei Scripturi se 
întâmplă ceva similar cu rugăciunea: mulţi se roagă să fie vindecaţi, dar numai puţini 
primesc în chip minunat vindecarea trupească. Mai mulţi însă sunt cei care, deşi nu 
sunt vindecaţi de neputinţele trupeşti, sunt vindecaţi de neputinţele sufleteşti. 

Cum trebuie ca bolnavul să citească Sfânta Scriptură astfel încât să dobândească 
tămăduire? 

Bolnavii care s-au vindecat nu s-au vindecat numai prin citirea sau auzirea 
cuvântului dumnezeiesc. Ci s-au vindecat abia după ce s-au rugat pentru aceasta, sau 
după ce au mărturisit în inima lor cu putere: „Doamne, cred că aşa cum i-ai tămăduit 
pe aceia, aşa mă poţi tămădui şi pe mine..." Cuvintele Sfintei Scripturi le-au umplut 
inimile de putere şi de credinţă. . . 



De ce totuşi un număr foarte mare de bolnavi nu află mângâiere atunci când citesc 
Sfânta Scriptură? De ce un număr foarte mare de oameni necăjiţi nu află alinare citind 
sau auzind cuvintele dumnezeieşti? 

Părintele Stăniloae răspunde clar la această întrebare: 

„Cei plini de patimi, aşa cum rămân lipiţi de suprafaţa văzută a lucrurilor, tot aşa 
rămân lipiţi de litera Scripturii şi de istoria ei, atât natura cât şi litera Scripturii fiindu- 
le zidul ce le închide drumul spre Dumnezeu, în loc de a le fi transparente sau călăuze 
spre El. Deci Scriptura, ca şi natura, trebuie socotită ca simbol..., ca mediu prin care 
se străvăd adâncimile infinite ale sensurilor duhovniceşti comunicate de Dumnezeu ca 
persoană. Cine nu se scufundă în ele, cine nu are această capacitate, ci se limitează de 
litera de la suprafaţă, acela taie legăturile Scripturii cu adâncurile lui Dumnezeu" [19; 
184]. 

Iată că cei pătimaşi (şi cine oare se poate considera nepătimaş?) nu sunt în măsură 
să pătrundă în adâncimea învăţăturilor evanghelice. 

„Dar ce, Evanghelia este scrisă numai pentru cei nepătimaşi? Hristos a venit în 
lume pentru cei drepţi, nu pentru cei păcătoşi?" 

Evanghelia este scrisă pentru ca fiii Bisericii să sporească în credinţa lor, iar 
necredincioşii să vină la lumina adevărului. Oamenii pătimaşi citesc Evanghelia ca pe 
o simplă relatare istorică, o citesc ca pe un roman despre viaţa Mântuitorului. 

Cei credincioşi au însă o cu totul altă înţelegere a Sfintei Scripturi, carte despre 
care tot părintele Stăniloae spunea că: „dacă ea cuprinde cugetările şi intenţiile divine 
adresate nouă şi dacă aceste cugetări şi intenţii sunt etern valabile, Scriptura trebuie să 
aibă o adâncime nesfârşită şi o valabilitate permanentă, potrivindu-se oricărui timp şi 
oricărei persoane. A înţelege Scriptura astfel înseamnă a ieşi din marginea literei şi a 
momentului temporal în care s-a rostit prima dată un cuvânt dumnezeiesc şi a o 
înţelege ca referindu-se la mine însumi, la generaţia mea, la timpul meu, la viitorul 
nostru, înseamnă că citind litera aud pe Dumnezeu însuşi grăind către mine şi către 
noi, azi, sau despre mine şi despre noi şi despre datoriile noastre. A înţelege Scriptura 
în duh înseamnă a vedea raportul de totdeauna între Dumnezeu şi noi şi a trăi acest 
raport în ce mă priveşte pe mine, în clipa actuală, întrucât eu trăiesc în clipa actuală" 
[19; 184]. 

Scriptura trebuie să aibă o adâncime nesfârşită şi o valabilitate permanentă, 
potrivindu-se oricărui timp şi oricărei persoane... Dar unul o citeşte ca pe un roman, 
]n timp ce altul ca pe un îndrumar duhovnicesc. Diferenţa dintre cele două moduri de 
înţelegere a Sfintei Scripturi poate fi comparată cu diferenţa dintre modurile în care 
doi comandanţi de oşti se pricep să adapteze o anumită tactică folosită de cine ştie ce 
mare înaintaş al lor: primul, citind relatarea bătăliei din trecut, se va limita să se mire 
de curajul şi de iscusinţa înaintaşului său. Pe când celălalt comandant îşi va da seama 
că tactica folosită de înaintaşul său este cea pe care o poate folosi şi el, adaptând-o 
puţin la situaţia în care se află. Doi comandanţi, aceeaşi situaţie, aceeaşi posibilitate 
de a se folosi de o tactică care şi-a dovedit eficienţa. Unul însă doar o apreciază, 
celălalt o şi foloseşte. 



Această perspectivă, de a se folosi de cele citite în Sfânta Scriptură, le scapă celor 
care citesc cuvântul dumnezeiesc fără a se gândi să îşi îndrepte vieţile, sau celor care 
îl citesc numai din curiozitate sau din snobism. 

Părintele Stăniloae nu se limitează la enunţarea unor principii teoretice. El detaliază 
modul în care creştinul trebuie să ia aminte la cuvintele de Dumnezeu insuflate: „Dacă 
înţelegerea duhovnicească a Scripturii înseamnă şi o referire a ei la viaţa mea proprie 
şi a generaţiei contemporane, atunci ea actualizează Scriptura, şi fiecare personaj din 
ea devine un tip pentru sufletul propriu, şi fiecare eveniment din ea, un eveniment real 
sau posibil al vieţii sufleteşti proprii. Toate sunt tipuri pentru ceea ce se petrece 
permanent cu oamenii; regele Iezechia, în diferitele lui faze de viaţă, e sufletul 
omenesc, deci şi sufletul meu în diferite faze; David e mintea curăţită de patimi, ce 
stăpâneşte peste sufletul paşnic ca peste un Ierusalim care e cetatea păcii; Saul e su- 
fletul cu o înţelegere trupească a legii; poarta de fier ce se deschide înaintea 
Apostolului Petru, ca să poată ieşi din închisoare, este inima învârtoşată din orice 
timp, deci şi a mea; Babilonul este sufletul prins în confuzia patimilor" [19; 186]. 

„Şi oare numai de cazul regelui Iezechia, de cazul regelui David sau de cel al lui 
Saul se pot folosi credincioşii?" Nu, ci de fiecare persoană ale cărei fapte sunt 
pomenite în Cartea Sfântă. 

„Oare numai de relatările vindecărilor minunate se pot folosi bolnavii?" Nu. Sfânta 
Scriptură nu are doar rolul de a-i aduce la cunoştinţă bolnavului anumite minuni 
săvârşite de Hristos sau de apostolii Săi, ci ea îi ajută pe bolnavi să sporească în 
credinţă. Acest lucru îl vedem oglindit în înţelepciunea cu care Biserica a rânduit care 
să fie Evangheliile citite la slujba Sfântului Maslu. între ele se află şi cea despre 
fecioarele înţelepte şi fecioarele fără minte, ca şi cea despre pocăinţa lui Zaheu 
vameşul. 

Să înţelegem, dar, că esenţială nu este numai vindecarea trupească. Esenţială este 
tămăduirea sufletului. 

Oricum, bolnavul nu trebuie să se limiteze la a citi numai despre tămăduirile 
minunate de care s-au învrednicit unii dintre cei care au avut aceeaşi boală cu el. Dacă 
ar fi aşa, ar însemna că celor bolnavi de S.I.D.A., de cine ştie ce formă rară de cancer 
sau de alte boli care s-au răspândit mai ales în ultimul veac Sfânta Scriptură nu are ce 
să le spună. 

Tot părintele Stăniloae ne atrage însă atenţia asupra faptului că „Scriptura e veşnic 
aceeaşi, şi totuşi veşnic nouă, pentru fiecare moment al desfăşurării creaţiei. 
Problemele pe care ni le pune timpul nostru, preocupările pe care ni le impune el, te- 
mele pe care ni le scoate la iveală, încordarea sufletului meu în faţa lor, sub apăsarea 
lor, fără să introducă în Scriptură sensuri care nu se află în ea în sens obiectiv, scot la 
iveală în continuitate cu sensurile de până acum sensuri noi, formulate în concepte 
noi, solidare cu cele vechi. în aceasta se arată că Duhul Sfânt nu evită timpul, ci îl 
străbate, îl transfigurează. Conţinuturile spirituale ale noastre vor păstra veşnic ceva 
din culoarea timpului în care am trăit" [19; 187-188]. 

Adică... suntem chemaţi să înţelegem că Sfânta Scriptură îi oferă credinciosului 
răspunsuri la întrebările şi frământările pe care le are. Bolnavul, oricare ar fi boala de 
care suferă, poate găsi alinare în citirea cuvântului dumnezeiesc. 



Este adevărat că citirea Sfintei Scripturi trebuie făcută cu un anume efort, cu o 
anume nevoinţă a cugetului care trebuie să asimileze şi să adapteze învăţătura la 
propriul său urcuş duhovnicesc. înainte de a se apuca să citească, omul trebuie să se 
roage ca Dumnezeu să îi lumineze mintea. Luminat de Dumnezeu, bolnavul va 
înţelege că Sfânta Scriptură îi vorbeşte direct, că îl invită să meargă pe calea mântuirii. 

Creştinul care citeşte Sfânta Scriptură sau cărţile duhovniceşti găseşte în ele 
prilejuri pentru a-şi îndrepta viaţa. Părintele Justin Popovici scria că „în Vieţile 
Sfinţilor sunt foarte multe exemple minunate despre felul în care un tânăr devine un 
tânăr sfânt, o fecioară se sfinţeşte, un bătrân sau o bătrână se sfinţesc, un copil devine 
un copil sfânt, părinţii devin sfinţi, fiii şi fiicele se sfinţesc, o familie se sfinţeşte, o 
comunitate devine sfântă, un preot sau un episcop devin sfinţi, un cioban devine sfânt, 
un ţăran devine sfânt, un împărat se sfinţeşte, un văcar devine sfânt, un muncitor sau 
un judecător, un profesor sau un educator, un soldat sau un ofiţer, un conducător sau 
un scriitor, un negustor sau un monah, un arhitect sau un medic, un perceptor sau un 
elev, un meşteşugar sau un filosof, un cercetător sau un om de stat, un ministru sau un 
om sărman, un bogătaş sau un sclav, un moşier, un om de litere, un artist, doi oameni 
căsătoriţi, se sfinţesc cu toţii..." [14; 154]. Cel care citeşte vieţile lor pentru a-şi 
îmbogăţi bagajul de cunoştinţe rămâne la suprafaţa lor. Pe când creştinul care citeşte 
pentru a-şi îndrepta viaţa aude cum cărţile îi vorbesc: fie că citeşte despre un cioban 
sau despre un artist, despre un ofiţer sau despre un medic, el aude cum cartea îl 
îndeamnă să meargă şi el pe calea sfinţeniei. 

Acelaşi lucru se întâmplă cu citirea Sfintei Scripturi sau a oricărei alte cărţi 
duhovniceşti: creştinul va regăsi în ea tocmai hrana de care are nevoie. 

Bolnavul care citeşte Sfânta Scriptură cu evlavie îşi schimbă modul de percepţie a 
vieţii. Cuvântul dumnezeiesc îl poate ajuta să nu mai împartă lumea în oameni bolnavi 
şi în oameni sănătoşi, ci în oameni care merg pe calea mântuirii şi oameni care trăiesc 
în patimile şi poftele lor. 

Citind Sfânta Scriptură (sau o altă carte duhovnicească), bolnavul îşi dă seama cât 
de superficiale sunt criteriile după care necredincioşii îşi modelează viaţa. 

„Ce poate face bolnavul, decât să se consoleze, decât să se amăgească singur că 
este avantajat faţă de cei care, deşi nu cred în Dumnezeu, au o sănătate de fier?" 

O asemenea întrebare şi-o pun de obicei oamenii fără credinţă, care nu pot înţelege 
că de fapt bolnavul credincios nu caută să se mintă singur, să se amăgească pentru a-şi 
face viaţa mai plăcută, ci pur şi simplu ajunge la un adevăr pe care ei înşişi nu l-au 
aflat. 

Cărţile duhovniceşti (şi Sfânta Scriptură mai mult decât oricare altă carte) îl ajută 
pe om să îşi deschidă ochii spre o altă lume. Viaţa de zi cu zi ne ţine o predică despre 
avantajele iubirii de sine, despre avantajele celor care trăiesc după propriile pofte. 
Cărţile duhovniceşti răstoarnă însă idolii pe care viaţa cotidiană ne îmbie să îi cinstim. 

Lumea îi spune bolnavului că pentru a ajunge la împlinire trebuie să îşi recapete 
sănătatea. Prin intermediul cărţilor duhovniceşti, Dumnezeu îi spune bolnavului că 
scopul vieţii este mântuirea, şi că mai presus de sănătatea trupului este sănătatea 
sufletului, şi că boala îi poate fi de folos. 



Am început această scrisoare cu relatarea vindecării unei femei care avea un ochi 
bolnav. Bolnavii citesc în Sfânta Scriptură şi în Vieţile Sfinţilor şi ale cuvioşilor din 
vremurile noastre tot felul de descrieri ale unor tămăduiri minunate. 

Citind despre asemenea minuni, bolnavii care au credinţă puţină se vor ruga lui 
Dumnezeu să fie vindecaţi. Văzând că minunea nu vine la comandă, ar putea cădea în 
deznădejde. Ba uneori ar putea ajunge să se îndoiască de minunile citite, ajungând la 
concluzia că sunt poveşti cu ajutorul cărora Biserica ademeneşte potenţialii clienţi. 

Citind despre aceleaşi minuni, bolnavii întăriţi în credinţă se vor ruga lui 
Dumnezeu să primească tămăduire sufletească şi trupească. Ei ştiu că la Dumnezeu 
nimic nu este cu neputinţă, ei ştiu că pot fi vindecaţi aşa cum au fost vindecaţi de-a 
lungul timpului mulţi bolnavi. Dar ei mai ştiu că le poate fi mai de folos să ducă mai 
departe crucea bolii. Dacă în urma rugăciunii nu primesc vindecare trupească, ei 
primesc vindecare sufletească. Ei nu cad în deznădejde ca ceilalţi, ci ştiu că vieţile lor 
sunt în mâinile lui Dumnezeu care le rânduieşte mântuirea. Ei nu se îndoiesc de 
minunile citite, ci ştiu că Dumnezeu a lucrat aceste minuni şi că va mai lucra şi altele 
spre întărirea credincioşilor. Până la sfârşitul lumii. 

Bolnavii întăriţi în credinţă citesc cuvintele Mântuitorului către bolnavi ca şi cum 
le-ar fi fost adresate lor. Ei citesc cuvintele sfinţilor care în timpul vieţii au fost 
doctori fără de arginţi ca şi cum le-ar fi fost adresate lor. Şi tot aşa citesc şi cuvintele 
spuse de sfinţii care după trecerea lor la Domnul s-au arătat bolnavilor în vise sau în 
vedenii. (Sper să nu fiu plictisitor dacă repet una dintre ideile principale din această 
scrisoare: cuvintele părintelui Stăniloae - „a înţelege Scriptura înseamnă a ieşi din 
marginea literei şi a momentului temporal în care s-a rostit prima dată un cuvânt 
dumnezeiesc şi a o înţelege ca referindu-se la mine însumi, la generaţia mea, la timpul 
meu, la viitorul nostru, înseamnă că citind litera aud pe Dumnezeu însuşi grăind către 
mine şi către noi, azi, sau despre mine şi despre noi şi despre datoriile noastre" - pot fi 
aplicate, prin extensie, tuturor cărţilor duhovniceşti. Citind despre unele vindecări 
minunate, bolnavul devine martor tainic al lor.) 

Citind despre vindecările care au loc la moaştele unui sfânt, bolnavii întăriţi în 
credinţă se roagă sfântului ca şi cum s-ar afla înaintea sfintelor moaşte (şi dacă pot 
ajunge să se închine chiar la moaşte, merg în pelerinaj). Când citesc despre o minune 
care a avut loc la Izvorul tămăduirii, se roagă Domnului ca prin agheasmă pe care au 
luat-o de la biserică să primească aceeaşi binecuvântare. 

Dumnezeu nu limitează vindecările la un anumit loc sau la o anumită perioadă. 
Dumnezeu este Acelaşi, sfinţii sunt aceiaşi. Dacă oamenii se întăresc în credinţă, simt 
că pot fi părtaşi vindecării minunate de care s-au învrednicit atâţia creştini de-a lungul 
veacurilor. 

Cuvintele pe care le scriu nu sunt vorbe goale. Nu sunt teorii fără acoperire. Nu 
sunt păcăleli. Aşa a citit tânăra Gali Vasilev minunea vindecării orbului şi s-a 
vindecat. Aşa au citit mulţi bolnavi cuvintele Sfintei Scripturi sau vieţile atâtor Sfinţi 
doctori fără de arginţi şi rugându-se cu credinţă au primit tămăduire trupească şi 
sufletească. Aşa au citit cuvintele lor duhovniceşti mulţime de bolnavi care, deşi nu au 
primit tămăduirea trupească, au primit tămăduirea sufletească şi, primind puterea de a 
înfrunta boala, l-au mulţumit Domnului că le-a trimis o asemenea cruce. 



Lăudând credinţa unora ca aceştia, nu trebuie însă să îi dispreţuim sau să îi judecăm 
pe bolnavii sau pe oamenii sănătoşi care au puţină credinţă. Cine îşi judecă aproapele 
va cădea în aceleaşi păcate. Şi cine poate spune că este tare în credinţă? 

Bolnavii care simt că nu se pot apropia de Sfânta Scriptură, care simt că litera 
Scripturii le închide drumul către Dumnezeu, fiindu-le un zid de piatră, nu trebuie să 
deznădăjduiască. Bolnavii care nu simt mângâiere citind Sfânta Scriptură sau cărţile 
duhovniceşti nu trebuie să deznădăjduiască. Trebuie să aibă puterea de a-şi 
conştientiza neputinţa şi să îi ceară lui Dumnezeu să le dea credinţă. încetul cu 
încetul, primind poveţele părinţilor duhovnici sau citind cărţi de folos, vor simţi cum 
credinţa lor va spori, va creşte asemenea unei flori udată de Duhul Sfânt. 

Cum spunea un părinte duhovnic: „Dumnezeu nu are pe nimeni de pierdut". . . 



Nu vreau să merg la doctor! 

„O cipriotă a telefonat la Sfânta Mănăstire Makrimallis şi a povestit pe scurt 
experienţa prin care a trecut. Suferea de multe boli şi se chinuia, alergând într-una pe 
la doctori. într-o seară, însă, a văzut în somn pe Sfântul Partenie viu că o cheamă să se 
apropie de el, ca să o ajute. îi spuse îndeosebi acestea: «Sunt Sfântul Partenie. învaţă 
troparul meu pe de rost şi să-1 spui într-una, şi eu am să te ajut! Lasă-i deoparte pe 
doctori!». I se plânse chiar că nu-1 cunosc mai mulţi oameni şi apoi dispăru" [9; 77]. 

Cei care au citit scrieri filocalice au găsit în ele de mai multe ori sfaturi precum cel 
al Sfântului Varsanufie cel Mare: „Cât despre arătarea la doctor, celui mai desăvârşit 
îi e propriu să lase totul pe seama lui Dumnezeu, chiar dacă lucrul acesta îi este cu 
greutate. Iar cel mai slab, să se arate doctorului". Cine este cel mai desăvârşit şi cine 
este cel mai slabi 

„Creştinii nu trebuie să meargă la doctor. Dacă Dumnezeu ţi-a trimis boala, rabdă, 
oricât de mari ar fi durerile. Numai păgânii merg la doctor. Noi credem în Dumnezeul 
cel Viu, Care poate să ne vindece fără să apelăm la doctori. Mersul la doctor este o 
formă a lepădării de Dumnezeu. . ." 

Am auzit cuvintele de mai sus din gura unui creştin care se străduia să îşi etaleze 
credinţa în faţa unui om care îşi dorea să facă primii paşi spre Biserică. Totuşi, am 
auzit destule puncte de vedere care nu sunt deloc de acord cu această afirmaţie. Este 
adevărat şi faptul că oamenii nu sunt de acord cu adevăruri a căror acceptare i-ar 
determina sau cel puţin i-ar îmboldi să îşi schimbe viaţa. Cine se află în greşeală - cei 
care sunt împotriva doctorilor sau ceilalţi? 

Unii creştini, citind cuvinte ale Sfinţilor Părinţi asemănătoare cu cel al Sfântului 
Varsanufie cel Mare, sau citind vieţile unor cuvioşi care au trăit aproape de vremurile 
noastre şi care, deşi erau grav bolnavi, au preferat să rabde boala fără a cere ajutorul 
unui doctor, se întreabă: „Deci, ce este mai bine, să stăm şi să ne rugăm? Dacă mersul 
la doctor este un semn al puţinătăţii credinţei, oare nu ar fi mai bine să răbdăm?" 



„Lasă-i deoparte pe doctori...", a cerut Sfântul Partenie. O, câţi bolnavi nu şi-ar 
dori să asculte astfel de cuvinte din gura unui sfânt... (Şi cred că, din moment ce 
Sfântul Partenie s-a plâns că nu îl cunosc mai mulţi oameni, ne putem gândi şi că el 
vrea să tămăduiască mai mulţi bolnavi, nu?) 

Totuşi, nu ar trebui să rezumăm întreaga învăţătură patristică despre boală la 
atitudinea de respingere a doctorului. Şi nici nu ar trebuie să considerăm că sfinţii îi 
îndeamnă într-un glas pe creştini să renunţe la ajutorul dumnezeiesc. 

Cred că este foarte important pentru orice creştin ca atunci când trece printr-o 
încercare să ştie care este modul în care Dumnezeu vrea ca încercarea respectivă să fie 
depăşită. Fac o paranteză pe care o consider extrem de importantă. 

Sfântul Ignatie Briancianinov scria: "S-a observat că începătorii nu pot aplica 
cărţile la condiţia proprie, dar sunt întotdeauna atraşi de tendinţele cărţii. Dacă o carte 
îndeamnă la tăcere şi arată nenumăratele foloase duhovniceşti pe care începătorul le 
poate dobândi într-o linişte profundă, acesta începe să-şi dorească din tot sufletul să 
plece în singurătate, către un pustiu nelocuit. Dacă o carte vorbeşte despre ascultarea 
necondiţionată sub călăuzirea unui purtător-de-Duh părinte, în mod cert, începătorul 
va începe să dorească o viaţă plină de lipsuri şi de ascultare desăvârşită faţă de un 
bătrân. Pentru vremea noastră, Dumnezeu nu ne-a dat nici unul dintre aceste moduri 
de viaţă. Dar cărţile Sfinţilor Părinţi care descriu aceste stări pot influenţa atât de mult 
un începător încât, aşa neexperimentat şi neştiutor cum este, poate cu uşurinţă să se 
hotărască să părăsească locul unde trăieşte şi unde are toate condiţiile pentru a lucra la 
mântuirea sa, şi să sporească duhovniceşte prin punerea în practică a poruncilor 
evanghelice, pentru un vis imposibil al vieţii perfecte închipuită foarte viu şi ispititor 
în imaginaţia sa. (...) Nu vă încredeţi în cugetele, părerile, visele, înclinaţiile sau 
impulsurile voastre, chiar dacă acestea vă oferă sau vă pun în faţă într-o formă 
atrăgătoare cea mai sfântă viaţă monahală" [16; 104-105]. 

Oare ce legătură există între cuvintele Sfântului Ignatie şi arătarea Sfântului 
Partenie? Trăim într-o vreme în care mândria şi iubirea de sine cuceresc din ce în ce 
mai multe metereze ale sufletului uman. De la oamenii necredincioşi, care ridică mân- 
dria pe un soclu de piatră, până la credincioşii care îşi ascund mândria în haina falsei 
smerenii, peste tot se întinde acelaşi duh greu şi apăsător care îl izgoneşte pe Hristos. 
Dacă necredincioşilor li se pot găsi însă circumstanţe atenuante pentru mândria lor 
(căci în afara credinţei în Dumnezeu nu există alt resort destul de puternic pentru a-1 
smeri pe om), pentru credincioşii care cad în păcatul mândriei - fără a fi conştienţi că 
se află pe un drum greşit - pericolul este foarte mare. 



Formele mândriei sunt foarte diferite. Eu însumi, mândru fiind, ar trebui să tac, nu 
să scriu. Totuşi, gândindu-mă că din cauza mândriei mulţi creştini au un mod greşit de 
înţelegere a vieţii creştine, voi încerca să prezint punctul de vedere ortodox asupra 
mersului la doctor. Nu scriu pentru că mă consider mai smerit decât cei cărora mă 
adresez, nu scriu pentru a smeri pe nimeni, ci scriu pentru că am nădejdea că vor 
exista cititori care, înţelegând cât de clară este învăţătura Bisericii privitoare la această 
problemă, îşi vor revizui punctul de vedere. Există unii care greşesc considerând o în- 
văţătură a unui Sfânt Părinte ca fiind chintesenţa perspectivei ortodoxe în problema 
respectivă. Atunci când li se arată că Biserica vede altfel lucrurile, o parte dintre 
aceştia se încăpăţânează să rămână cu convingerile lor. Refuză argumentele numai 
pentru că nu le convine să fie contrazişi. Acestor oameni nu am ce să le spun. Dar ştiu 
şi că mai există oameni care, atunci când li se aduc argumente contrare faţă de punctul 
lor de vedere, au înţelepciunea şi smerenia de a-şi recunoaşte greşeala. Unor astfel de 
cititori le scriu acum. Şi nu pentru a-i acuza de faptul că modul lor de înţelegere a unei 
anumite probleme este greşit. Ci pentru a-i ajuta să ajungă la înţelegerea corectă a 
problemei. 

Poate că ar fi momentul să precizez că există ceva bun în râvna exagerată a celor 
care adaptează în mod greşit anumite învăţături duhovniceşti la propria măsură 
duhovnicească. Mă refer la faptul că cei care cad într-o asemenea greşeală o fac pentru 
că îşi doresc să trăiască o viaţă de credinţă prin care să se dăruiască în întregime lui 
Dumnezeu. Citind despre posturile marilor pustnici, unii creştini au încercat să le 
imite fără să aibă dreaptă socoteală. în acelaşi timp, însă, alţi creştini s-au mulţumit să 
citească despre aceste nevoinţe ca şi cum ar fi citit romane sau ziare, fără să îşi pună 
problema că şi ei ar putea să ducă o viaţă mai aspră, că şi ei ar putea să lupte cu mai 
multă putere împotriva patimilor şi a poftelor. Nu consider însă că cei din urmă sunt 
mai de lăudat decât cei dintâi. 

Făcând o paralelă între postire şi mersul la doctor, observăm că sunt creştini care 
dintr-o râvnă exagerată nu vor să meargă la consult, ci aşteaptă să fie vindecaţi direct 
de Dumnezeu, ca şi cum Dumnezeu nu ar lucra şi prin doctori. Dar greşeala lor nu 
este mai mică decât a celor care aleargă la doctor pentru cea mai mică problemă sau 
care atunci când sunt bolnavi îşi pun toată nădejdea numai în iscusinţa doctorului şi în 
efectele tratamentului cu medicamente. 



Sfântul Vasile cel Mare scria că „este o încăpăţânare să refuzi ajutorul artei 
medicilor". Sfântul Diadoh al Foticeii îi sfătuieşte pe creştini ca la vreme de boală să 
ceară ajutorul celui rânduit de Dumnezeu pentru a-i ajuta „mai ales pentru ca să nu 
cadă în slava deşartă şi în ispita diavolului, din care pricini unii dintre ei se laudă 
adeseori că nu au trebuinţă de doctori". Sfântul Teofan ne arată că, dacă nu avem grijă 
de trupurile noastre, păcătuim: „împotrivirea dumneavoastră la indicaţiile doctorilor 
nu e prea vrednică de laudă... Dumnezeu a făcut şi doctorii şi doctoriile - nu ca să 
existe degeaba, ci ca de ei să se folosească bolnavii. Totul e de la El; El îngăduie ca 
omul să bolească şi tot El ne-a înconjurat cu mijloace de vindecare. Dacă a păzi darul 
dumnezeiesc al vieţii este o datorie, tot datorie este şi a te trata atunci când eşti 
bolnav. Poţi să nu te tratezi aşteptând vindecarea de la Dumnezeu, dar asta presupune 
o mare îndrăzneală. Poţi să nu te tratezi, ca să-ţi căleşti răbdarea, încredinţându-te voii 
lui Dumnezeu, dar aceasta este un lucru foarte înalt, şi atunci fiecare «of» i se socoate 
drept vină omului" [21; 42-43]. 

Câţi oameni sunt la măsura la care să rabde dureri groaznice şi să nu cârtească? Or, 
dacă Sfântul Teofan ne spune că până şi oftatul celor care refuză tratamentul medical 
este un păcat, ce să mai spunem despre cârtire. . . 

Dacă am amintit la începutul acestui capitol despre cuvintele pe care Sfântul 
Partenie i le-a spus unei femei din Cipru, voi cita acum relatarea unei minuni săvârşite 
de Sfântul Ioan Rusul. Aceasta pentru a vedea că sfinţii nu se opun tratamentelor 
medicale. 

„Un cunoscut inginer din Atena, după mai multe analize de laborator, află de la 
doctori că durerile de cap foarte puternice şi schimbările pe care le simţea în starea de 
sănătate se datorează unei tumori maligne, unui cancer la creier. 

Doctorii îl îndeamnă să se hotărască singur să i se facă operaţia: trebuie tăiată cutia 
craniană deasupra frunţii, apoi de jur împrejur şi, după aceea, să i se extragă tumoarea. 

întreabă dacă pot apărea şi efecte negative. Doctorii îi spun care sunt pericolele, 
care sunt riscurile ca operaţia să nu reuşească, tot adevărul. Inginerul nu acceptă 
operaţia, şi începe să aibă crize din ce în ce mai dureroase. 

La câteva zile după aceea, la ora 3 noaptea sună telefonul. 

- Unchiule, tu eşti? (îl întreabă nepoţica sa de 13 ani, un adevărat îngeraş). 
Unchiule, iartă-mă că-ţi telefonez la ora asta, dar de-abia m-am trezit. Am avut un vis 
despre tine. Am văzut în somn un tânăr blond, înalt, frumos, care mi-a zis: «copilul 
meu, sunt Sfântul Ioan Rusul; spune-i unchiului tău, inginerul, să primească operaţia 
ca să i se scoată tumoarea. Voi ţine eu mâna chirurgului, nu i se va întâmpla nimic 
rău». Unchiule, să nu spui «nu» Sfântului. 

Inginerul acceptă, i se face intervenţia chirurgicală şi tumoarea este extirpată. 

Cum străluceau feţelor tuturor când l-am văzut aici, în biserica Sfântului 
(povesteşte preotul acestei biserici), împreună cu nepoţica ce vorbise cu Sfântul! Şi-a 
scos pălăria, pansamentele erau încă pe locul unde se făcuse tăietura craniului. 

«Doctorii mi-au spus că nu trebuia să ies încă, părinte. N-am putut însă; trebuia să 
vin, să-i mulţumesc din toată inima şi din tot sufletul acestui minunat sfânt care 
aleargă pretutindeni să ajute, chiar şi fără să-1 chemi»" [26; 36-37]. 



Dacă în toate apariţiile lor sfinţii ar recomanda oamenilor să se ferească de ajutorul 
medicilor, ar însemna că acest ajutor nu îi este bineplăcut lui Dumnezeu. (Trebuie să 
precizez aici că, deşi s-au arătat de mai multe ori bolnavilor pe care i-au vindecat, de 
obicei sfinţii nu le-au dat sfatul de a evita ajutorul doctorilor. Ba chiar de multe ori pe 
mulţi i-au vindecat ajutându-i pe doctori în situaţii în care şansele de reuşită a 
tratamentului erau minime). Oare nu Dumnezeu 1-a făcut pe doctor? Ar fi fost absurd 
ca tot El să îl împiedice pe acesta să îşi folosească talanţii pe care îi are. 

Oare Sfântul Ioan nu putea să îl vindece pe bolnav fără să se folosească de ajutorul 
doctorilor? Ba da, sigur că putea. Dovadă sunt multe dintre minunile sale. Dar atunci 
când fac o vindecare, sfinţii lucrează astfel încât tămăduirea respectivă să fie spre 
folosul trupesc şi sufletesc al bolnavului. Omul care este vindecat în chip minunat 
poate fi ispitit să se mândrească, părându-i-se că e mai bun decât ceilalţi. Deci 
vindecarea minunată poate fi greşit înţeleasă. Or Dumnezeu nu vrea ca urmarea tămă- 
duirii trupului să fie îmbolnăvirea sufletului. Este deci cât se poate de firesc faptul că 
uneori sfinţii îi îndeamnă pe oameni să recurgă la ajutorul medicului. Prin vindecările 
pe care le săvârşesc, sfinţii nu neagă ajutorul pe care bolnavii îl pot primi din partea 
medicilor. în cazurile în care sfinţii vindecă unele boli care ar fi putut fi lecuite şi prin 
anumite tratamente sau operaţii, o fac pentru a spori credinţa bolnavilor în Dumnezeu. 
Bolnavul trebuie să înţeleagă că Dumnezeu vrea tămăduirea trupească şi sufletească a 
celui care îi cere ajutorul. Intervenţiile sfinţilor în care bolnavii au fost tămăduiţi în 
chip minunat deşi se puteau tămădui folosind tratamente obişnuite au mai ales rolul de 
a-1 ajuta pe bolnav să privească boala din perspectivă duhovnicească. 

Este adevărat că acei bolnavi s-ar fi putut vindeca de suferinţele trupeşti şi prin 
tratamentele obişnuite, dar sufletele lor nu ar fi simţit aceeaşi binecuvântare 
dumnezeiască. Nu trebuie însă să tragem concluzia pripită că bolnavul trebuie să 
aştepte o tămăduire minunată pentru ca sufletul său să simtă binecuvântarea cerească. 
Numai Dumnezeu ştie când anume bolnavului îi este cu adevărat de folos să fie 
vindecat în chip minunat. Mulţi bolnavi aşteaptă minuni, dar aşteptările lor nu se 
potrivesc cu judecata lui Dumnezeu. Nici atunci când bolnavii se vindecă, în chip 
inexplicabil pentru medici, de boli declarate de nevindecat, Dumnezeu nu vrea să 
conteste lucrarea medicilor. El vrea însă ca oamenii să înţeleagă că puterile doctorilor 
sunt limitate, că sfera de influenţă în care îşi desfăşoară activitatea medicii este mai 
restrânsă decât cea în care boala face ravagii. Şi vrea ca oamenii să caute întotdeauna 
sprijinul Său, chiar dacă se folosesc de ajutorul medicilor. 

Mai mult încă, oamenii trebuie să înţeleagă şi faptul că ajutorul dat de medic nu 
substituie ajutorul care îi vine bolnavului prin rugăciune. Nu există nici o 
incompatibilitate între folosirea tratamentului cu medicamente şi folosirea mijloacelor 
duhovniceşti de luptă cu boala (rugăciune, Maslu, închinarea la sfinte moaşte sau 
icoane făcătoare de minuni, agheasmă, ...). Sfântul Teofan Zăvorâtul scria în această 
privinţă unei femei credincioase: „Şi eu am auzit că anafura şi agheasmă mare au în- 
suşiri tămăduitoare. Totuşi, fie voia lui Dumnezeu. Dar doctorii nu folosiţi?! Trebuie 
folosite amândouă: şi dumnezeiescul, şi omenescul... Şi în mijloacele omeneşti e o 
lucrare vindecătoare de la Dumnezeu. Potrivit acestei credinţe, şi omenescul se 
preface în dumnezeiesc... Sau dumnezeiescul vine prin omenesc" [21; 44]. 



Am putea spune şi că modul în care un om se raportează la boala sa şi la 
tămăduirea pe care o aşteaptă este strâns legat de credinţa pe care o are. Nu în puţine 
situaţii, atunci când, folosindu-se de ajutorul medicilor, s-au vindecat de bolile lor, cei 
care sunt întăriţi în credinţă l-au mulţumit lui Dumnezeu cu mai multă râvnă decât o 
fac cei puţin credincioşi atunci când sunt tămăduiţi în chip minunat. 

Sfântul Teofil al Antiohiei îi scria unui creştin: „Poate că ai căzut cândva bolnav şi 
ai pierdut din carne, din putere şi din frumuseţe; având însă parte de mila lui 
Dumnezeu, te-ai vindecat şi ai dobândit iarăşi carnea, frumuseţea şi puterea. Şi după 
cum nu ştii unde a plecat carnea ta de nu se mai vedea, tot aşa nu ştii de unde este sau 
de unde a venit. îmi vei spune însă: «Din pricina mâncării şi a lichidelor transformate 
în sânge». Bine! Dar şi aceasta este o lucrare a lui Dumnezeu, Care a creat aşa trupul, 
şi nu a altcuiva". 

Bolnavilor care spun că vindecarea le-a venit de la medicamente, Sfântul Teofil le- 
ar răspunde: Bine! Dar şi aceasta este o lucrare a lui Dumnezeu, şi nu a altcuiva... 
Despre aceasta, Sfântul Vasile cel Mare scria : „Când trebuie să recurgi la medicină, 
să iei aminte să nu-i atribui numai ei sănătatea. ..". Ştim bine că nu puţini sunt cei care 
fac o asemenea greşeală. Vindecarea pe care o aduc medicamentele este, din punctul 
lor de vedere, asemănătoare oricărui proces standard cauză-efect. „Mă doare capul, 
iau algocalmin; am febră, iau paracetamol... E simplu. Dumnezeu nu are ce căuta în 
ecuaţia asta..." 

Un astfel de raţionament este însă contrabalansat de învăţătura Sfântului Vasile 
care afirmă că „este lucru nesocotit ca cineva să-şi pună toată nădejdea de vindecare 
numai în mâinile doctorilor, cum vedem că fac unii dintre nefericiţii suferinzi, care nu 
se dau în lături să-i numească pe doctori chiar mântuitori". 

O astfel de atitudine, în care se pune mai mult accent pe arta medicală decât pe 
ajutorul dumnezeiesc, se întâlneşte din păcate chiar şi la unii oamenii credincioşi, ba 
chiar la unii preoţi sau monahi. Părintele Paisie Aghioritul mărturisea cu tristeţe: 
„Uneori văd şi aici în mănăstire pe surorile care sunt medici că vor să-1 ajute pe cel 
bolnav mai mult cu ştiinţa decât cu încrederea în Dumnezeu şi cu rugăciunea. 
Rugăciunea făcută din inimă le va da o diplomă medicală mai înaltă" [13; 242-243]. 

Dar oare câţi doctori se gândesc să obţină această diplomă mai înaltă şi să îmbine 
cunoştinţele lor cu lucrarea rugăciunii? Cei mai mulţi sunt avantajaţi de poziţia de 
mântuitori pe care le-o acordă bolnavii puţin sau deloc credincioşi şi, în loc să se sme- 
rească şi să ceară sprijin dumnezeiesc, îşi pun nădejdea în propriile puteri. 

Origen scrie următoarele: „Cei îmbrăcaţi cu evlavia îi folosesc pe doctori 
socotindu-i ca slujitori ai lui Dumnezeu, ştiind că El este Cel ce a dat oamenilor ştiinţa 
medicală şi că tot El este Cel ce a făcut să crească plantele pe pământ şi a pus în el şi 
celelalte substanţe medicinale. Ei ştiu că meşteşugul doctorului nu are eficienţă fără 
voia lui Dumnezeu". Tot el constata că „medicina este folositoare şi necesară 
neamului omenesc" [8; 108] 2 . 



Sfântul Varsanufie cel Mare învăţa acelaşi lucru: „în numele Domnului ne 
încredinţăm noi medicilor, crezând că El ne va da vindecarea prin ei" [8; 120]. „Cel ce 
se foloseşte de medicină, trebuie să se folosească în numele lui Dumnezeu şi El îi va 
ajuta" [8; 121], scria sfântul, vrând să arate că este greşită separarea lucrării medicului 
de lucrarea dumnezeiască. Iată că poziţia sa nu era o poziţie rigidă, de respingere a 
tratamentului medical. El, care a spus că cel mai desăvârşit lasă totul în seama lui 
Dumnezeu, în timp ce cel mai slab aleargă la doctor, spune şi că Dumnezeu dă 
vindecare prin doctori. Când spune ne încredinţăm medicilor în numele Domnului nu 
lasă să se înţeleagă că ar fi ceva greşit sau nepotrivit în asta. Toate cele ce se fac în 
numele Domnului sunt binecuvântate. (Să luăm aminte: nici un păcat, oricât de mic ar 
fi sau ar părea, nu poate fi făcut în numele Domnului.) 

Sfântul Diadoh al Foticeii scrie că „nimic nu te îndeamnă să chemi doctorul la 
vreme de boală" [8; 108]. Teodoret de Cir observă că „cei care suferă atacurile bolii 
au obiceiul de a-i chema în ajutor pe doctori şi [fac] din armele ştiinţei ajutoarele lor 
contra bolii" [8; 109]. Sfântul Isaac Şirul le spune bolnavilor că „cel ce este bolnav şi 
îşi cunoaşte boala trebuie să ceară tămăduire" [8; 81]. Teofan Zăvorâtul îi îndeamnă: 
„Cereţi ajutorul doctorului, dar totodată mai vârtos rugaţi pe Domnul şi pe sfinţii Lui 
să-i dea înţelepciune doctorului" [21; 36]. (Sfântul Nil Sinaitul scrie: „în boală, 
înainte de a apela la doctori şi la medicamente, foloseşte-te de rugăciuni" [28; 143]. 
Iar Sfântul Vasile cel Mare spune că „aşa cum nu trebuie să ocolim cu totul iscusinţa 
doctoricească, la fel nu e bine să ne punem toată nădejdea în ea." [15; 118]. Mai mult 
încă, Sfântul Varsanufie scrie că nici chiar doctorul nu poate face ceva fără Dumnezeu 
[8; 121]. 

Raportată la punctul de vedere ortodox prezentat în acest mănunchi de citate, 
atitudinea celor care din mândrie refuză ajutorul medical - motivând că sunt prea 
credincioşi şi că se lasă în întregime în mâna lui Dumnezeu - apare ca o atitudine 
sectară. 

Chiar dacă şi în zilele noastre mai trăiesc câţiva părinţi sau creştini care preferă să 
rabde boala în loc să ceară ajutorul medicului, ei rabdă cu smerenie, rabdă pentru că 
vor ca prin suferinţă să îşi curăţească păcatele. Cazurile lor sunt rare. Ei sunt excepţii 
care confirmă regula că bolnavul trebuie să ceară ajutorul medicului, despre care 
Sfânta Scriptură, prin Isus Sirah, ne spune „că şi el se va ruga Domnului, ca să dea 
odihnă şi sănătate spre viaţă" (îs. Sirah 38, 14). 

Ştiu totuşi că la cuvintele mele se pot aduce argumente contrare. Atât din unele 
scrieri ale Sfinţilor Părinţi cât şi din Vieţile Sfinţilor. 

„Preotul Vasile Susţin povesteşte cum, atunci când era încă tânăr, tatăl lui s-a 
îmbolnăvit grav de cancer la laringe. Profesorul Simanovschi a afirmat că bolnavul 
mai avea de trăit doar zece zile. 

Părintele Ioan se afla atunci în Kronstadt. I-au trimis o telegramă. în cinci zile a 
venit. 

- De ce nu m-aţi anunţat că s-a îmbolnăvit aşa de grav? Aş fi adus cu mine Sfânta 
împărtăşanie. 

Şi, întorcându-se spre bolnav, a întrebat: 

- Crezi că prin puterea lui Hristos pot să te ajut? 



Acela a făcut semn că da. Atunci omul lui Dumnezeu a suflat în gura lui de trei ori, 
făcând semnul crucii. Apoi a lovit cu mâna măsuţa pe care avea medicamentele şi a 
spus: 

- Aruncaţi astea. Nu sunt de nici un folos. Vino, dar, la Kronstadt să te împărtăşesc 
cu nemuritoarele Taine. O să te aştept. 

Când a aflat doctorul, a spus că bolnavul va muri pe drum. Acela, însă, s-a dus la 
Kronstadt, unde sfântul 1-a împărtăşit. A rămas acolo două zile. Toate rănile i s-au 
închis şi numai vocea lui era încă slăbită. 

Când tânărul s-a întors acasă, doctorul a rămas uimit. Acesta a mărturisit în faţa 
tuturor că este ceva nemaivăzut. Este o minune. Tatăl preotului a trăit încă 25 de ani" 
[29; 112-113]. 

Nu răstoarnă o astfel de întâmplare toată teoria pe care am încercat să o prezint 
până acum? 

Iată că Sfântul Ioan a spus clar că medicamentele nu sunt de nici un folos. 

Am reprodus această minune (care vine în sprijinul cuvintelor Sfântului Partenie) 
tocmai pentru că unii creştini fac greşeala de a înţelege în spirit sectant atât unele 
minuni cât şi unele învăţături ale sfinţilor Bisericii. Este o greşeală să ne formăm 
puncte de vedere pornind de la excepţii, de la situaţii rare. Sfântul Ioan nu a 
propovăduit înlocuirea medicamentelor cu Medicamentul cel mai de preţ, Sfânta 
împărtăşanie. Faptul că într-una sau mai multe situaţii a cerut bolnavului să renunţe la 
medicamente nu trebuie generalizat. Este adevărat că le recomanda bolnavilor să se 
împărtăşească mai des, dar primirea Sfintei împărtăşanii nu exclude ţinerea 
tratamentului cu medicamente. 

Şi în privinţa înţelegerii din perspectivă creştină a rostului medicilor şi 
medicamentelor, ca şi în privinţa înţelegerii oricărei învăţături creştine, oamenii nu 
trebuie să îşi alcătuiască un sistem propriu folosindu-se de cubuleţele pe care le-au 
dobândit citind câteva cărţi. Oamenii trebuie să caute să afle învăţătura Bisericii 
despre problema respectivă. Numai aşa vor fi feriţi de riscul de a înţelege greşit ade- 
vărul. (Fac o paranteză: am auzit mai mulţi creştini regretând faptul că încercând să îşi 
explice anumite lucruri au născocit tot felul de teorii pseudo-duhovniceşti de care mai 
apoi s-au lepădat - cu toate că aceste teorii includ învăţături bisericeşti sau întâmplări 
din Vieţile Sfinţilor. Dar nu am auzit nici un creştin regretând faptul că şi-a însuşit o 
anumită învăţătură a Bisericii. . .). 

Minunea pe care a săvârşit-o Sfântul Ioan ne arată tuturor cât de folositoare este 
împărtăşirea cu Sfintele Taine. în momentul în care încercăm însă să generalizăm 
sfatul dat de către sfânt unui anumit bolnav şi la un anumit moment, putem cădea într- 
o anumită formă de înşelare (oricum, Sfântul Ioan nu îi spusese să renunţe pentru 
totdeauna la orice fel de medicamente, ci îi spusese că - în cazul respectiv - la boala 
sa, medicamentele nu erau de nici un folos; nuanţa aceasta scapă celor care se pripesc 
să îşi întocmească propriile teorii despre boală şi doctori. Aceste teorii, chiar dacă sunt 
interesante, se îndepărtează de adevăr). 



Nu trebuie nici să trecem cu vederea faptul că unii, plini de slavă deşartă, s-au 
crezut la măsura la care pot răbda chinurile bolii, nădăjduind că Dumnezeu îi va 
tămădui în chip minunat, şi nu au cerut ajutorul medicului decât prea târziu. Au 
regretat amarnic greşeala, dar nu au putut-o îndrepta. Nevoinţa purtării bolii fără a 
cere ajutorul medicilor nu poate fi purtată de oricine. Tot aşa cum nici nevoinţa 
stâlpniciei nu poate fi purtată de oricine. Tot aşa cum nici nevoinţa nebuniei pentru 
Hristos nu poate fi purtată de oricine. Tot aşa cum nici nevoinţa pustniciei nu poate fi 
purtată de oricine. 

Dumnezeu ştie exact care este măsura noastră, care sunt puterile noastre. Şi crucea 
pe care o avem de purtat este cea mai potrivită pentru mântuirea noastră. Dacă vom 
încerca să facem acte gratuite de vitejie, citind fără discernământ Vieţile Sfinţilor sau 
alte cărţi duhovniceşti şi încercând să urmăm mecanic cele citite, nu vom avea plată 
de la Dumnezeu. 

Ar mai fi multe de spus. . . (De exemplu, faptul că bolnavii care refuză să meargă la 
doctor, fiind scârbiţi de neseriozitatea unor doctori, sau de lăcomia altora, păcătuiesc 
împotriva propriei sănătăţi. Chiar dacă sunt şi doctori nepricepuţi, chiar dacă sunt şi 
doctori care dacă nu primesc zeciuiala nici nu se uită la pacienţi, totuşi nu este bine să 
ne batem joc de sănătatea noastră. Aceasta nu este o jertfă, ci este o formă de 
deznădejde. Lacomi sau nu, inimoşi sau nu, totuşi doctorii sunt lăsaţi de Dumnezeu ca 
să ne tămăduiască.) 

închei repetând ideea că nu trebuie să căutăm noi durerile crâncene ale bolii. Dacă 
Dumnezeu vede că sufletul cuiva este pregătit pentru o astfel de mucenicie, va rândui 
El însuşi ca acela să poarte o astfel de cruce. Şi, cu toate tratamentele doctorilor, cu 
toate medicamentele, durerea va rămâne de nesuportat. Dacă răbdarea unei asemenea 
dureri, în faţa căreia doctorii se arată neputincioşi, este cu adevărat aducătoare de 
cunună, răbdarea unor dureri care se datorează încăpăţânării unui bolnav care nu 
merge la doctor din mândrie rămâne fără roade. Suferinţa răbdată nu are finalitate, nu 
are efect. Este pur şi simplu o sinucidere în miniatură. Şi răsplata va fi pe măsură. ... 



Apusul cancerului3 

îmi aduc aminte cât se poate de clar: eram într-un părculeţ, aproape de blocul în 
care locuiam. Un alt băiat, care practica judo, făcea pe grozavul că mă va bate măr. 
Fiind mândru şi orgolios, l-am provocat la bătaie. Şi s-a încins o bătaie aprigă, la vi- 
zionarea căreia s-au strâns şi alţi copii de pe stradă. 



Deşi eram slab, totuşi făcusem şi eu sport de performanţă - înot - şi în braţe aveam 
o oarecare putere. L-am imobilizat pe duşman şi am dat cu el de pământ. Când am 
atins solul, am simţit o durere groaznică în cot. Nu fusesem atent: mâna mea dreaptă 
(cu care îl ţineam după gât ca să amortizeze căderea) intrase într-o mică groapă pe 
care nu o văzusem la timp. Şi datorită greutăţii adversarului mâna s-a rupt. 

M-am ridicat în picioare, dar mâna nu o mai puteam mişca. îmi atârna în jos, din 
cot. Am început să urlu nu atât de durere, cât de frică: îmi era teamă că nu îmi voi mai 
putea mişca mâna niciodată. Doctorul m-a liniştit, spunându-mi că după ce o scot din 
ghips totul va fi bine. în ziua în care trebuia să mi se scoată ghipsul nu am mai avut 
răbdare să mă duc iar la spital. Am luat o foarfece mare şi mi-am tăiat singur ghipsul. 
Dar, ... 

Jale: mâna mea dreaptă nu se mişca decât foarte puţin. Era aproape paralizată. 

M-am dus cu mama repede la spital. Doctorul mi-a spus că s-ar putea să am nevoie 
de operaţie. Am fost la mai mulţi doctori, care mi-au spus că nici prin operaţie nu mi 
se va reface mâna. Toţi erau sceptici. Am făcut un tratament foarte dureros: o 
doctoriţă îmi întindea mâna cu forţa, iar pe mine mă durea ca şi cum aş fi încercat să 
întind o mână sănătoasă la un unghi mai mare de 180° - ceea ce este imposibil. După 
şedinţe extrem de dureroase, la un moment dat un alt doctor mi-a spus că tratamentul 
pe care îl făceam nu numai că nu-mi era de folos, ba chiar îmi făcea rău. 

Mama a hotărât să renunţ la tratament, deşi nu se întrevedea nici o altă posibilitate 
de vindecare. Pentru mine era foarte greu de suportat acest handicap: mi se părea că 
oamenii râdeau pe mine pe stradă (mergeam cu mâna închisă la un unghi de 30° - şi 
handicapul sărea în ochi). 

Când nu mai întrevedeam nici o scăpare - obişnuindu-mă cu ideea că cea mai mare 
victorie ar fi să întind mâna măcar la 90°- am ajuns la un doctor specialist în masaje. 
Maseur-ul era aproape orb, dar avea foarte dezvoltat simţ al pipăitului. După ce a pus 
mâna pe cotul meu, a palpat cât a palpat, şi a spus că îmi poate fi de ajutor. într- 
adevăr, în vreo două săptămâni deschiderea mâinii câştigase aproape 60°. 

Mama a învăţat şi ea să îmi facă masaj. îmi amintesc că, la un moment dat, fiind 
într-o tabără cu elevii ei, în timp ce îmi făcea masaj mi-au dat lacrimile: ceilalţi copii 
se jucau în jurul cabanei, iar eu stăteam în cameră. Mama a început şi ea să lăcrimeze; 
suferea foarte mult văzându-mă aşa. Masajul nu dura mult, dar conştientizarea 
faptului că eu nu eram întreg ca ceilalţi m-a aruncat în deznădejde. Văzându-mă că 
plâng, au început să plângă şi alţi copii - unul că era orfan de tată, altul că îi murise un 
frate, altul cine ştie de ce. La un moment dat plângeau aproape toţi copii care se aflau 
în cameră. 

Când i-am văzut, situaţia mi s-a părut ridicolă - nu îmi imaginasem că plânsul 
poate fi atât de molipsitor. Şi mi-a venit să râd: văzându-i pe alţii cum plâng, 
problema mea nu mi s-a mai părut atât de apăsătoare. Deşi nu îmi imaginam că mâna 
mea se va reface complet, am luat hotărârea să fiu tare şi să nu mă mai las biruit de 
tristeţe. 



M-am apucat de baschet de performanţă, şi eram destul de bun. Fiind stângaci, nu 
era chiar atât de gravă defecţiunea pe care o aveam la cotul drept - puteam dribla sau 
arunca la coş fără probleme. De la baschet, şi mai ales de la exerciţiile repetate pe care 
le făceam la bara din faţa blocului, mâna s-a refăcut complet. Nu am revenit la nici 
unul dintre doctorii care îmi spuseseră că nu am şanse de refacere, dar dacă vreunul 
dintre ei m-ar vedea cred că s-ar mira. (Asta în cazul în care şi-ar mai aduce aminte de 
mine după atâţia ani, ceea ce e puţin probabil.) 

De ce am povestit această întâmplare din copilăria mea? Pentru că vreau să scriu 
câteva rânduri despre cei care suferă de boli considerate incurabile. De unele forme de 
cancer, S.I.D.A, sau alte boli care fac mii de victime. Deşi e greu să scrii despre aşa 
ceva fără să treci printr-o astfel de boală, totuşi mica mea păţanie cu mâna m-a făcut 
să mă aflu în situaţia celui care se gândeşte că niciodată nu va mai fi întreg. Copil 
fiind, îmi era foarte greu să mă gândesc că voi fi toată viaţa handicapat. 

Nu e boala, sau suferinţa trupească, o cruce? Ba da. Dar întrucât crescusem departe 
de Biserică, întrucât părinţii mei nu m-au povăţuit pe drumul credinţei, nu puteam 
înţelege rostul suferinţei mele. Şi poate că nici dacă aş fi fost credincios încă din co- 
pilărie nu mi-ar fi fost foarte uşor: cum să înţeleagă un copil că, brusc, nu mai e ca 
ceilalţi? îmi dau seama că m-ar fi întărit credinţa în Dumnezeu, dar e puţin probabil 
ca, la o vârstă atât de fragedă, să fi înţeles rostul bolii. (Nu îl înţeleg oameni în toată 
firea, aşa că nu e de mirare că nu l-ar fi înţeles un copil.) 

Aş vrea să menţionez acum câteva din atitudinile pe care oamenii le au faţă de 
bolile considerate de nevindecat, de bolile incurabile: e vorba de deznădejde, de 
indiferenţă, de răbdare susţinută de încrederea că Dumnezeu a trimis această cruce 
spre folosul duhovnicesc al bolnavului şi de răbdare susţinută de nădejdea că 
Dumnezeul cel Atotputernic poate vindeca orice boală şi neputinţă. Nu e greu de 
observat că primele două atitudini sunt distrugătoare pentru suflet, iar celelalte două 
sunt folositoare. 

Nu este greu de observat nici faptul că primele două atitudini sunt mult mai 
răspândite decât celelalte. într-o lume care îl izgoneşte pe Dumnezeu, într-o lume care 
nici măcar nu se mai osteneşte să afirme că „Dumnezeu a murit!", ci care pur şi sim- 
plu face abstracţie de existenţa sau non-existenţa Sa, omul şi-a făcut din trup un idol. 
Este de ajuns să mergem pe stradă şi să ne uităm la câteva reclame - în forme diferite 
vom regăsi aceeaşi idolatrizare a plăcerilor trupeşti. Nu e de mirare că omul care se 
îmbolnăveşte de o boală incurabilă cade în deznădejde. Este ceva firesc; deznădejdea 
este rodul filosofiei de viaţă pe care a ales-o. 

Despre cât de greu este păcatul deznădejdii Sfântul Filaret al Moscovei spunea că 
„a te deznădăjdui însemnează să-ţi răpeşti singur de la tine mila lui Dumnezeu, pe 
care Domnul e gata s-o dea în fiecare minut". [28; 288] Şi tot el dădea o definiţie 
foarte potrivită a acestui păcat: „Deznădejdea este iadul în suflet înainte de a doborî 
sufletul în iad". [28; 288] 

Awa Isaia îl sfătuieşte pe bolnav: „dacă te molipseşti de vreo boală nu te 
deznădăjdui şi nu te împuţina cu duhul; ci mulţumeşte-i lui Dumnezeu, că El se 
îngrijeşte ca să-ţi procure prin această boală un bine." [28;143]. 



Cealaltă atitudine negativă, indiferenţa, exprimă supunerea faţă de capriciile 
destinului. Omul necredincios îşi dă seama de neputinţele sale, se simte strivit de 
destin şi îşi dă seama că are de ales între a se resemna şi a-şi pierde minţile. Durerea îl 
pietrifică, îl dezumanizează, îl face insensibil la viaţă. Bolnavul trăieşte, dar viaţa sa 
pierde trăsăturile vieţii umane, asemănându-se mai degrabă funcţionării unui robot 
care răspunde la comenzile pe care le primeşte. 

(Poate că este potrivit să fac măcar o scurtă referire aici la frica pe care o simte 
bolnavul necredincios faţă de ziua de mâine, faţă de surprizele pe care i le rezervă 
viitorul: pentru el, viaţa este haotică, totul este întâmplător. Dacă lumea nu L-ar avea 
pe Dumnezeu drept Creator şi Proniator, o astfel de spaimă ar fi generalizată. Dar 
creştinii, care ştiu că sunt fii ai lui Dumnezeu, ştiu că Acesta le poartă de grijă. Pentru 
ei, ziua de mâine este o zi în care Dumnezeu le va purta de grijă aşa cum le-a purtat şi 
în cea de astăzi.) 

Prin aceste două atitudini provocate de boală - deznădejdea şi indiferenţa faţă de 
viitor - omul pregustă moartea, şi încă moartea duhovnicească, mult mai gravă decât 
moartea trupească pe care o pregustă prin boala sa. Omul necredincios se află într-un 
spaţiu închis, nu are sau mai degrabă nu vede nici o ieşire. Şi, câtă vreme nu va alerga 
la Dumnezeu, nimeni nu va fi în stare să îi ofere un leac pentru sufletul său. 

Ştiu o femeie care a cunoscut această ispită a deznădejdii duse la limită. Cu câţiva 
ani înainte de a muri a făcut cancer la sân. S-a operat, dar de cancer nu a scăpat. în 
cele din urmă a făcut cancer malign generalizat. Despre suferinţele ei nu a mai ştiut 
nimeni din familia sa. Nu a vrut să le spună celorlalţi, ca să nu cadă şi ei în 
deznădejde. Dar nici ea nu a rezistat la o asemenea presiune, ba chiar a ajuns să 
cedeze psihic. în cele din urmă, s-a sinucis. Copiii ei erau elevi la şcoala generală. 
Moartea mamei lor a căzut ca un trăznet peste ei. 

Atunci când am aflat că s-a sinucis, nu credeam în Dumnezeu şi nu ştiam cât de 
grav este acest păcat. Nu ştiam nici că sinucigaşii (cu excepţia celor care au avut 
probleme psihice - şi pentru asta au la judecată circumstanţe atenuante) se duc în iad. 
Nu dădeam vina pe această femeie, dădeam vina pe cancer. O, ce bine ar fi fost ca ea 
să creadă în Dumnezeu şi să aibă putere să ducă crucea bolii. . . Dar nu a fost aşa. 

Problema suferinţei adusă de bolile incurabile m-a frământat multă vreme. Abia 
când m-am apropiat de biserică am înţeles că nu cancerul era de vină, ci necredinţa ei. 

Nu îmi propusesem să fac referire la sinucidere. Dar, întrucât moartea acestei femei 
este una dintre cauzele care m-au determinat să meditez asupra bolilor fără leac, mi s- 
a părut mai normal să scriu despre ea decât să analizez numai situaţiile generale. 

Ajuns aici, cred că ar fi bine să fac o scurtă referire la eutanasie (prin care oamenii 
aflaţi în suferinţe foarte grave le cer doctorilor să le curme viaţa). 

Ce ar fi rezolvat această femeie dacă, în loc să se sinucidă, i-ar fi rugat pe doctori 
să îi curme viaţa? 

Care este diferenţa dintre eutanasie şi sinucidere? 



De fapt, eutanasia este o ramură a sinuciderii: caracteristica principală este că arma 
folosită este aproapele, mai precis doctorii. (Este adevărat că, acceptând să fie părtaşi 
la această fărădelege, aceştia poartă o parte din responsabilitate şi se aseamănă 
doctorilor care provoacă avorturi, care au o parte din vină. Sfântul Sinod al Bisericii 
Ortodoxe din Serbia a hotărât că - pentru păcatul lor - doctorii care fac avorturi nu se 
pot împărtăşi cu Sfintele Taine. Oare când va hotărî vreun sinod că nici cei care 
încurajează eutanasia nu pot fi împărtăşiţi?) Dar chiar dacă doctorul este folosit pe 
post de armă, şi chiar dacă moartea este mai puţin violentă, mai puţin sângeroasă, mai 
puţin şocantă, sinuciderea este aceeaşi. 

Sfinţii Părinţi au spus clar: „sinucigaşii merg în iad". Cei care mor prin eutanasie 
nu au fac excepţie de la acest neplăcut dar adevărat verdict. De ce? Pentru că se 
împotrivesc voii dumnezeieşti. Dacă Dumnezeu le-a dat suferinţe atât de grele, 
înseamnă că tocmai de ele aveau nevoie pentru păcatele lor, că acestea răbdarea 
acestora era singura lor şansă de a dobândi mântuirea. Este simplu să scrii despre cei 
care din pricină că nu mai rabdă durerile bolii se sinucid cu ajutorul doctorilor, dar 
totuşi este greu ca, suferind durerile trupeşti pe care le-au răbdat ei, să rezişti ispitei de 
a le curma definitiv. Dar sinuciderea rămâne sinucidere, păcatul rămâne păcat (şi cei 
care se sinucid pleacă de la dureri mari - dar trecătoare - la dureri şi mai mari, şi 
veşnice) 

Vrednică de plâns mi se pare situaţia celor care cer eutanasia pentru a le uşura viaţa 
rudelor care îi îngrijesc. Ei se simt ca nişte reziduuri, şi s-au săturat să împovăreze 
vieţile celorlalţi. Numai că, sinucigându-se, nici lor nu îşi fac bine şi nici pe ceilalţi nu 
îi ajută. Pentru că prin ei Dumnezeu le dădea celorlalţi ocazia de a dobândi veşnice 
cununi... 

„Cancer, cancer, cancer... Există vreun leac pentru cancer?" Mulţi oameni şi-au 
pus această întrebare. 

în loc să răspund la ea, voi reproduce relatarea unei vindecări de cancer pe care a 
săvârşit-o Sfântul Ierarh Partenie din Lampsakos. Am citit multe minuni de-a lungul 
timpului, dar nici una nu mi s-a părut mai reprezentativă decât aceasta pentru modul 
în care creştinii ar trebui să poarte crucea bolii. 

Textul este destul de lung, dar elementele care la o citire superficială par de 
amănunt sunt de fapt mici piese care fac parte dintr-un mare mozaic. De aceea, în loc 
să reproduc doar fragmentele mai importante, prefer să reproduc întreaga relatare. 

„Doamna M.M., de 42 de ani, profesoară la gimnaziu în suburbiile Atenei, ne-a 
povestit o lungă întâmplare emoţionantă care a dus-o până în pragul morţii, de unde a 
salvat-o Sfântul Partenie. 

Doamna M., mamă a trei copii, ne-a relatat copleşită toată povestea ei dureroasă, 
pentru că ea însăşi şi-a cunoscut bine situaţia de la început. 



Pe 4 noiembrie 1997 s-a operat la Maternitatea Mama pentru extirparea unui 
fibrom pe care 1-a descoperit în urmă cu cinci ani la ultima ei sarcină. îl supraveghea 
de atunci continuu, la fiecare şase luni, la medici, prin examinări speciale. Când a 
crescut mult, i s-a recomandat operaţia, pe care ea a tot amânat-o mereu, cu toate că 
părintele ei duhovnic, căruia îi vorbise nu demult despre această problemă, o îndemna 
foarte neliniştit să se grăbească cu operaţia. Ea însă o evita cu gândul că degeaba arată 
duhovnicul ei atâta nelinişte, întrucât ceea ce o să i se întâmple când va intra de 
urgenţă la operaţie o să fie cel mult o hemoragie. Avea în vedere şi teoria ştiinţifică 
după care fibroamele sunt mici tumori benigne, pe care le au majoritatea femeilor şi 
statistic se transformă în tumori maligne doar în procent de 1/10.000; astfel că medicii 
nu le consideră periculoase şi le operează numai când dau probleme femeilor. De 
aceea M. amâna operaţia, nedând ascultare medicilor şi duhovnicului ei, până când 
probleme grave au condus-o aici. 

Fără să bănuiască nimic medicul ei, şi ea la fel, a intrat în spital în ziua pomenirii 
Sfântului Ioanichie cu rugăciunea pe buze (aşa cum a sfătuit-o duhovnicul ei): 
«Nădejdea mea este Tatăl, scăparea mea este Fiul, acoperământul meu este Duhul 
Sfânt, Treime Sfântă, slavă °ie», ca să-1 aibă de ajutor pe Sfântul Ioanichie, care se 
prăznuia în ziua aceea. Demn de luat în seamă este faptul că părintele duhovnic a 
prevenit-o: «Veţi intra într-un tunel întunecat, dar veţi ieşi la lumină». Şi tunelul 
întunecat a presupus că era nedorita operaţie. A avut loc intervenţia chirurgicală care a 
ieşit, s-a presupus, bine, M. întorcându-se nebănuitoare peste patru zile acasă. 
Medicul chirurg nu a întârziat însă să-i dea telefon soţului ei la serviciu, spunându-i 
rezultatele proaste şi neaşteptate ale biopsiei: cancer. Iar M. trebuia să meargă de 
urgenţă la un medic specialist. 

Vestea a căzut ca un fulger pe cerul senin. Tragedia familiei a început. Disperat, 
soţul ei a alergat unde a putut şi, negăsindu-1 pe duhovnicul lor, s-a dus la un alt 
călugăr, în afara Atenei, să-i spună, să primească binecuvântare, să-i dea putere nu 
numai să reziste, ci şi să-i comunice vestea soţiei sale. Nenorocoasei sale soţii, căreia i 
s-a întâmplat să fie acel caz din 10.000, şi fireşte, cu atât mai nenorocos, cu cât ea s-a 
aflat într-una pe mâna doctorilor şi a aparatelor moderne, dar nimeni nu a priceput şi 
nici analizele nu au arătat nimic. . . 

Chiar în ziua următoare, dezamăgiţi, deznădăjduiţi, văzând că toate planurile lor se 
prăbuşesc şi copiii lor rămân orfani, s-au dus tăcuţi la radiografie cu unica speranţă în 
sfinţii lor iubiţi care, dacă voiau, puteau să-i salveze. A luat în mâinile sale iconiţe ale 
sfinţilor, ale Maicii Domnului şi ale părinţilor din zilele noastre şi târându-şi paşii, a 
pornit spre marea ei Golgotă. A făcut radiografia, iar medicul le-a arătat că trebuie să 
înceapă imediat razele, ca să ardă ceea ce rămăsese din tumoarea care se extinsese şi 
în bazin. 

«Prin urmare, am să mor - reuşi să îngaime M. - ce să-mi mai faceţi?». în acea 
primă zi radiologul a încercat să o îmbărbăteze, vorbindu-le despre aparatele moderne 
şi despre metodele de astăzi ale medicinii pe care el însuşi le-a studiat în Anglia. Vă- 
zând-o aşa pierdută, nefiind de acord cu nimic din acestea, i-a garantat de-acum încolo 
şi 30 de ani de viaţă, iar la amiază a stabilit să aibă loc aşa numita metodă de 
asimilare, primul mare şoc, ca să înceapă imediat razele. 



Doamna M. era sigură că medicii vor face tot ce le stă în putinţă, dar moartea, mai 
devreme sau mai târziu, va surveni, cum se întâmplă în astfel de cazuri, dacă 
Dumnezeu nu Se îndură de făptura Lui. Numai acolo era speranţa ei. Plânse, plânse cu 
lacrimi amare, iar imaginea mamei moarte şi mute pentru totdeauna cu cei trei copii în 
jurul ei şi cu cel mai mic în vârstă de numai cinci ani a sfâşiat-o adânc, a făcut-o să nu 
mai reziste de dureri, a cufundat-o în rugăciune zi şi noapte. 

De îndată ce a aflat de starea sa, a luat legătura cu duhovnicul ei şi cu un glas ce 
tremura, aşa cum ne-a spus ea însăşi, i-a mărturisit: «Nu vreau să mor, nu vreau să-mi 
las copiii orfani, vă rog mult să ne ajutaţi». Duhovnicul a încurajat-o, spunându-i: «Nu 
vă temeţi, nu veţi muri, vă veţi face bine; lăsaţi pe medici să-şi facă treaba lor, iar noi 
o vom face pe a noastră». 

Imediat a înştiinţat şi pe o rudă de-a ei, călugăr la Sfântul Munte, iar acesta se puse 
pe rugăciuni zi şi noapte. începu să facă slujbe, paraclise la Maica tuturor aghioriţilor, 
la Maica tuturor oamenilor, la Maica Domnului, să viziteze şi alte mănăstiri de la 
Sfântul Munte şi să le ceară părinţilor să facă rugăciuni. 

Istovitoarea metodă de asimilare a durat trei ore, iar peste două zile porniră spre 
spitalul Sănătatea dis de dimineaţă, pentru prima doză de raze. Doctorul o întâlni în 
sala de aşteptare şi-i spuse că voia să-i spună ceva. Ce să-i mai spună, întrucât toate i 
le spuseseră? Avea un aer gânditor, iar ea se tulbură din nou şi-1 informă pe soţul ei 
despre aceasta. Nu trecu mult timp şi auzi că o cheamă la megafon. Cu răsuflarea 
întretăiată se duseră la cabinet. Ce clipă grea era aceea! Dintre cele mai dure trăite 
până atunci. 

Doctorul voia, înainte să înceapă tratamentul, să-i declare că situaţia ei era gravă şi 
că nu ştia dacă va putea să o ajute cu ceva. Ea, încă şi mai lovită, găsi puterea să 
protesteze şi să-i ceară socoteală: «Dar de ce în urmă cu două-trei zile mi-aţi spus alt- 
ceva şi acum îmi spuneţi că am să mor?». Medicul îşi înghiţi vorbele şi completă că 
toate acelea le spusese pentru că nu examinase bine radiografia şi rezultatele 
biopsiei. . . în cele din urmă era vorba de «sarcom» şi nu tumoare benignă şi că resturi 
din tumoarea de la bazin se ascundeau în puncte dificil de ajuns, unde nu puteau 
ajunge razele. «Şi atunci, ce facem? De ce să mai facem raze?» îngăimă ea. «N-o să 
vă lăsăm aşa. Vom face tot ce se poate şi v-am explicat toată situaţia, ca să o 
cunoaşteţi bine şi să colaboraţi cu noi. Şi mai ales. . . acum nimic altceva nu vă rămâne 
de făcut decât. . . să vă prin-deţi cu mâinile de viaţă. . .». 

Ce însemnau aceste vorbe grele despre moarte aruncate chiar în faţa bolnavei? Ca 
nişte lovituri de cuţit o loviră direct în inimă cuvintele lui. Ea să găsească singură 
puterea să învingă cancerul şi să trăiască, aşa cum i-o ceruse doctorul? Era imposibil. 
Numai un lucru putea să o salveze: puterea Preabunului Dumnezeu şi a sfinţilor Lui. 
Nimeni altul... 



înştiinţară de îndată dragele lor mănăstiri pentru rugăciune: la Sfânta Mănăstire a 
Cuviosului David în Evvia, la Schitul «Schimbarea la Faţă» a preafericitului părinte 
Porfirie de la Milesi, din Attica, la Sfânta Mănăstire a Sfântului Teodosie, la Sfântul 
Ştefan, la Sfânta Mănăstire «Sfântul Nicolae cel Nou» la Ipsilanti din Beoţia şi la 
Sfânta Mănăstire Vatopedu de la Sfântul Munte. Nimeni altcineva nu a aflat nimic. 
Copiii şi mama ei au aflat numai că operaţia avea complicaţii şi dăduse în infecţie, iar 
viaţa ei era în pericol, de aceea au fost cerute şi rugăciunile lor. Binecuvântatele 
rugăciuni. . . salvează nu numai o făptură a lui Dumnezeu, ci pe toată omenirea. 

Ştia şi credea doamna M. în puterea rugăciunii; ştia şi credea soţul ei. De aceea, aşa 
cum ne-a mărturisit, se ruga zi şi noapte cu inima zdrobită şi simţea de multe ori că în 
acele clipe nu era singură, simţea că şi alţii îşi unesc vocea spre Dumnezeu împreună 
cu a ei. Şi atunci simţea o dulce consolare şi se întărea şi spera şi putea astfel să ridice 
greaua ei povară; în fiecare zi, timp de 45 de zile, în afară de sâmbăta şi duminica se 
ducea la Sănătatea împreună cu soţul ei, de două ori pe zi, dimineaţa şi la amiază, 
pentru raze, pentru medicamente, pentru «otrăvuri». Lupta din greu să mănânce ca să 
poată lua medicamentele. Şi aştepta, şi într-una aştepta ajutorul de Sus. . . 

între timp, pe măsură ce zilele treceau, doctorul constată că razele nu ofereau nimic 
bun, astfel că recomandă să se facă în paralel şi doze uşoare de chimioterapie 
ajutătoare, care au drept scop să scoată în evidenţă celulele cancerigene, ca să fie 
iradiate mai uşor. Nimic însă nu se petrecea nici prin această metodă. La sfârşitul 
razelor, a căror număr îl crescu, a recomandat să se facă şi aşa numita terapie de şoc, 
foarte dăunătoare, întrucât distruge nu numai celule cancerigene, ci şi pe cele sănă- 
toase din organism. 

însă Bunul Dumnezeu, sfinţii noştri cei vii, care nici o rugăciune nu lasă să se 
piardă, au auzit-o pe mama cea îndurerată, care îşi uni glasul cu atâţia alţii care se 
rugau o dată cu ea şi puse piedică hotărârii doctorului. Trimise la un moment potrivit 
un om al Lui, un radiolog, care colaborează cu Sănătatea şi care conducea atunci 
acolo pe o pacientă a lui pentru tratament. El era cunoscut familiei, şi de îndată ce află 
de starea ei, a început să se intereseze vorbind cu medicul ei curant, iar la momentul 
potrivit a insistat mult şi a oprit terapia de şoc, propunând prelungirea razelor 
obişnuite. 

în cele din urmă au încetat şi acestea pe 23 decembrie 1997, în ajunul Crăciunului. 
Lui M. i-a fost dată o pauză, cu obligaţia de a continua a doua etapă a drumului ei spre 
Golgota, şi cât timp se menţinea în viaţă, era bine. 



Aici se cuvine să menţionăm ceva interesant, un lucru care ni 1-a spus: se făceau 
raze de către medici, dar în paralel se făceau tratamente şi de la bunii noştri sfinţi. în 
fiecare zi, încă din prima zi, făcea semnul Crucii cu ulei sfinţit de la mulţi sfinţi, pe 
care 1-a adunat în casa ei de la diverse pelerinaje, cu ulei din candela icoanei făcătoare 
de minuni a Preacuratei de la Mănăstirea Vatopedu (care are darul să vindece cancerul 
şi nenumăraţi bolnavi de cancer s-au tămăduit până acum după rugăciuni care s-au 
rostit în faţa icoanei ei, aşa cum s-au rostit şi pentru M.), precum şi ulei sfinţit de la 
icoana «Axion Estin» (Cuvine-se cu adevărat) şi ulei de la Sfântul Maslu care s-a 
făcut acasă la ea şi la Sfântul Munte pentru ea. Cu unul din aceste uleiuri, care pro- 
venea din candela Sfântului Arsenie din Capadocia şi candela care arde la mormântul 
preafericitului părinte Paisie Aghioritul, s-a petrecut ceva cu totul demn de admiraţie. 

Aşa cum ne-a spus, în timp ce făcea semnul Crucii cu toate acestea, separat de 
fiecare dată, spunea şi troparul Sfântului respectiv, rugându-1 să o ajute. Aşa a făcut şi 
cu ultimul pe care l-am pomenit mai sus, numai că zilele treceau şi uleiul se termina, 
încât le spunea zilnic sfinţilor păsul ei: «Nu vă este milă deloc? Nu veniţi să mă 
ajutaţi? Tu, Sfinte Arsenie, atât de milostiv cum ai fost şi nu ai lăsat nici pe 
musulmani, nici pe musulmane fără ajutor, când ţi-au cerut-o, pe mine de ce nu mă 
ajuţi? Şi sunteţi şi atât de departe. Unde să ajung eu în nordul Greciei, bolnavă, să iau 
iarăşi binecuvântare de la voi?». 

Şi ce s-a întâmplat? Când a ajuns pe la sfârşit uleiul, pe la punctul unde sticluţa 
avea o gradaţie din fabricaţie, încetă să se mai împuţineze, cu toate că ea a continuat 
să-1 folosească zilnic şi încă pentru mult timp. Se milostiviră de ea sfinţii cei buni şi îi 
dăruiră puţin din uleiul lor, arătându-i că o urmăresc cu toată atenţia în rugăciunile ei. 

Aici merită să menţionăm şi altceva ce ne-a spus să consemnăm. Aproape de la 
început a purtat şi o panglică asupra ei, şi nu a scos-o decât numai în ultima vreme, 
când a constatat că s-a făcut cu totul bine. Panglica provenea de la Mănăstirea 
Vatopedu şi era sfinţită pe Sfântul Brâu al Maicii Domnului, anume pentru naşterea 
de copii, dar prin care s-au tămăduit şi o mulţime de bolnavi de cancer. 

Şi ce nu a făcut doamna M.? S-a prins cu totul de sfinţi (doctorul ei o sfătuise să se 
agate cu mâinile de viaţă...). împreună cu duhovnicul ei începură să facă slujbe şi 
paraclise la toţi marii sfinţi în ziua lor de pomenire, în toate sărbătorile închinate 
Domnului şi Maicii lui Dumnezeu. La fel se făcea şi la Sfântul Munte de către 
călugărul care îi era rudă. împreună cu soţul ei nu înceta să urmărească zilnic din 
Ceaslov şi din Minei pe care sfânt îl sărbătorea Biserica noastră şi să se roage lui, 
citind tropare din slujba acestuia. De asemenea, aproape zilnic citeau din Sfânta 
Scriptură, făceau Paraclisul Maicii Domnului, precum şi Paraclisele sfinţilor lor dragi. 

Pe drum spre spital, de două ori pe zi, spuneau Acatistul Maicii Domnului şi 
troparele tuturor sfinţilor lor îndrăgiţi. Ea însăşi continua chemarea lor şi în sala unde 
făcea razele. 



Cum ne-a spus, acolo înăuntru îl chema în special pe preacuviosul părinte Porfirie, 
pe care 1-a cunoscut, şi-1 îndrăgea îndeosebi, amintindu-şi cât vorbea cu oamenii şi 
despre sănătatea trupească, ca să se îndepărteze de orice sursă de îmbolnăvire. Şi 
acum, cum de nu se îndura de ea, care făcea o doză aşa de mare de raze? îi cerea şi 
soţului să se roage mereu în sala de aşteptare, deşi nu era nevoie să îi ceară să o facă. 
Familia cinsteşte îndeosebi Sfânta Mănăstire a Cuviosului David, precum şi pe preafe- 
ricitul părinte Iacov, pe care de asemenea l-au chemat în ajutor de multe ori. 

Deci, Dumnezeu auzea toate aceste rugăciuni şi paraclise, chiar dacă o lăsa pe M. 
să se vadă neajutorată. Când să creadă ea în ajutorul Lui şi când să dispere? Când 
durerea trupească şi sufletească era într-atât de puternică încât nu o mai suporta, voia 
să fugă, să plece departe şi să strige din răsputeri, ca să scoată dinlăuntrul ei strigătul 
de durere pe care îl înăbuşea şi-1 îneca în ea, pentru că avea trei copii şi cel mai mare, 
la cei 18 ani ai lui se pregătea, aflându-se în anul trei de liceu, să dea în iunie examen 
la facultate... 

Atunci nu-i mai rămânea nimic altceva decât să plângă, să plângă fără încetare, în 
ascuns de copiii ei, pe cât era cu putinţă. Cel mai mic copil o descoperea, pentru că 
încă nu mergea la şcoală şi era aşa de aproape de ea că petrecea aproape toată ziua la 
căpătâiul ei. Ea îl îndepărta, ca să nu sufere împreună cu ea, dar el rareori pleca. Se 
ruga împreună cu ea, cu ea învăţa troparele sfinţilor şi le spunea, rugându-i la sfârşit 
cu cuvintele sale nevinovate, împreună cu ea făcea Paraclisul Maicii Domnului. Şi cel 
mai de admirat lucru era că o sprijinea şi o alina cu vorbe care de multe ori o lăsau 
mută de uimire, pentru că erau aceleaşi pe care i le spunea duhovnicul ei (şi aceasta se 
petrecea fără ca cineva să-i fi spus ceva). 

Este ceea ce se spune de multe ori: Dumnezeu luminează pe micile fiinţe 
nevinovate şi vorbeşte prin gura lor. îndeosebi îi spunea: «Nu plânge, mămică, nu te 
supăra. Nu crezi că ai să te faci bine? Toţi îţi spun: ai să te faci bine şi chiar la o mare 
sărbătoare. Ştii care? Hai să-ţi spun la ureche: de Crăciun!...». Şi pe ea o apuca şi mai 
tare plânsul, şi vorbele lui le schimba în rugăciune: îi ruga pe Dumnezeu şi pe Maica 
Domnului, dacă nu le este milă de ea, să se îndure de copilul ei nevinovat. Odată i-a 
vorbit, fără ca vreodată să fi auzit ceva despre cancer: «Ştiu, mămică, ce ai: ai 
cancer...», iar ea încremeni şi începu să-i spună că ce vorbe erau astea care-i scăpaseră 
din gură, la care el adăugă: «Nu te teme însă. Acum a mai rămas puţin, încât totul este 
un nimic. O să dispară, ai să te faci grabnic sănătoasă». Cuvinte de necrezut, dar 
adevărate. 



Cu acestea luară sfârşit şi razele, cum am spus, la 23 decembrie şi M. a făcut 
sărbătorile cu rudele prietenii ca în fiecare an, fără să înţeleagă nimeni ce se ascunde 
după zâmbetul ei. Şi a adăugat: «V-am spus greşit şi, ca în fiecare an, pentru că există 
o diferenţă esenţială pentru mine, sărbătorile au luat un sens cu totul diferit. Au prins 
viaţă cuvintele Evangheliei, au prins viaţă magii, păstorii, Maica Domnului cu 
Pruncul Cel Sfânt în braţe, iar eu îngenuncheată, cu inima zdrobită, mă rugam 
fierbinte să mă fac bine, dându-i drept dar promisiunea să lupt să mă fac mai bună. Şi 
cuvintele Evangheliei prindeau viaţă pentru mine când citeam din Sfânta Scriptură, 
prindeau viaţă în fiecare duminică la biserică. Cădeam, în gând, la picioarele Domnu- 
lui nostru dimpreună cu femeia cu scurgere de sânge, cu sutaşul, cu paraliticul şi cu 
toţi câţi i-a vindecat şi L-au rugat fierbinte, spunând: De mă voi atinge de veşmântul 
Tău voi fi salvat, iar eu, care mă împărtăşesc cu Trupul şi Sângele Tău, nu o să-ţi fie 
milă de mine?». 

Şi era sigură că se va face bine, dar când şi cum? Şi tot aştepta şi credea că se vor 
opri acolo chinurile ei, că n-o va lăsa Domnul să continue să facă chimioterapia atât 
de dăunătoare. Medicul ei curant radiolog a trimis-o să continue chimioterapia şi încă 
cu dozele cele mai tari care există, întrucât el însuşi a văzut că nu reuşise aproape 
nimic în privinţa rămăşiţelor de cancer din bazin. Şi mai erau şi micile concrescenţe 
de pe plămâni. Singurul lucru pe care nu-1 ştia M. era faptul că boala cancerului 
intrase în metastază probabil şi la plămâni, întrucât radiografia îi arăta plini de pete. 

Deci, imediat după sărbători a făcut o nouă radiografie pe care soţul ei o duse (ea 
nici nu voia să-i vadă, nici să audă de doctori) la profesorul universitar la care au fost 
trimişi şi care era deja informat despre evoluţia stării ei de sănătate de până atunci. A 
desfăşurat noua radiografie în faţa sa şi a rămas, în sensul propriu al cuvântului, cu 
gura căscată. Ce era ceea ce vedea? Nu vorbea, rămase uimit, plin de nedumerire. în 
cele din urmă a articulat: «Nu se poate! Cum s-a întâmplat aceasta? Noi nu am făcut 
nimic pentru chisturile de pe plămâni. Cum s-au şters aşa deodată? Asta nu s-a 
pomenit; este de necrezut». Vorbea singur, numai cât nu a pronunţat cuvântul 
«minune», dar 1-a descris prin cuvintele sale. 

Fără speranţe, pe neaşteptate, fără ca doctorii să facă ceva pentru tratarea 
plămânilor, aceştia au rămas curaţi, numai o umbră pe abdomen a mai rămas, iar 
aceasta după părerea lui, putea să nu fie altceva decât un rest de cancer atins de raze. 
Dar care raze? Radiologul însuşi, în urmă cu câteva zile, opinase că din păcate nu 
reuşise să rezolve aproape nimic... 

Din clipa aceea medicul patolog a început să se îndoiască - să facă sau să nu mai 
facă chimioterapie? Nu, fireşte, să facă încă din cele mai tari doze. în sfârşit, după o 
întârziere de multe zile de gândire, a stabilit data primei doze de tratament. 

în ciuda întorsăturii mulţumitoare pe care o luaseră lucrurile, doamna M. s-a dus la 
4 februarie 1998 cu jale pe buze şi cu jale în suflet: «Nici aici nu va interveni Maica 
Domnului, nu vor da ajutor bunii ei sfinţi?». 

Rugăciunile şi Paraclisele continuară, speranţa nu lipsea. La 6 februarie, în ajunul 
pomenirii Sfântului Partenie, duhovnicul lor a venit iar acasă la ei ca să facă, precum 
le-a spus, Paraclisul sfântului cu dar deosebit. 



N-au înţeles nimic, pentru că nici numele Sfântului Partenie nu-1 ştiau, nici nu 
auziseră vreodată sau citiseră despre el. S-a făcut Paraclisul. La sfârşit l-au văzut pe 
duhovnicul lor strălucind de bucurie şi spunându-le: «De-acum l-am găsit pe sfântul 
care o să ne facă sănătoşi. Este Sfântul Partenie». Sigur că avea vreun semn de la 
sfânt, întrucât niciodată până atunci, de când făcea atâtea Paraclise, nu le spusese aşa 
ceva. Numai acel nedefinit la început: «Ai să te faci bine», care a susţinut-o pe M. în 
toate acele luni nesfârşite. 

în seara aceea citiră cu toţii Viaţa Episcopului din Lampsakos din Marele Sinaxar 
şi au fost uimiţi de admiraţie. în ziua următoare, urcară la Fundaţia Lyrios, după ce 
duhovnicul lor i-a informat că există acolo o bisericuţă în cinstea Sfântului Partenie. 
Era hramul bisericii şi toată familia s-a rugat fierbinte, cutremurată de cunoştinţa cu 
acest sfânt necunoscut până atunci pentru ea. La «Satul de copii» au cunoscut şi 
oameni pe Sfântul Partenie care îi vindecase de cancer. Au rugat şi acolo pe maicile 
de la «Sfânta Treime», care-i deservesc pe copiii orfani, să le facă o rugăciune şi au 
plecat de acolo întăriţi. 

Nu s-a întâmplat însă numai aceasta cu Sfântul Partenie. în dimineaţa aceleiaşi zile, 
în ajunul pomenirii Sfântului Partenie, soţul lui M., care de când se îmbolnăvise ea, nu 
deschisese radioul niciodată, pe când se găsea în maşină, la un moment dat, ca şi cum 
l-ar fi împins ceva, 1-a deschis. Şi ce a auzit? Pe stareţa de la Sfânta Mănăstire Makri- 
mallis vorbind despre sfânt şi despre Capul lui făcător de minuni, însă nu a apucat să 
audă unde se afla exact, numai că se găseşte la Psahna. Poate cineva să spună că toate 
acestea ce se petreceau erau întâmplătoare? Imposibil! Era clar ca lumina ochilor: 
Dumnezeu a ascultat rugăciunile atâtor oameni, a ascultat mijlocirile sfinţilor şi a 
Maicii Domnului şi a trimis lângă ei, ca să o facă bine pe M., pe un sfânt, un sfânt cu 
totul necunoscut pentru familie. Iar Sfântul Partenie i-a chemat la el. 

în duminica ce a urmat pomenirii lui, M. cu soţul ei s-au dus la Sfânta Liturghie la 
Sfânta Mănăstire Makrimallis, s-au închinat la preacinstitul Cap al sfântului cuprinşi 
de emoţie. L-au rugat cu lacrimi fierbinţi, au cerut maicilor din mănăstire să le facă 
rugăciuni, au dat şi numele lui M. să fie pomenit în Sfântul Altar şi au plecat. 

De atunci s-au pus pe rugăciune zilnică la Sfântul Partenie, sfântul pe care 
Dumnezeu 1-a trimis în calea lor. Făceau slujbe dese la bisericuţa lui de la Fundaţia 
Lyrios, în fiecare zi citeau Paraclisul Sfântului în faţa icoanei lui, la fiecare circa 15- 
20 de zile urcau la Makrimallis, la Psahna Evvias, ca să ia parte la slujbă duminica şi 
să se roage la sfânt. Au mers şi cu duhovnicul lor de două ori şi au spus Paraclisul în 
faţa Capului sfântului. Prima dată s-a petrecut ceva uimitor: Sfântul Partenie şi-a făcut 
simţită prezenţa şi harul său. îi întâmpină, îi primi într-un mod foarte viu. De îndată ce 
intrară în curtea mănăstirii împreună cu copiii lor, nu au apucat să facă nici doi-trei 
paşi şi o mireasmă puternică şi uimitoare i-a cuprins. Era mireasma sfântului care se 
revărsase în afara bisericii şi-i umpluse de bucurie. Aceasta s-a menţinut pe toată 
durata paraclisului, dar şi a şederii lor acolo, chiar până la plecare, când au intrat să-şi 
ia rămas bun de la sfânt. 



Duhovnicul lor, zâmbind cu mulţumire, a spus doamnei M., care a vorbit prima 
despre mireasma pe care o simţise: «Aţi văzut ce minunată a fost? Este ca şi cum 
sfântul ne-ar spune: Nu vă temeţi; sunt aici». Aici trebuie să menţionăm că cei doi co- 
pii mai mici ai familiei au continuat să simtă aceas-tă mireasmă plăcut-mirositoare 
multă vreme, de fiecare dată când se închinau la Capul sfântului. Au plecat la Atena 
cu siguranţa că Sfântul Partenie îi va salva de la moarte sigură. 

între timp, zilele treceau şi se apropia ziua celei de-a doua doze de chimioterapie 
care a fost stabilită pentru 26 februarie, dar totodată a început şi cealaltă dramă a lui 
M., aşa cum ea însăşi ne-a dezvăluit: „Căderea părului mă preocupa tot atât de mult ca 
şi moartea mea. Se poate ca aceasta să sune puţin cam curios, dar pentru mine era a 
doua moarte". 

în ziua de pomenire a Sfintei Filoteea, comunicară duhovnicului noua problemă 
care apăruse. Acesta le răspunse simplu: „Nu vă supăraţi. Să ne rugăm la sfânt să nu 
mai cadă. în ceea ce priveşte chimioterapia, nu ştiu. Dacă vor continua aceste şedinţe 
de tratament, părul va continua să cadă. Poate trebuie să le opriţi. Nu pot, însă, să vă 
dau acum un răspuns. Să facem o slujbă la Sfântul Partenie şi ce-o să ne lumineze, 
aceea o să facem". De altfel, de mai înainte îşi exprimase îndoiala în legătură cu chi- 
mioterapia şi i-a trimis şi la doctori specialişti de-ai lui, oameni ai Bisericii, care însă, 
din punct de vedere medical, şi-au dat cu părerea că aceasta se impune, întrucât 
probabil că şi alte celule cancerigene au scăpat şi aveau să provoace în curând pro- 
bleme, în afara situaţiei cunoscute, îndoielnice, în care se afla M. Astfel că ea recurse 
iar la chimioterapie. 

Acum însă a apărut iar dilema prin atâtea semne care arătau prezenţa Sfântului 
Partenie. S-a stabilit şi s-a ţinut Sfânta Liturghie în cinstea Sfântului Porfirie al Gâzei, 
nu întâmplător. îi rugară să-i lumineze ce să facă, pe Sfântul Partenie, dar şi pe Sfântul 
Porfirie al Gâzei şi pe preafericitul părinte Porfirie pe care îl cinsteşte familia atât de 
mult şi pe care M. 1-a chemat în ajutor şi era sigură de mijlocirile lui. în aceeaşi zi a 
făcut slujbă la Sfântul Munte şi călugărul lor, pentru exact acelaşi scop. Iar rezultatul? 
Au avut aceeaşi veste şi părintele lor duhovnic şi călugărul aghiorit: «Să lase totul în 
seama Sfântului Partenie şi să oprească tratamentele prescrise de medici». 

(...) M. a oprit toate tratamentele şi a continuat un alt tratament, prin Sfântul 
Partenie. S-a prins cu totul acum de sfânt. Toate câte făcuseră mai înainte - slujbe, 
paraclise şi altele - continuară şi Sfântul nu le înşelă aşteptările. 

în acest punct va trebui să notăm mica minune dragă care i s-a întâmplat pe lângă 
marea minune de a se face bine. 

Părul continua să-i cadă mereu, dar cel mai mult, dacă nu-1 deranja prea tare, 
rămânea pe cap şi a fost împletit făcând din el o perucă naturală, pe care a purtat-o de 
la mijlocul lui februarie până la jumătatea lui iunie, când a crescut părul cel nou. De 
necrezut şi adevărat. M. s-a rugat mult pentru asta şi a reuşit imposibilul. Mare putere 
are binecuvântata rugăciune, poate chiar cea mai mare. învinge şi legile naturale, mută 
şi munţii din loc, aşa cum ne-a învăţat Domnul nostru. 



Au trecut multe luni, mai mult decât un an, de când a oprit chimioterapia, dar 
agonia ei nu a încetat. în tot acest timp avea mereu alte şi alte probleme. Când 
hemoragii, când dureri puternice care nu o lăsau în pace. Şi erau clipe când se îndoia 
şi se întreba dacă nu cumva a greşit, dacă nu cumva trebuia să meargă iar la medici, 
pentru că se temea că iarăşi le bătea cancerul la uşă. Se întreba dacă nu cumva viaţa 
despre care citiseră în pasajele din Evanghelie era viaţa veşnică şi nu viaţa de aici de 
pe pământ... 

O susţinea duhovnicul ei, sfătuind-o să aibă răbdare, să nu se teamă, să nu se 
descurajeze acum când l-au găsit pe sfântul care o va însănătoşi. Şi făceau iarăşi 
slujbe la bisericuţa lui de la Lyrios, ca să-1 roage cu toţii. Astfel, uneori se rugau la 
sfânt împreună (singuri nu s-au oprit nici măcar o zi, de când au aflat de Sfântul 
Partenie, să-i citească Paraclisul şi Acatistul, în faţa icoanei lui). Atunci simptomele se 
micşorau sau încetau, dar iarăşi apăreau. Şi iar, plângând, îl înştiinţa cu nelinişte pe 
duhovnicul ei. Erau clipe când tristeţea şi dezamăgirea dimpreună cu durerea 
trupească deveneau insuportabile, când şi rugăciunile lor se înteţeau încă şi mai mult. 
Şi atunci li se făcea milă de ei bunilor lor sfinţi şi le aduceau mângâiere. Ne-a povestit 
astfel de situaţii emoţionante, după cum urmează: 

Odată, când hemoragia a ajuns până într-atât încât să creadă că moartea era de- 
acum foarte aproape, s-a dus cu soţul ei şi cu copilul mai mic la Mănăstirea 
Makrimallis şi au citit Paraclisul sfântului în faţa cinstitului său Cap. M., 
îngenuncheată, plângea şi îl ruga pe sfânt cu toată puterea ei să le arate un semn că se 
află lângă ei, că o va ajuta să se vindece, că o va uşura de toate aceste dureri. Pe tot 
timpul Paraclisului a simţit ceva deosebit, ceva ce numai un creştin poate simţi. O 
emoţie adâncă, o căinţă intensă care o făcură să verse lacrimi fără oprire, pentru că se 
simţea cutremurată, ca şi cum ar fi văzut pe sfânt şezând undeva sus în picioare în faţa 
ei pe toată durata cât s-a făcut Paraclisul. Era o zi obişnuită, când vizitau mănăstirea şi 
nişte pelerini care au trecut prin faţa ei să se închine. Nici atunci măcar nu au încetat 
lacrimile de căinţă, şi nici mireasma care se revărsa din Capul sfântului. Plecară 
mângâiaţi de la mănăstire şi siguri de răspunsul sfântului lor. 

Altă dată, când deznădejdea a pus stăpânire pe ei din pricina simptomelor 
puternice, s-au dus la Oropos, la chilia preafericitului părinte Porfirie, pe care atât de 
mult îl cinsteau cu toţii. M. în genunchi, în faţa patului lui, iar în spatele ei cei din 
familie care îl rugau fierbinte pe sfântul lor părinte să le dea un răspuns, să le 
risipească îndoiala. Atunci, o mireasmă plăcut mirositoare a umplut chilia... 

A treia oară s-a rugat mult pentru acelaşi motiv la marele lor sfânt, la Sfântul 
Gheorghe, la vremea slujbei de duminică, pe care o urmărea într-o bisericuţă închinată 
sfântului. Când s-a sfârşit Liturghia, s-a oprit în faţa unei icoane vechi făcătoare de 
minuni a lui şi a privit-o plină de durere. Atunci a simţit o mireasmă deosebită venind 
din icoana sfântului pe care-1 cinstea din copilărie. S-a emoţionat, i-a mulţumit şi a 
plecat întărită. 

Mare a fost mângâierea pe care a simţit-o de la cei doi sfinţi, mare credinţa şi 
încrederea lor în ei, dar şi mari şi mulţi demoni au ispitit-o. 



Altădată durerea din burtă a fost aşa de puternică încât a pus-o la pat. Era în luna 
lui mai şi era în zorii zilei de Sfântul Terapont. în disperarea ei a cerut soţului să îi 
aducă icoana acestuia şi cartea cu Paraclise, ca să se roage şi la acest mare sfânt pe ca- 
re-1 cinsteau, întrucât cândva locuiseră în zona Zografos şi mergeau la biserica 
parohiei de acolo, a Sfântului Terapont (Tămăduitorul). 

Soţul i-a adus ceea ce ceruse, dar ea, de durere, nu putea să citească, aşa încât a citit 
soţul, iar ea îl ruga pe sfânt să o uşureze de durerea groaznică, promiţându-i că în ziua 
următoare, dacă o va face sănătoasă, se va duce cu toată familia să i se închine şi să-i 
aprindă o lumânare. Şi ce s-a întâmplat? Nu au apucat să termine Paraclisul şi dintr-o 
dată durerea a încetat. Nu-i venea să creadă, plângea, plângea însă de bucurie şi 
emoţie, şi nu de durere. S-a ridicat în picioare, a coborât la masă şi a mâncat cu copiii, 
cu toate că până atunci nici nu putea să mănânce. în ziua următoare îşi împlini făgădu- 
inţa dată. 

Cu adevărat, mare este taina credinţei noastre. 

Ne spune în continuare doamna M.: „Sfântul Partenie m-a readus la viaţă. Cum să 
nu-i mulţumim, cum să nu-1 cinstim! împreună cu el îi suntem recunoscători Maicii 
Domnului, dragilor noştri sfinţi şi preafericiţilor părinţi ai zilelor noastre care ne-au 
mângâiat în clipele grele de mari ispite, dar care au şi mijlocit pentru noi la Domnul, 
încât El ne-a trimis pe Sfântul Partenie, acest sfânt necunoscut nouă, care acum a 
intrat în casa noastră şi a ajuns marele nostru apărător. La icoana lui alergăm în fiecare 
clipă grea şi-i suntem recunoscători pentru marele lui dar. Sănătoasă pe deplin acum, 
mă îngrijesc de casă şi copii, predau elevilor mei, care m-au aşteptat, am putere şi 
răbdare să fac multe. Dar cel mai important lucru este că trăiesc noua mea viaţă foarte 
diferit, mult mai frumos ca mai-nainte. 

Viaţa mea duhovnicească cu un duhovnic adevărat drept îndrumător face, cu 
adevărat, mari minuni. Suntem recunoscători, după Dumnezeu şi sfinţii Lui, părintelui 
nostru duhovnic, care a stat alături de noi şi ne-a condus pe drumul cel sigur. 
Supunându-ne îndrumărilor lui duhovniceşti, am ajuns să ne bucurăm astăzi de viaţă. 

Mai mulţumim şi celor care s-au rugat dimpreună cu noi şi în special călugărului 
aghiorit care ne-a dedicat multe ore de rugăciune zilnică şi, astfel, cu toţii au 
contribuit la marea minune, văzută, dar şi în trupuri, şi în sufletele oamenilor creştini. 
A oamenilor care cer cu umilinţă ajutorul lui Dumnezeu. A Măritului Dumnezeu cu 
neţărmurita Lui iubire şi cu mila Lui nesfârşită" [9; 108-132]. 



Cred că ar fi nevoie de multă imaginaţie pentru a inventa o întâmplare care să 
prezinte atât de bine modul în care creştinii bolnavi - şi mai ales cei care suferă de 
boli considerate incurabile - ar trebui să poarte crucea bolii. Şi totuşi această 
întâmplare este reală, şi a avut loc în Grecia zilelor noastre. M-au impresionat mai 
multe elemente ale acestei relatări: râvna cu care doamna M.M. se ruga, cu care dădea 
pomelnice pe la mănăstiri, cu care citea Vieţile şi troparele sfinţilor. M-a impresionat 
sprijinul pe care i 1-a oferit duhovnicul ei, şi a cărui dragoste i-a fost cu adevărat chip 
al iubirii pe care ne-o poartă Părintele Ceresc; m-a impresionat şi sprijinul pe care 1-a 
simţit de la Cuviosul părinte Porfirie, poate cel mai mare făcător de minuni din secolul 
XX (consider că orice creştin ar trebui să citească viaţa şi sfaturile pline de putere ale 
acestui vrednic urmaş al Sfinţilor Nicolae al Mirelor Lichiei şi Spiridon al 
Trimitundei, marii făcători de minuni. Părintele Porfirie, poate mai mult decât orice 
alt părinte din veacul trecut, pare un personaj scos din Vieţile Sfinţilor care au trăit în 
secolul al IV-lea, secolul de aur al Ortodoxiei). 

Dar cel mai tare m-a impresionat răbdarea acestei femei, răbdare cu adevărat 
mucenicească. Mai e nevoie de comentarii? Nu, nu mai este. 

„Cancer, cancer, cancer. . . Există vreun leac pentru cancer?" 

Răspunsul este clar: da. Un prieten al meu, contestând ideea potrivit căreia 
duhovnicii iscusiţi nu sunt în stare să răspundă la toate problemele care îi frământă pe 
credincioşi, a spus un cuvânt care mi-a mers la inimă: „Nu au credincioşii atâtea 
întrebări câte răspunsuri are părintele meu..." Adică Dumnezeu îl luminează pe 
duhovnicul iscusit să răspundă la cele mai diverse probleme pe care le ridică oamenii. 

Adaptând cugetarea sa, aş putea spune că nu există atâtea boli câte leacuri are 
Biserica. Sau, formulând mai corect fraza, aş putea spune că nu există nici o boală 
care să nu poată fi tămăduită prin leacul pe care îl are Biserica. 

„Există un asemenea leac miraculos? Care este?" 

Este leacul pe care 1-a luat femeia vindecată de Sfântul Partenie, este leacul pe care 
l-au luat de-a lungul timpului mii de oameni care au fost vindecaţi în chip minunat de 
Hristos, de Maica Domnului şi de sfinţi. 

„Care este leacul?" 

Credinţa puternică în Dumnezeu. Credinţa care mută munţii. . . 

Diferenţa dintre bolnavul credincios şi bolnavul necredincios nu se poate măsura în 
cuvinte. în timp ce bolnavul necredincios este strivit de suferinţă, bolnavul credincios 
primeşte putere de la Dumnezeu, Care vine întotdeauna în ajutorul celor care îl 
cheamă. 

înainte de a reproduce relatarea minunii făcute de Sfântul Partenie am enumerat 
câteva din atitudinile pe care oamenii le au faţă de bolile incurabile. Despre 
deznădejde şi despre indiferenţa faţă de viitor am vorbit deja. 

Celelalte două atitudini, răbdarea în aşteptarea unei minuni şi răbdarea cu nădejdea 
că Dumnezeu, Cel ce a trimis suferinţa, a făcut toate cu un rost, se pot regăsi în 
atitudinea acestei femei. Femeie care este cu adevărat un model pentru toţi cei 
încercaţi de boală. 



Bolnavii care au fost biruiţi de deznădejde, sau cei care au ajuns la o viaţă plată, 
datorată faptului că nu au ştiut să înfrunte boala, pot să se folosească de mărturia 
acestei femei. Pot înţelege că Dumnezeul care a ajutat-o pe ea poate să îi ajute şi pe ei. 

Important este să aibă tăria să recunoască faptul au nevoie de Dumnezeu, că fără El 
suferinţa nu poate fi răbdată. Important este să înţeleagă că nu au altă şansă decât să 
alerge la El. Şi, chiar dacă drumul e plin de poticniri, este singurul drum bun. Este 
singurul drum care ajunge la un liman. Celelalte duc în prăpastie. 

Vor avea de înfruntat o sumedenie de ispite în momentul în care vor vrea să facă 
acest pas. Diavolul, care îi ţinea legaţi cu puternicele lanţuri ale deznădejdii, nu vrea 
să îi piardă. Dar Dumnezeu este mai puternic. îi va ajuta să treacă cu bine prin toate 
aceste încercări. 

Nu e vina lui Dumnezeu că există cancer, că există S.I.DA. sau alte boli care aduc 
moartea. Nu e vina lui Dumnezeu că omul este bolnav. Dacă Adam, părintele 
neamului omenesc, ar fi făcut ascultare de Dumnezeu, boala nu ar fi existat. Dar ea 
există, şi nu avem dreptul să îl învinuim pe Dumnezeu că este făcătorul ei. 

Dar Hristos, Doctorul iubitor al trupurilor şi al sufletelor, îi ajută pe toţi bolnavii să 
ducă greaua cruce a bolii. 

Şi, atunci când e cazul - adică atunci când tămăduirea este spre mântuire - vine în 
întâmpinarea celor cărora vindecarea de bolile de nevindecat, dându-le tămăduirea 
aşteptată. Şi ei cunosc apusul cancerului sau al altor boli de care suferă. 

Prin harul lui Dumnezeu, văd apusul bolii. . . 



Puţin credinciosule, 
pentru ce te-ai îndoit?... 

Există unii oameni care, citind despre minunile pe care le săvârşesc sfinţii, rămân 
cu un gust amar. Cred că acele minuni au avut loc, dar li s-au întâmplat unor făpturi 
din alt aluat: din aluatul credinţei. „Da, sunt frumoase relatările, ... ce păcat însă că 
noi nu ne putem învrednici să avem parte de ajutorul lui Dumnezeu sau al sfinţilor... 
Credinţa noastră este prea slabă." 

Nu încerc să spun că minunile pot fi trăite de cei fără credinţă. Ci vreau să spun că 
cei care au atâta credinţă încât să nu se îndoiască de faptul că minunile despre care au 
citit într-o carte au avut loc cu adevărat pot fi ei înşişi părtaşi ai unor semne ale milei 
dumnezeieşti. Deşi ei se îndoiesc de aceasta. . . 

Treapta pe care se află nu este deloc lipsită de importanţă în urcuşul duhovnicesc. 
Puţinătatea credinţei trebuie conştientizată ca o neputinţă, dar nu trebuie privită ca o 
boală fără leac. Unii rămân o vreme pe această treaptă, după care se scufundă. Alţii se 
roagă cu disperare ca Dumnezeu să le înmulţească fărâma de credinţă pe care o au. Şi 
răspunsul la această cerere nu întârzie mult. 



Scriu aceste rânduri pentru cei care suspină după clipa în care vor avea mai multă 
credinţă. 

Am cunoscut ajutorul Sfântului Nectarie de mai multe ori. Cel mai tare l-am simţit 
când soţia mea a născut foarte repede primul copil, după ce multă vreme îi cerusem 
sfântului să o ajute aşa cum le ajută pe femeile însărcinate care se roagă la sfintele sale 
moaşte din insula Eghina. Am scris o mărturie despre ajutorul său, mărturie inclusă în 
volumul Noi minuni ale Sfântului Nectarie. 

Acum voi scrie despre modul în care vrăjmaşul perverteşte evlavia faţă de un sfânt. 

Când trebuia să mi se nască al doilea copil, Nectaria, eram convins că sfântul o va 
ajuta pe soţie să nască la fel de uşor. Consideram că, din moment ce prin botez fata 
intra în rândul protejaţilor săi, era un fel de datorie a sfântului să ne ajute. Şi totuşi, 
naşterea Nectariei a fost dificilă. Nu a fost chemat doctorul la timp, şi soţia mea a 
trebuit să nască cu un rezident care se răstea la ea, să aştepte venirea medicului ei. 
Dar, cu toată opoziţia lui, ea a născut chiar înainte de sosirea acestuia. Pentru mine, 
întâmplarea a fost şocantă, căci auzeam totul şi nu puteam să o ajut. Am simţit în 
suflet o revoltă de nedescris faţă de atitudinea rezidentului; dar pentru soţia mea acele 
momente au fost şi mai tensionate. 

Ceea ce voi scrie mai jos se va abate de la relatările standard despre cinstirea 
sfinţilor. De obicei, oamenii dau mărturie despre faptul că, după rugăciuni fierbinţi, au 
primit ajutorul cerut (bineînţeles, dacă cele cerute erau de folos pentru mântuire). 

Eu dau mărturie acum nu despre credinţa mea, ci despre puţinătatea credinţei mele. 
în loc să îmi cercetez conştiinţa şi să îl rog pe Dumnezeu să îmi ierte păcatele, după 
evenimentul relatat mai sus m-am supărat pe Sfântul Nectarie că nu a avut mai multă 
grijă de soţia mea. Aveam momente în care iubirea pe care o nutream faţă de sfânt 
biruia supărarea, dar totuşi în inima mea se simţea un anumit ghimpe. După o vreme, 
supărarea a trecut, dar ghimpele a rămas; chiar dacă se uscase. Şi a rămas mai mult de 
un an de zile. 

Soţia mea era însărcinată cu al treilea copil. Memorii, amintiri, . . . vechi de numai 
câteva zile. 

I-a fost foarte greu cu această sarcină. Pe cât de uşor i-a fost cu primii doi copii, pe 
atât de greu i-a fost acum. în ultima lună de sarcină, în două nopţi a avut dureri atât de 
mari încât ar fi vrut să cheme Salvarea. Deşi iniţial nu ne-am fi dorit să facă cezariană, 
şi nici să i se provoace naşterea, totuşi soţia mea începuse să se gândească serios la 
aceste soluţii. 

Eu eram foarte mâhnit, dar ştiam că dacă suferinţele ei nu ar fi fost foarte mari, nu 
s-ar fi gândit la cezariană. De fapt, cele mai multe femei care apelează la această 
soluţie pentru a naşte nu fac altceva decât să lepede crucea de frica durerii. Dumnezeu 
a lăsat ca femeia să nască în dureri, pentru că durerea curăţeşte sufletul. Dacă femeia 
fuge de cruce, fuge şi de cunună. Şi fuge de Cel care dăruieşte cununa, de Dumnezeu. 



Pe data de 4 ianuarie 2004 am primit o relatare a unei maici care a citit cartea Noi 
minuni ale Sfântului Nectarie. A rămas impresionată de ajutorul dat de sfânt femeilor 
însărcinate. Când a ajuns la acatist, a început să se roage cu căldură Sfântului Nectarie 
să o ajute pe sora ei, care era preoteasă, să nască repede. Nu se gândea că, exact în 
momentul în care începuse să citească acatistul, surorii ei i se declanşase naşterea. 
Dar, după ce vreme de aproape o oră a citit acatistul, a primit un telefon. Preoteasa 
tocmai născuse. 4 

Nu am citit pe loc mărturia maicii. Eram foarte obosit şi foarte frământat din 
pricina suferinţei soţiei mele. Dar seara, înainte de a mă culca, am găsit timp să citesc 
rândurile primite. în perioada în care soţia mea avusese dureri mari am mai citit multe 
minuni făcute de sfinţi, şi unele făcute chiar de Sfântul Nectarie. Dar în acea seară am 
simţit cu putere să sfântul ne va ajuta. După ce ne-am făcut rugăciunile de seară, şi ea 
s-a dus să se culce (ea dormea cu băiatul, eu cu fetiţa care, fiind mică, se scoală des 
noaptea, şi soţia nu mai putea să o ia în braţe şi să o plimbe), am aprins lumânarea şi 
am început acatistul. Mă rugam Sfântului Nectarie să îmi ajute soţia să nască normal, 
fără cezariană. Ştiam că o poate ajuta. Şi, târziu în noapte, când am terminat 
rugăciunea, am simţit că ajutorul va veni. 

Dimineaţa, soţia mea mi-a spus că dormise fără probleme, că durerile au lăsat-o. 
Când i-am spus că făcusem acatistul, şi-a dat seama că ajutorul îi venise de la Sfântul 
Nectarie. S-a dus la moaştele Sfântului, la Radu Vodă, şi s-a rugat. S-a dus să facă 
pace cu sfântul. 

Avem noi dreptul să ne supărăm pe sfinţi? Nu, nu avem. Dar şi eu mă supărasem că 
sfântul nu o ajutase la a doua naştere. Şi în loc să mă gândesc că sfântul nu avea nici o 
vină, mă supărasem pe el. Ar fi trebuit să mă supăr pe mine că nu m-am rugat mai 
mult pentru ca naşterea Nectariei să decurgă cu bine. . . 

Am luat binecuvântare de la părintele meu şi am făcut zilnic acatistul Sfântului 
Nectarie: „E cel mai bun canon pe care îl poţi face ca să o ajuţi...". Când nu aveam 
timp să îl fac ziua, îl făceam după rugăciunile de seară. Iar când eram frânt de 
oboseală şi nu aveam putere să îl fac seara în linişte, mă sculam noaptea să fac 
acatistul. Când eram obosit, evitam să îl fac la repezeală ca să nu îi pierd dulceaţa. De 
obicei îmi lua aproape o oră, pentru că reluam fiecare condac sau fiecare icos pe care 
îl ziceam fără luare aminte. 

Pe data de 14 ianuarie am ajuns să mă rog la moaştele Sfântului Stelian, ocrotitorul 
copiilor, şi ale Sfântului Mare Mucenic Mina, care ne-a ajutat de multe ori. Noaptea 
următoare, la ora 5, m-a sculat Claudia: „Cred că o să nasc. Să mergem la mater- 
nitate", începuse să aibă contracţii, dar nu puternice. Am zis o parte din acatist, după 
care am plecat la spital. Pe la ora 7 a venit şi doctorul ei, pe care îl rugasem să mă lase 
să asist la naştere. Vroiam să fiu alături de ea, să o încurajez. El mi-a spus: „Dacă o să 
nască până la ora 8, o să te chem. Dar după 8 se aglomerează". 



Pe holul spitalului, fiind singur, am continuat să citesc Acatistul Sfântului Nectarie, 
acatist pe care îl începusem acasă. Când trecea vreo asistentă, îl spuneam în gând, dar 
în rest îl citeam în şoaptă. O linişte deosebită îmi pătrundea în suflet. Simţeam că totul 
va trece cu bine. M-am rugat aproape o oră. Acatistul a durat mult pentru că reluam 
fiecare vers sau icos care trezea în inima mea un ecou deosebit. (Aşa recomandă 
Sfântul Teofan Zăvorâtul să se citească orice rugăciune, pentru ca mintea să ia aminte 
mai uşor la cele citite, şi să nu se ajungă la rutină, la rostire mecanică, ci duhul 
rugăciunii să molipsească sufletul.) Când am ajuns cu cititul la rugăciunea de la 
sfârşit, mi-a venit în minte să spun rugăciunea mai repede, „că o să nască". Am spus 
rugăciunea, după care am zâmbit: „Cum să nască acum? Nu, mai am timp să mai 
citesc încă o dată acatistul..." M-am ridicat să fac câţiva paşi ca să mi se 
dezmorţească picioarele. După nici două minute, am auzit ţipetele bebeluşului nostru. 

Nu îmi venea să cred. Nu mă aşteptam ca soţia mea să nască aşa cum născuse 
preoteasa despre care citisem cu câteva zile în urmă. 

A ieşit asistenta: 

- Să vă trăiască. A fost o naştere vijelioasă. 
Doctorul şi-a cerut scuze: 

- Nu aveam timp să vă chem de pe hol. Nu mă aşteptam să nască atât de uşor. Nu 
aveam lângă mine decât o asistentă, şi nu o puteam trimite să vă cheme, că aş fi rămas 
singur. 

într-adevăr, soţia mea mi-a spus că a avut doar două contracţii dureroase. Adică 
durerile naşterii nu au ţinut nici măcar cinci minute. 

Eram mut de bucurie şi de uimire. Am ieşit din clădirea spitalului şi am intrat în 
capela maternităţii. Eram atât de bucuros... I-am mulţumit lui Dumnezeu, i-am 
mulţumit Maicii Domnului, cu inima plină de emoţie. Abia aşteptam să ajung din nou 
la moaştele Sfântului Nectarie, ca să îi mulţumesc şi lui pentru ajutor. 

Fetiţa mea, Iustina, e frumoasă şi sănătoasă. (îi punem numele după Sfânta 
Muceniţă Iustina, care 1-a ajutat pe Sfântul Ciprian să renunţe la vrăjitorie şi să 
primească dreapta credinţă în Hristos, Fiul lui Dumnezeu.) Când o ţin în braţe, îmi 
aduc aminte de ajutorul pe care l-am primit de la Sfântul Nectarie. 

Acum îmi pare rău că nu am avut mai multă încredere în ajutorul său. îmi pare rău 
că m-am îndoit că ne va ajuta şi de data aceasta. Cu ce m-am ales din îndoiala mea? 
Cu frământări nenumărate, care mi-au măcinat sufletul. Sunt convins că dacă nu ne- 
am fi dat seama că greşim faţă de Sfântul Nectarie, fiind supăraţi pe el în loc să fim 
supăraţi pe lipsa credinţei noastre, soţia mea ar fi născut mult mai greu. Cine ar fi 
crezut că, la două ore după naştere, soţia mea, care s-a simţit rău vreme de nouă luni, 
se va plimba cu duhovnicul nostru pe holul maternităţii? Nimeni. 

I-am spus părintelui nostru: „Părinte, când am scris despre Mănăstirea Radu Vodă 
că este Eghina românească, am scris în urma unei concluzii logice: întrucât au loc 
multe vindecări la racla Sfântului Nectarie, înseamnă că şi aici se revarsă o parte din 
binecuvântările de la Eghina. Dar acum simt asta. Nu mai este doar o constatare 
raţională, ci este un adevăr pe care îl simt cu toată inima." 



(Trebuie să amintesc aici că unele persoane consideră că am exagerat numind într- 
un articol mănăstirea Radu Vodă Eghina românească. Dar nu este aşa? Oare diferă 
chiar atât de mult ajutorul pe care 1-a primit soţia mea, sau alte mame care au născut 
uşor după ce s-au rugat aici, de ajutorul pe care l-au primit mamele care au fost în 
pelerinaj în Eghina grecească? Nu cred aşa ceva.) 

Ajutorul Sfântului Nectarie a covârşit aşteptările noastre. Şi de aceea nu putem ţine 
sub tăcere sprijinul său. 

Toţi cei care citesc sau află despre minunile unor sfinţi precum Nectarie din 
Eghina, Ioan Maximovici, Rafail, Nicolae şi Irina din Mitilene sau Ioan Rusul, să ştie 
că cele citite nu sunt poveşti. Să ştie că şi ei se pot învrednici să primească ajutor mi- 
nunat. Să ştie că dacă cer ceva ce le lipseşte, şi care i-ar ajuta să meargă pe calea 
mântuirii, sfinţii le vor veni în ajutor. 

Şi un ultim gând pentru cei care se află în trecere prin Bucureşti: dacă aveţi două 
ore libere, puteţi transforma acest timp într-un pelerinaj foarte frumos şi foarte 
folositor. Chiar dacă nu aveţi timp să ajungeţi la Mănăstirea Cernica, puteţi ajunge la 
mai multe biserici în care se află sfinte moaşte. La mai puţin de 10 minute de Piaţa 
Unirii, chiar lângă centrul capitalei, puteţi ajunge în mai multe locuri binecuvântate: 
în primul rând la moaştele Sfântului Dimitrie Basarabov, pe Dealul Patriarhiei, şi la 
vechea şi impresionanta mănăstire Radu Vodă, unde se află moaşte din Sfântul 
Nectarie, marele făcător de minuni. Apoi la Biserica Sfântul Mina, unde se află 
părticele din moaştele acestui mare mucenic, grabnic ajutător celor aflaţi în necaz. 
Lângă Sfântul Mina se află Biserica Sfântul Stelian, unde într-o raclă frumoasă se află 
o părticică din moaştele acestui sfânt, cunoscut drept ocrotitor al copiilor. 

De acolo se poate ajunge destul de repede la Biserica Sfântul Gheorghe, unde se 
află mâna dreaptă a Sfântului Nicolae, făcătorul de minuni din Mira Lichiei. Şi în mai 
puţin de cinci minute se ajunge la Biserica Zlătari, unde se află mâna dreaptă a Sfântu- 
lui Ciprian, cel care a primit moarte mucenicească după ce, lepădându-se de vrăjitorie, 
a devenit un slujitor al Bisericii. 

Da, puteţi transforma o banală trecere prin Bucureşti într-un pelerinaj care vă va 
rămâne adânc întipărit în inimi. într-un pelerinaj care vă poate schimba vieţile. în 
bine... 



Am scris articolul despre ajutorul primit de la Sfântul Nectarie ca o mulţumire 
pentru ajutorul primit. Credeam că volumul despre boală este gata. Revăzând 
rândurile de mai sus, pe care le-am scris pentru o culegere care va conţine alte 
minuni săvârşite de Sfântul Nectarie în România 5 , m-am hotărât să le includ şi aici. 
Dacă în introducerea cărţii relatam peripeţiile prin care a trecut soţia mea la a doua 
naştere, am considerat potrivit să le redau aici şi pe cele de la a treia naştere. Pentru 
că, prin antiteză, iese în evidenţă foarte bine diferenţa dintre omul care aşteaptă să îi 
pice ajutor din cer, ca şi cum Dumnezeu ar fi obligat să îl ajute, şi omul care se roagă 
pentru a primi ajutor de sus. Importantă este comparaţia în sine, iar faptul că cele 
descrise fac parte din povestea familiei mele este nesemnificativ. 



Despre mulţimea minunilor făcute de Sfântul Nectarie ar mai fi multe de spus. 
Părintele Teoclit Dionisiatul, un cuvios athonit din vremurile noastre, se întreba: 

„ Ce s-a întâmplat cu atâţia sfinţi tămăduitori ai Bisericii? De ce nu se mai aud şi 
de ce sunt oarecum umbriţi de către Sfântul Nectarie? Se pare că cei mai mari sfinţi 
tămăduitori, cum sunt Sfântul Nicolae şi Sfinţii doctori fără de Arginţi, au intrat în 
penumbră. In realitate însă, ei au rămas aceiaşi Sfinţi fără de arginţi care, «având 
izvorul tămăduirilor, îi tămăduiesc pe toţi cei ce li se roagă...», iar Sfântul Nicolae 
«făptuieşte mari şi înfricoşate minuni pe tot pământul şi pe mare şi în cele mai 
îndepărtate locuri, stându-le alături cu rugăciunile sale celor aflaţi în primejdie, 
călătorilor ce bat drumurile fără încetare, lecuindu-i pe cei bolnavi şi hrănindu-i pe 
cei flămânzi...». Nu sfinţii s-au schimbat, ci numai creştinii care L-au uitat şi pe Dum- 
nezeu, i-au uitat şi pe Sfinţii Lui. De vreme ce nu-i mai cheamă cu lacrimi şi credinţă 
aprinsă, nici aceştia nu le mai vorbesc. Ca să ajute, sfinţii cer de la oameni rugăciune 
multă şi lacrimi, ca semn al căinţei pentru păcatele lor care le aduc boli şi necazuri. 

De aceea pare că singurul taumaturg a rămas în vremea noastră Sfântul Nectarie, 
fiindcă cei ce suferă de boli de nevindecat, însoţiţi de către rudele lor ce pătimesc 
împreună cu ei, auzind de minunile sfântului, iau vaporul şi vin să-i ceară ajutorul în 
Eghina şi cu adevărat se tămăduiesc. Printre ei sunt şi oameni care rupseseră de mult 
timp legăturile cu Biserica. Dar cel mai ciudat lucru este acela că unii dintre ei nici 
nu cred în Iisus Hristos. Poate că, în afară de faptul că se tămăduiesc, nici nu-i 
interesează Iisus Hristos, Cel care îi vindecă prin harul pe care-l dăruieşte Sfântului 
Nectarie" [31; 37]. 

Cuvintele părintelui Teoclit sunt pline de adevăr: nu sfinţii s-au schimbat, ci 
oamenii care nu îi mai cheamă. De-a lungul timpului Sfântul Nicolae al Mirelor 
Lichiei sau Spiridon al Trimitundei au făcut minuni mari. Dar dintre ele numai o 
mică parte au fost scrise în cărţi. Si ei încă săvârşesc minuni tulburătoare. 

Dar este mai aproape de sufletul omului contemporan un sfânt precum Sfântul 
Nectarie — care a trăit într-o lume mult mai asemănătoare cu a noastră decât cea în 
care au trăit Sfinţii Părinţi. 

Ar fi totuşi strigător la cer ca marii sfinţi ai Bisericii să fie uitaţi. Am cunoscut un 
creştin care considera că nu are rost să mai fie tipărite decât vieţi ale cuvioşilor şi 
sfinţilor care au trăit în secolul trecut. 

„Ortodoxia celor care vorbesc numai despre Cuvioasa Paraschiva sau despre 
Sfântul Nicolae este moartă. Cine ţine însă la sfinţi precum Ioan Maximovici sau 
Nectarie din Eghina sau Ioan Iacob de la Hozeva e cu totul altfel. Are altă râvnă. " 

Această poziţie mi se pare la fel de greşită cu cea a celor care nu vor să ştie decât 
de sfinţii din Mineie şi Sinaxare. Dacă îi iubim cu adevărat pe sfinţii din primele 
veacuri, în inima noastră nu poate să nu existe iubire şi pentru sfinţii vremurilor 
noastre. Şi dacă îi iubim aici pe sfinţii vremurilor noastre nu putem să îi iubim şi pe 
înaintaşii lor, pe cei care le-au fost ocrotitori şi călăuze pe drumul duhovnicesc. Cine 
îi iubeşte numai pe unii, nu şi pe ceilalţi, are o iubire îndoielnică, o iubire egoistă, o 
iubire pătimaşă. Şi numai cine îi iubeşte şi pe unii şi pe ceilalţi II iubeşte cu adevărat 
pe Hristos. 



Este firesc ca fiecare om să aibă o evlavie deosebită faţă de un sfânt sau faţă de o 
sfântă, pe care îl sau o alege ca şi călăuză tainică în viaţa duhovnicească. Greşită 
este însă ignorarea celorlalţi sfinţi sub pretext că în inimă nu mai e loc pentru alt- 
cineva... Inima duhovnicească nu e ca cea pătimaşă, strâmtă şi rigidă. Ci, cu cât intră 
în ea mai mulţi sfinţi, cu devine mai largă... 

Femeia tămăduită de Sfântul Partenie din Lampsakos e un exemplu de inimă 
largă: ea a avut evlavie nu numai faţă de Sfântul Partenie, ci şi faţă de Sfântul 
Arsenie Capadocianul, faţă de Cuviosul D avid din Evvia sau de alţi sfinţi. îi pomenea 
cu evlavie şi pe Cuviosul Porfirie, noul făcător de minuni, dar şi pe Cuviosul Iacov 
Tsallikis. 

Eu am scris mai mult despre Sfântul Nectarie pentru faptul că mi-a marcat viaţa. 
Dar sfântul Nectarie nu este singurul sfânt la care am evlavie. Şi, chiar dacă îmi 
doresc ca despre minunile sale să afle cât mai multă lume, câţi mai mulţi bolnavi sau 
oameni necăjiţi, nu înseamnă că încerc să îl prezint ca pe singurul sfânt care vine în 
ajutorul bolnavilor. 

Cred că dacă aş fi trăit în San Francisco, aş fi scris cu aceeaşi râvnă despre 
ajutorul primit de la Sfântul Ioan Maximovici. Dacă aş fi trăit în Kronstadt, aş fi scris 
despre minunile Sfântului Ioan, noul apostol al Rusiei. Cred că dacă aş fi trăit în 
Milesi, aş fi scris despre Sfinţii Mucenici Rafail, Nicolae şi Irina. 

îmi cer iertare cititorilor că nu sunt în stare să vorbesc cum se cuvine despre 
ajutorul pe care sfinţii îl dau oamenilor bolnavi şi necăjiţi. Dar nădăjduiesc că 
cititorii nu se vor poticni de neputinţele mele... 



Nota autorului 

Aş vrea să spun câteva lucruri legate de cartea despre boală, carte la care am lucrat 
mai mult decât estimasem. Când am terminat-o, punând capitolele cap la cap (care 
sunt fiecare de sine stătătoare, pentru a-i da libertatea cititorului să le parcurgă în 
ordinea în care doreşte, în funcţie de problemele şi întrebările sale), am constatat că 
scrisesem peste 300 de pagini. La care se adăuga o serie de citate din scrierile Sfinţilor 
Părinţi şi ale cuvioşilor din zilele noastre despre crucea bolii, o selecţie din vindecările 
minunate pe care le-au făcut sfinţii, o selecţie din învăţăturile Patericului despre boală 
şi câteva rugăciuni din volumul învăţături de credinţă ortodoxă despre boală, apărut 
la Editura Christiana 2001 sub îngrijirea Sfintei Mănăstiri Nera şi cu binecuvântarea 
Prea Sfinţitului Laurenţiu Streza, Episcopul Caransebeşului. 



Constatând că ar fi trebuit să tipăresc o carte de peste 400 de pagini (căreia îi 
alesesem titlul Cartea tămăduirii) am preferat să împart materialul adunat în două 
volume de sine stătătoare, dar care totuşi se întregesc reciproc, se completează una pe 
cealaltă. Unul este cel de faţă, care are ca temă înfruntarea bolii. Al doilea a apărut de 
curând la Editura Chivot (fosta editură Bunavestire din Galaţi), sub titlul: Ajutor 
pentru bolnavi. 

Prin prezentarea acestei cărţi nu urmăresc să îi fac reclamă. Dar nu cred că e bine 
nici ca cititorii să facă o confuzie şi să considere că e vorba de două ediţii diferite ale 
aceluiaşi volum. De altfel, sunt de părere că cei cărora le va fi de folos unul dintre vo- 
lume le-ar putea fi de folos şi celălalt. Unul se adresează cu precădere omului încercat 
de boală, care caută puncte de sprijin în încercarea sa. Celălalt, cel apărut la Chivot se 
adresează cu precădere oamenilor sănătoşi, pentru a-i ajuta să înţeleagă perspectiva 
ortodoxă asupra bolii ca să fie pregătiţi a face faţă unei asemenea încercări şi, mai 
mult încă, ca să ştie îngrijească aşa cum trebuie pe bolnav (între temele cărţii cu 
pricina se află se află: Sănătate sau boală, Când duhovnicul e bolnav, Scrisoare către 
cei care îngrijesc bolnavii, Despre doctorii vrăjitori). In privinţa rugăciunilor 
reproduse din volumul învăţături de credinţă ortodoxă despre boală, am considerat că 
este mai bine ca într-una din cărţi să includ Acatistul pentru izbăvirea de boală, iar în 
cel de faţă - precum se poate observa - Canonul de rugăciune al bolnavului. 

Repet: nici o temă nu se repetă, dar subiectele se completează, se întregesc 
reciproc. (Este şi firesc să fie aşa, câtă vreme concepusem un singur volum.) Nu îmi 
place să bat moneda pe acelaşi subiect - în cazul de faţă boala - , dar ramificaţiile sunt 
foarte variate. Am încercat să abordez teme despre care în ultima vreme s-a scris puţin 
sau aproape deloc: canonul de rugăciune al bolnavului, examenul bolii, împreună- 
pătimirea cu bolnavii. . . 

Oricum, poate că peste câţiva ani voi mai scrie o carte adresată celor care, aflându- 
se pe patul de boală, îşi pun pentru prima dată problema mântuiri. Dacă volumul 
Despre înfruntarea bolii se adresează în mod special bolnavilor credincioşi, celălalt 
va conţine răspunsuri la câteva din întrebările pe care şi le pune cel care, pe patul de 
boală, se gândeşte să pună început unei vieţi creştine. 

Nu ştiu dacă voi reuşi să întocmesc o astfel de carte. Dar am în pregătire o altă 
carte, intitulată Abecedarul vieţii creştine. O carte care să răspundă la întrebările 
omului care, după ce a stat departe de Biserică, departe de Hristos, vrea să ştie care 
sunt primii paşi în viaţa creştină. Un Abecedar care să răspundă la întrebări pe care 
omul contemporan ar vrea să le pună, dar nu ştie cui. Preotului? Poate că nu cunoaşte 
nici un preot, şi se sfiieşte să caute unul (şi foarte rău face că se sfiieşte, pentru că sfa- 
turile unui preot pot fi pline de putere). Unui alt creştin? Poate că nu cunoaşte nici un 
creştin faţă de care să îşi deschidă sufletul. 

„Faci reclamă Abecedarului!" 

Se poate spune şi aşa. Nu văd nimic anormal în asta. Unul dintre motive este că, 
aflând despre el, poate că un cititor îl va căuta şi îl va dărui cuiva care are nevoie de o 
astfel de carte. Doar sunt destui oameni care vor să se apropie de Biserică, nu? 



Oricum, îndrăznesc să le recomand cititorilor care s-au folosit de 
Danion Vasilecartea Despre înfruntarea bolii şi următoarea mea apariţie editorială, 
pregătită pentru colecţia Primii paşi a Editurii Chivot. Este vorba de Patericul pentru 
mireni, o tentativă de a aduce întâmplările din pustia Egiptului în vremurile noastre, în 
situaţii prin care trecem cu toţi (la serviciu, în familie, pe stradă, la magazin, etc. . .). 

Profit de apariţia acestei postfeţe, pe care nu o programasem, ca să mulţumesc din 
toată inima tuturor celor care m-au ajutat să duc la bun sfârşit această lucrare, şi mai 
ales soţiei mele şi părintelui nostru duhovnic. 

Vreau să mulţumesc şi celor care se roagă să am spor la scris, rugându-i să o facă în 
continuare. 

Iar cititorilor le mai adresez o ultimă rugăminte: Cartea aceasta se vrea a fi o mână 
întinsă celor bolnavi. Dar oare pot bolnavii să meargă la pangare sau librării pentru a 
şi-o procura? Puţin probabil. Deşi este scrisă pentru ei, nu pentru voi. 

De aceea vă rog să îi ajutaţi, dăruindu-le - sau măcar împrumutându-le - această 
carte. Dacă i-aţi ajuta şi astfel, puţina mea osteneală ar putea aduce mai multe roade. . . 

Slavă lui Dumnezeu pentru toate! 



Sfântul Nicodim Aghioritul. 

A 

In mrejele vrăjitorilor6 



Potrivită este vremea şi îndemânatic ceasul ca să împrumut plângătorul grai al 
Proorocului Ieremia şi să strig şi eu cu tânguitor glas: Cine va da apă capului meu şi 
ochilor mei izvor de lacrimi, ca să plâng prea cu amar ziua şi noaptea pe poporul creş- 
tinilor? (...) 

Cine nu va mărturisi că e vrednică de mult plâns şi de suspine aşezarea cea de 
astăzi a creştinilor? Căci ei cu vrăjile şi cu farmecele şi baierele ce le uneltesc şi cu 
alte sataniceşti şi vrăjitoreşti pândiri pe care le fac se silesc iarăşi să înnoiască pe cea 
veche şi desfiinţată slujire a dracilor, încă se leapădă de El şi slujesc diavolului şi cea 
mai mare răutate este aceasta că nicidecum nu simt creştinii cei de astăzi căci cu 
vrăjile lor cele de multe feluri pe care le uneltesc se leapădă de credinţa în Dumnezeu 
şi cred în draci, defăima pe Hristos şi îmbrăţişează pe diavolul şi vând buna credinţă şi 
aleargă la păgânătate. O, mare înşelăciune! Pe cât este de amăgitoare, pe atât de 
vătămătoare de suflet şi purtătoare de moarte! [331-332] 



Dar ce pricinuiesc unii dintre creştini? Noi alergăm, zic, la vrăjitori şi la draci: a) 
pentru că aflăm vindecare bolilor de care pătimim; b) pentru că ne arată comori 
ascunse şi ce are să ni se întâmple; şi c) pentru că ne temem de draci ca de nişte 
făcători de rău şi urători de oameni, şi de aceea cu chip măgulitor le îmblânzim 
răutatea lor prin vrăjitorie, ca să nu ne facă vreun rău. Noi vom răspunde la fiecare 
dintre acestea. Şi la cea dintâi răspundem zicând: Ce faci, nebunule creştin, oricine ai 
fi tu care alergi la vrăjitori şi descântători ca să te vindeci? Şi crezi tu aceasta 
vreodată, că diavolul are să vindece boala ta? Dacă el este ucigător de oameni dintru 
început şi a omorât tot neamul omenesc, cum se va face acum doctor al tău? Căci 
acela, zice, ucigător de oameni a fost dintru început (Ioan 8, 44); „Dumnezeu îl 
numeşte ucigător de oameni şi tu alergi la el ca la un doctor? Şi ce cuvânt vei da când 
se va cere de la tine răspuns?" Sunt cuvintele Sfântului Ioan Gură de Aur (Cuv. 5 
împotriva iudeilor). Nu vezi cum într-o clipeală de ochi a omorât două mii de porci în 
mare, şi pe tine te va vindeca? Şi dacă de porci nu le-a fost milă dracilor, cum de tine 
le va fi milă? „Şi dacă de porci nu s-au milostivit, cu atât mai mult de noi" (Cuv. 5 
împotriva iudeilor). 

Nu vezi cum dracii n-au putut să vindece nici chiar pe vrăjitorii şi fermecătorii care 
erau slujitori ai lor de bubele şi rănile date de Moise în Egipt, şi pe tine au să te 
vindece? Şi nu puteau, zice, vrăjitorii să stea înaintea lui Moise, pentru răni, că s-au 
făcut răni în vrăjitori (Ieşire 9, 11). Şi dacă dracii nu se milostivesc de sufletul tău, 
cum se vor întrista pentru trupul tău? Dacă dracii se silesc a te izgoni din împărăţia lui 
Dumnezeu, cum te vor izbăvi de boală? Râsuri sunt acestea şi basme. Fiindcă, după 
dumnezeiescul Ioan Gură de Aur, dracii ştiu a vicleni şi a vătăma, iar nu a vindeca. 
„Râsuri sunt acestea şi basme, a vicleni şi a vătăma ştiu dracii, iar nu a vindeca. Pe 
suflet nu-1 cruţă, şi de ale trupului, spune-mi mie, se vor milostivi? Din împărăţie se 
apucă să te scoată şi de boli au să te vindece?" (Cuvânt către cei ce iudaisesc). Şi 
fiindcă, după Marele Vasile, alt lucru mai plăcut nu este dracilor decât a mâhni şi a 
necăji pe om în multe feluri de chipuri şi pedepse: „Nu este nimic mai dulce urătorului 
de oameni decât cu felurite chipuri a întrista şi a pedepsi pe om". 

Deci, nu te amăgi, creştine, ci încredinţează-te că nici lupul nu poate să se facă 
vreodată oaie - după proverb - nici diavolul nu se va face cândva doctor, că mai lesne 
poate focul să îngheţe şi zăpada să se încălzească, decât dracul să vindece cu adevărat. 
Pentru că el, chiar dacă ar voi cumva să te vindece, însă nu poate, fiindcă e cu totul 
neputincios. Şi dacă vom presupune că poate să te vindece, însă nu voieşte; fiindcă 
sănătatea omului este bună, iar diavolul totdeauna urăşte cele bune şi pentru aceea 
însă nu voieşte, căci precum zice Areopagitul Dionisie (Despre dumnezeieştile numiri, 
cap. 4): „S-a întunecat lumina îngereştii cunoştinţe ce a avut-o"; zice însă şi Marele 
Vasile că, după ce a căzut diavolul, s-a stins acea fericită deprindere a cunoştinţei ce 
avea şi s-a aprins în el cu totul, din contră, necunoştinţa, adică răutatea. „Căzând din 
simplitate diavolul şi aruncând departe vrednicia îngerească, din năravul lui s-a numit 
diavol şi stingând pe cea dintâi a lui fericită deprindere, a prins puterea cea potrivnică 
acesteia" (Epistola apologetică către cei din Cezareea). Dar şi după cum am zis, să 
presupunem că poate şi voieşte şi ştie să te vindece; însă, dacă nu-1 va slobozi 
Dumnezeu, el de la sine nu poate să facă nimic. 



Drept aceea, pleacă-te, frate, şi crede că numai singur Dumnezeu este adevăratul 
doctor al sufletelor şi al trupurilor; iar vrăjitorii şi dracii nu vindecă în adevăr, ci cu 
nălucire. Iar dacă vom presupune că vindecă trupul, după slobozirea lui Dumnezeu, 
însă să ştii că-1 vindecă cu scop ca să omoare sufletul tău. Cum? Despărţindu-te pe 
tine de la credinţa lui Hristos şi trăgându-te spre a crede şi a sluji acelora. Pentru 
aceea, ce folos vei lua, frate, dacă şi după cum am zis, ar vindeca trupul tău, cel ce as- 
tăzi trăieşte şi mâine moare, în timp ce omoară sufletul tău cel fără de moarte? Ce 
dobândă vei lua, dacă aici vei gusta puţină sănătate, iar acolo te vei munci veşnic? 
Lipsească astfel de sănătate! Piară acest fel de viaţă şi sănătate; precum zice aurita 
gură a lui Ioan: „Să nu crezi că vindecă cu adevărat! Iar eu şi cu covârşire fac şi zic 
aceea: că, deşi ar vindeca în adevăr, dar mai bine este să mori, decât să alergi la 
vrăjmaşii lui Dumnezeu şi într-acest fel să te vindeci. Că ce folos este trupul se va 
vindeca, iar sufletul se va pierde? Şi ce dobândă dacă cineva aici va afla mângâiere, 
iar după aceasta se va trimite în focul cel nestins?" (Cuvântul 5 - împotriva evreilor). 
Şi iarăşi zice: „Deşi vindecă diavolul - însă mai mare vătămare a făcut! - şi măcar că 
a folosit, trupul s-a folosit, care puţin mai pe urmă murind va putrezi, însă a vătămat 
sufletul cel nemuritor" (Cuvânt către cei ce iudaisesc). 

Deci, fiindcă diavolul, fraţilor, este pescar prea viclean, pierde puţină momeală ca 
să prindă un peşte mare; adică se mulţumeşte să vă dea o sănătate de nimic numai ca 
să vă lipsească de rai; vă lungeşte puţin viaţa, ca să vă muncească veşnic. Nu vezi 
(zice Sfântul Ioan Gură de Aur) cum slăbănogul zăcea de 38 de ani în pat şi jumătate 
mort şi răbda muceniceşte boala, aşteptând ajutorul lui Dumnezeu, fără să ceară a-1 
vrăji sau a-i da baiere. „Şi nici aşa n-a alergat la vrăjitori, nici nu s-a dus la 
descântători, nici n-a atârnat baiere, ci a aşteptat ajutorul lui Dumnezeu" (Sfântul Ioan 
Gură de Aur). Şi tu, creştine, fiindcă te-ei îmbolnăvit puţine zile, de ce eşti atât de 
nerăbdător şi alergi la vrăjitori şi la ţigănci? Nu vezi cum Lazăr în toată viaţa lui zăcea 
înaintea porţii bogatului, atât de mult rănit încât din multa slăbiciune nu putea nici să 
alunge câinii care îi lingeau rănile, totuşi, a ales mai bine moartea în această boală 
decât a cere baiere şi farmece? însă, nici fermecători nu a cerut, nici potcoavă nu a 
atârnat... nici vrăjitori nu a chemat la sine (zice acolo Sfântul Ioan Gură de Aur); şi tu 
care iertare vei dobândi, când pentru puţine friguri alergi la babele cele beţive şi rele? 
Nu vezi pe viteazul acela Iov care, după ce a pierdut copiii şi averea, atât s-a rănit, 
încât viermii fierbeau peste tot trupul lui, neputând nici pâinea a o mânca de multa 
putoare şi cu toate acestea, putând să scape de toate durerile cu hula şi să moară, 
precum îi zicea femeia lui: Zi un cuvânt către Domnul şi mori (Iov 2, 9), a răbdat însă 
bărbăteşte şi nici un cuvânt de cârtire n-a scos din gura sa. Iar tu de ce eşti atât de 
nerăbdător şi pentru o prea mică zgârietură defaimi pe Dumnezeu, pe Hristos, credinţa 
şi pe sfinţi şi alergi la vrăjmaşii lui Dumnezeu, la vrăjitori şi la draci ca să te vindece? 
Şi ce iertare vei putea lua din aceasta, precum îţi zice Sfântul Ioan Gură de Aur? 
„Deci, ce iertare vom avea noi, dacă atâtea înfricoşate patimi au pătimit aceia (sfinţii 
mucenici) şi răbdau; iar noi pentru friguri, sau pentru răni, alergăm la adunări şi la 
vrăjitori şi înşelători şi-i chemăm în casele noastre". 



Dar zici că baba aceea creştină şi creştinul acela ghicitor când descântă şi dau 
baiere nu zic, nici nu scriu alte nume, fără numai numele lui Dumnezeu, al lui Hristos, 
al Născătoarei de Dumnezeu şi al Sfinţilor. Şi, deci, ce rău fac ei? La acestea îţi răs- 
punde dumnezeiescul Ioan Gură de Aur şi îţi zice că, pentru aceasta mai cu seamă se 
cade a urî acea babă rea şi pe acel rău fermecător, fiindcă uneltesc spre ocară şi 
necinste numele lui Dumnezeu şi, creştini fiind, lucrează ca şi elinii. Pentru că şi dra- 
cii, măcar că numesc numele lui Dumnezeu, însă iarăşi tot draci sunt: „Unii voind a se 
îndrepta, zic că e creştină femeia care a descântat acestea şi nimic alta nu zice, fără 
numai numele lui Dumnezeu. Deci pentru aceea mai ales o urăsc şi mă întorc, că 
numele lui Dumnezeu îl întrebuinţează spre ocară; că, zicându-se pe sine că este 
creştină, se arată că lucrează cele ale păgânilor. Că şi dracii numeau numele lui 
Dumnezeu, însă tot draci erau şi aşa ziceau către Hristos: Te ştim pe tine cine eşti, 
Sfântul lui Dumnezeu (Marcu 1, 14); cu toate acestea, le-a închis gura lor şi i-a 
izgonit" (Andr. 21). 



Aşadar, nu mai este alt doctor, nici alt ajutor ca să te duci, creştine, şi să te vindeci 
când eşti bolnav, decât numai vrăjitorul şi diavolul? Nu este Hristos, pe care tu îl crezi 
că este singurul şi desăvârşitul Doctor, care şi când era pe pământ a vindecat atâtea 
mii şi mii de bolnavi. Şi au străbătut Iisus toată Galileea... vindecând toată boala şi 
toată neputinţa în popor (Mat. 4, 23). Şi acum, când S-a suit la ceruri, vindecă cu 
darul şi cu ajutorul Său pe toţi cei ce-L cheamă cu credinţă? Nu sunt atâţia şi atâţia 
doctori: Apostolii, Mucenicii, Doctorii cei fără de arginţi, Ierarhii, Cuvioşii şi ceilalţi 
Sfinţi care au luat de la Hristos dar şi putere ca să vindece orice fel de boală? Nu este 
Biserica lui Hristos spital de obşte şi gazdă deschisă, ca să primească pe toţi fiii săi 
care pătimesc de felurite boli, atât ale sufletului, cât şi ale trupului, spre a-i mângâia, 
a-i ajuta şi vindeca cu sfinţirea apei şi cu dumnezeieştile Taine? „Şi nu este răşină în 
Galaad? Au doctor nu este acolo?" a strigat oarecând Proorocul Ieremia către poporul 
israelitean (Cap. 8, 22); şi eu acum strig către creştinii cei bolnavi: Nu cumva, fraţilor, 
nu este în credinţa voastră ortodoxă şi în Biserica în care credeţi vindecare şi ajutor? 
Hristos şi Crucea lui, câte vindecări au săvârşit, zice Sfântul Ioan Gură de Aur? „El 
moartea a stricat-o, păcatul 1-a stins, iadul 1-a făcut netrebnic, puterea diavolului a 
slăbit-o şi a dat vindecare trupului; oare nu este vrednic de crezare?" (Andr. 21). Cum 
vă lasă inima să părăsiţi pe Dumnezeu, Căruia îi credeţi, şi să vă duceţi la blestematul 
diavol? Cum lăsaţi pe prea dulcele Iisus Hristos, Făcătorul şi Răscumpărătorul vostru, 
adevăratul vostru Doctor, şi vă duceţi la ucigătorul de oameni, la tiranul, la făcătorul 
de rău? Cum rabdă sufletul vostru a defăima atâţia Sfinţi prieteni, binefăcători şi 
doctori ai voştri desăvârşiţi şi să năzuiţi la spurcaţii vrăjitori şi la necuraţii draci, cei 
cu totul vrăjmaşi ai voştri? Cum suferiţi a lăsa Sfânta Biserică a lui Hristos, maica 
voastră, şi să alergaţi la drăceştile adunări - la draci şi la locuinţele vrăjitorilor? Şi 
precum babă rea şi beţivă sau ţigancă, nu e cu putinţă să vindece şi Hristos? 
Deopotrivă cu cărbunii şi cu potcoavele şi cu drăceştile baiere, n-au putere Crucea şi 
Aghiasma şi alte mântuitoare Taine ale credinţei voastre? Ah, nemulţumitoare făpturi! 
Ah, neam necredincios şi vârtos la inimă! Şi unde sunt fulgerele şi trăsnetele cerului? 
Unde sunt cutremurele pământului şi crăpăturile, ca să vă ardă de tot, să vă scufunde 
şi să vă înghită de vii? 



După dreptate are să strige cu întristare Iisus Hristos pentru voi prin gura lui 
Ieremia; că nici un neam n-a părăsit pe Dumnezeul său, fără numai voi, creştinii: 
Treceţi în ostroavele Hetimului şi vedeţi de s-au făcut unele ca acestea. De şi-au 
schimbat păgânii dumnezeii lor şi aceia nu sunt dumnezei, iar poporul meu a 
schimbat mărirea sa, întru aceea de la care nu se vor folosi (Ier. 2, 10). Are dreptate a 
Se mâhni, că s-au înspăimântat cerul şi pământul, pentru că voi, creştinii, aţi lăsat 
acest izvor al vieţii şi al sănătăţii şi aţi poftit gropile cele fără de apă ale vrăjitorilor şi 
ale ţigăncilor. Spăimântatu-s-a cerul de aceasta şi s-a înfricoşat mult foarte, zice 
Domnul. Că două rele a făcut poporul Meu: M-a părăsit pa Mine, izvorul apei vieţii, 
şi şi-a săpat lui fântâni surpate care nu vor putea ţine apă (Ier. 2, 12). Are dreptate 
Iisus să strige prin gura lui Isaia că El v-a născut de a doua oară prin Sfântul Botez şi 
v-a făcut fii ai Săi, iar voi, de la o mică boală, aţi defăimat pe Tatăl vostru şi v-aţi dus 
la vrăjitori şi la draci, vrăjmaşii Lui. Auzi, cerule, şi ascultă, pământule, că Domnul a 
grăit: Fii am născut şi am crescut, iar aceia s-au lepădat de Mine (îs. 1, 2). Şi cum 
boul şi asinul au cunoscut pe Făcătorul de bine şi stăpânul lor, iar voi pe Făcătorul 
vostru de bine nu-L cunoaşteţi? Cunoscut-a boul pe stăpân, şi asinul ieslea Domnului 
său; iar Israil nu M-a cunoscut pe Mine şi poporul Meu nu M-a înţeles (Ier. 2, 3). 

Pentru aceea, ca să nu Se întristeze Iisus Hristos din pricina voastră şi să zică unele 
ca acestea şi ca să nu vă arătaţi şi voi nemulţumitori către acest de-aproape al vostru 
făcător de bine, încetaţi, fraţii mei, încetaţi de a vă mai duce la vrăjitori şi la ţigănci. Şi 
când se întâmplă să vă îmbolnăviţi, alergaţi la Hristos cu călduroasă credinţă şi cereţi 
vindecare, pentru că El este totdeauna Tată al vostru prea iubit; şi dacă v-a dat boala, a 
dat-o spre a încerca răbdarea voastră şi ca să vă încununeze mai mult şi să vadă dacă 
II iubiţi cu adevărat din toată inima. Căci care fiu, zice, este pe care nu-l ceartă tatăl? 
(Evr. 12, 7). El, deşi vă ceartă şi vă pălmuieşte părinteşte câteodată pentru păcatele 
voastre, însă iarăşi vă vindecă şi vă mângâie ca pe nişte fii ai Lui, când vă întoarceţi 
către Dânsul prin pocăinţă, şi din toată inima cereţi ajutorul Lui. Căci fericit, zice, este 
omul pe care îl ceartă Dumnezeu şi dojenirea celui Atotţiitor n-o leapădă, că El ră- 
neşte şi vindecă, bate şi mâinile Lui tămăduiesc (Iov 5, 17). 

Alergaţi când sunteţi bolnavi şi la Doamna noastră Născătoare de Dumnezeu, 
tămăduitoare cea după Dumnezeu a bolnavilor şi mângâierea celor întristaţi. Alergaţi 
şi la toţi Sfinţii şi, rugându-i pe ei cu credinţă, veţi dobândi vindecarea cea dorită a 
bolii voastre; şi de nu veţi lua sănătatea cea dorită, ci lăsându-vă Dumnezeu să vă 
pedepsiţi - aşa fiind de folos sufletului vostru - se cade însă a sta cu bărbăţie întăriţi 
în credinţă şi să alegeţi mai bine de mii de ori a muri decât să chemaţi vrăjitori şi 
vrăjitoare şi cu acest chip să vă lepădaţi de credinţa lui Hristos şi să vindeţi dreapta 
credinţă. Iar de se întâmplă a vă îndemna alţii la aceasta - rude sau prieteni -, păziţi- vă 
pentru dragostea lui Dumnezeu şi nu-i ascultaţi şi să fiţi încredinţaţi că pentru această 
răbdare a voastră şi bărbăţie sufletească a) Dumnezeu vă va încununa cu cunună mu- 
cenicească; b) conştiinţa voastră se va bucura şi se va veseli fără asemănare mai mult 
decât dacă aţi fi luat sănătate; c) oamenii vă vor lăuda cu cuviincioasă cinste; şi d) în 
cele din urmă veţi lua şi vindecarea bolii voastre, după cum acestea toate le dovedeşte 
condeiul cel aurit al lui Ioan Gură de Aur. 



a) Vă va încununa Dumnezeu ca pe nişte mucenici, că precum Mucenicii au răbdat 
muncile, numai ca să nu se închine idolilor, aşa şi voi suferiţi chinurile bolii, numai ca 
să nu aveţi vreo nevoie de ajutorul vrăjitorilor şi al dracilor şi să vindeţi credinţa şi 
dragostea lui Hristos. „Ai căzut în boală grea şi vin mulţi la tine şi te silesc, unii cu 
descântece, alţii cu baiere şi alţii cu alte lucruri ca să îmblânzească răul; iar tu pentru 
frica lui Dumnezeu rabzi cu bărbăţie fără să te îndoieşti şi pe toate ai hotărât să le 
pătimeşti şi să le rabzi, decât să unelteşti ceva din obiceiurile idoleşti. Aceasta îţi va 
aduce cununa muceniciei şi nu te îndoi pentru aceasta... că precum acolo (adică 
mucenicul) rabdă durerile muncilor cu bărbăţie, ca să nu se închine idolului, aşa şi tu 
suferi durerile cele din boală ca să nu ai nicidecum trebuinţă de ajutorul aceluia, nici 
să faci ceva din cele zise de el" (Ioan Gură de Aur, Omilia 3 la Epistola I către 
Tesaloniceni.). 

b) Au să se bucure conştiinţa voastră şi gândul, lăudându-vă lăuntric că v-aţi purtat 
ca nişte creştini adevăraţi şi adevărate slugi ale lui Hristos şi ca nişte nevoitori v-aţi 
împotrivit cu atâta bărbăţie încât aţi ales mai bine să suferiţi de friguri şi de răni decât 
să primiţi drăceştile vrăji şi baiere. „Deşi ai friguri şi suferi mii de întristări, gonindu-i 
pe acei spurcaţi vrăjitori, vei fi însă mai bine decât orice om sănătos, fiindcă gândul te 
va înălţa... conştiinţa te va lăuda şi te va mări şi-ţi va zice: curaj, curaj, omule! sluga 
lui Hristos, bărbat credincios şi râvnitor al bunei credinţe... împreună cu mucenicii vei 
sta în ziua aceea... pentru că ai hotărât astăzi a te munci, a suferi de friguri şi de răni, 
numai şi numai ca să nu primeşti păgâneştile vrăji şi baiere" (Sfântul Ioan Gură de 
Aur, Cuvântul 5 - împotriva iudeilor); 

c) Vă vor lăuda oamenii văzându-vă că aţi scos din casele voastre pe ghicitori, pe 
babele cele rele şi pe ţigănci şi n-aţi primit vrăjile şi baierele lor şi se vor minuna şi 
vor urma şi ei bărbăţiei voastre. „Căci, când vei scoate pe vrăjitori cu multă ocară din 
casa ta, toţi auzind te vor lăuda şi se vor minuna de tine... şi mai bine le va fi şi vor 
râvni să urmeze bărbăţiei tale" (Sfântul Ioan Gură de Aur, Cuvântul 5 - împotriva 
iudeilor); 

d) Iar în cele din urmă, veţi recăpăta sănătatea voastră, fiindcă şi Dumnezeu vă va 
iubi mai mult pentru bărbăţia care aţi arătat-o, şi Sfinţii îl vor ruga mai cu căldură ca 
să vă vindecaţi „şi nu vindecarea bolii. Fiindcă această bărbătească voinţă a ta va trage 
harul lui Dumnezeu asupră-ţi cu mai multă dragoste şi toţi Sfinţii se vor veseli de 
bunăvoinţa ta şi din adâncul inimii vor face rugăciuni pentru tine" (Sfântul Ioan Gură 
de Aur, Cuvântul 5 - împotriva iudeilor). 



Şi ca să zic pe scurt, deşi ai fi încredinţat, frate, că vrăjitorii pot să te facă sănătos 
de boala ta, că pot, de pildă, să-ţi dăruiască 50 de ani de viaţă şi că ar avea putere să 
învieze morţii (deşi amândouă lucrurile sunt cu neputinţă), iarăşi ia aminte, ia aminte, 
ia aminte să nu alergi la ei ca să-ţi ajute; pentru ce? Pentru că te lepezi de Dumnezeu, 
vinzi pe Hristos, te lepezi de buna cinstire şi de credinţa ta şi faci cele potrivnice 
pentru că slujeşti diavolului şi te închini slujitorilor lui draci şi în cele din urmă te faci 
rob al lor. Că, deşi te faci sănătos de boală, însă vei pătimi totdeauna o amară mustrare 
de conştiinţă, că pentru o mică ameţeală ai călcat făgăduinţele pe care le-ai făcut lui 
Hristos, lepădându-te de credinţă. De aceea, sănătatea ta va fi mai amară şi decât cea 
mai grea boală, precum zice Ioan Gură de Aur (Cuvântul 5 - împotriva iudeilor). Vrei 
să te încredinţezi? Auzi ce zice Dumnezeu în a doua Lege: „Iar de se va scula întru 
tine prooroc sau care visează vis şi-ţi va da ţie semn şi va veni semnul sau minunea 
care a grăit către zicând: Să mergem şi să slujim la dumnezei străini, pe care nu i-aţi 
ştiut, să nu ascultaţi de cuvintele proorocului acestuia sau ale celui ce visează visul 
acela, că vă ispiteşte pe voi Domnul Dumnezeul vostru ca să ştie, oare iubiţi pe 
Domnul Dumnezeul vostru din toată inima voastră şi din tot sufletul vostru" (A doua 
Lege 13, 1). Adică: dacă proorocul acela va zice că eu pot să înviez mortul, numai 
ascultaţi-mă pe mine şi închinaţi-vă idolilor sau dracilor; şi dacă chiar într-adevăr va 
putea cu lucrul să învieze mortul precum a făgăduit, iarăşi să nu-1 ascultaţi ca să vă 
închinaţi diavolului şi dracilor. Pentru că Dumnezeu a slobozit să facă acel prooroc o 
minune ca aceea, ca să vadă dacă voi îl iubiţi cu toată inima voastră şi nu slujiţi altuia 
fără numai Lui. Aşa tâlcuieşte acest grai dumnezeiescul Ioan Gură de Aur în cuvântul 
lui împotriva iudeilor. Auzi, frate, înfricoşat cuvânt pe care îl zice însuşi Dumnezeu? 
Deci, lasă această stăruinţă ce o pune diavolul înaintea ta, ca să te duci la vrăjitori 
pentru tămăduirea bolii tale şi fugi de ei ca de foc. [353-364] 

Sfârşesc pecetluind acest cuvânt de faţă cu spusele dumnezeiescului Ioan Gură de 
Aur şi ale Marelui Vasile şi vă zic că dacă voi, creştinii, nu numai că nu veţi unelti 
vreo vrajă, ci nici nu veţi chema vrăjitori şi vrăjitoare să vă descânte sau să vă dea 
baiere la bolile voastre, ori să alergaţi la ei ca să vă arate oarecare lucruri, sau să vă 
ajute la vreo nevoie. Dacă, zic, vă veţi păzi de acestea, să ştiţi că în ziua Judecăţii are 
să vă ia Hristos pe fiecare de mână şi are să vă pună înaintea priveliştii aceleia a toată 
lumea - a îngerilor, a Arhanghelilor şi a tuturor sfinţilor celor din veac. Şi are să zică: 
Acest om, îmbolnăvindu-se oarecând şi de când toţi îl îndemnau să cheme vrăjitori 
şi vrăjitoare spre a-1 descânta ca să-1 facă sănătos din boală, el, pentru numele Meu şi 
pentru frica Mea, nu s-a dus încă să facă acest lucru, ci a ales mai bine să moară decât 
să se lepede de dragostea Mea. Aşa o adevereşte aurita gură a lui Ioan: „înţelege cât 
de mare cunună vei lua acolo, când de faţă vor fi îngerii şi toţi Arhanghelii; atunci, 
apropiindu-Se Hristos şi luându-te de mână, te va purta înlăuntrul priveliştii aceleia şi 
în auzul tuturor va zice: acest om, aprinzându-se oarecând de friguri şi fiind sfătuit a 
se izbăvi de boală, ca să nu se poticnească în ceva, acesta, pentru numele Meu şi 
evlavia cea către Mine, a izgonit şi a înfruntat pe cei ce îi făgăduiau să-1 vindece în 
felul acela - vrăjitoresc - şi a ales mai bine a muri în boală decât să vândă 
credincioşia faţă de Mine" (Cuvântul 5 - împotriva iudeilor). 



Iar dacă veţi fi biruiţi de boală şi, dorind să rămâneţi în viaţă, veţi defăima pe 
Hristos şi pe Sfinţii Lui şi, lepădându-vă credinţa şi buna cinstire, veţi alerga la draci, 
la vrăjitori şi vrăjitoare ca să vă vindece sau alt ajutor să vă facă, să ştiţi că în ziua Ju- 
decăţii, înaintea a toată mulţimea îngerilor şi a oamenilor, aveţi să vă faceţi laudă 
diavolului, iar lui Hristos ruşine şi ocară. Căci atunci diavolul are să se laude înaintea 
Domnului şi să zică: Iată, aceşti creştini, pentru o mică boală pe care au avut-o şi 
pentru o mică trebuinţă ce aveau, s-au lepădat de Tine şi de credinţa şi dragostea Ta; 
aceştia pe care i-ai făcut şi i-ai zidit şi pentru care ai răbdat moarte, ei au alergat şi au 
venit la mine şi la ajutorul meu. Deşi eu nici nu i-am zidit, nici nu am luat moarte 
pentru ei, totuşi ei au ales mai mult dragostea mea decât pe a Ta. Aşa o adevereşte 
arătătorul de cele cereşti, Vasile: „Cel ce acum ne amăgeşte pe noi şi cu ademenirile 
lumeşti şi cu toată meşteşugirea ne sileşte să-1 uităm pe Făcătorul nostru de bine, 
Dumnezeu, spre stricarea sufletelor noastre, sărind în mijlocul nostru atunci şi 
ocărând, se va arăta cu mustrare asupra Domnului, spre defăimarea noastră lăudându- 
se cu îndărătnicia nesupunerii şi despărţirii noastre, zicând că deşi nici nu ne-a zidit şi 
nici nu a murit pentru noi, însă ne are pe noi pentru că i-am urmat lui cu nesupunere şi 
trândăvie faţă de poruncile lui Dumnezeu" (Rânduielile vieţii monahale, II). 

O, rea întâmplare! O, rea nenorocire pe care o veţi pătimi, fraţilor! Căci această 
ocară şi această laudă pe care are să o facă atunci diavolul împotriva Stăpânului 
Hristos, pentru voi, va fi mai cumplită pentru voi decât focul cel veşnic, decât întune- 
ricul cel mai din afară şi decât scrâşnirea dinţilor. Va fi mai grea vouă decât tot 
tartarul, decât toţi viermii cei neadormiţi şi decât toate neluminatele şi înfricoşatele 
locuri ale iadului. într-un cuvânt, va fi mai grea decât toate muncile care împreună au 
să vă muncească veşnic; aşa cum o zice acest Vasile: „Această ocară asupra Domnului 
şi această laudă a vrăjmaşului mai grea mi se pare mie decât toate muncile Gheenei. 
Adică, a ne face vrăjmaşului pricină de laudă şi înălţare împotriva lui Hristos, împo- 
triva Celui Ce a murit pentru noi şi a înviat" (Rânduielile vieţii monahale, II). Şi ca să 
nu o pătimiţi, fraţilor, păziţi-vă pentru dragostea lui Dumnezeu şi pentru mântuirea 
sufletelor voastre de a mai întrebuinţa vreun fel de vrăjitorie sau de a mai alerga la 
vrăjitori şi vrăjitoare, ci în toate împrejurările şi nevoile voastre alergaţi la ajutorul lui 
Dumnezeu, la acoperământul Născătoarei de Dumnezeu şi la mijlocirile Sfinţilor; ca 
de bolile şi nevoile voastre să vă vindecaţi şi de veşnicele munci să vă izbăviţi şi 
împărăţiei cerurilor să vă învredniciţi, căreia noi toţi să ne învrednicim, cu darul lui 
Hristos. Amin. [394-397] 



Canonul de rugăciune 
al bolnavului 



Cântarea 1-a 

Dumnezeule, milostiv fii mie, păcătosului! 

Doamne Iisuse Hristoase, Doctorul iscusit al sufletelor şi al trupurilor noastre, 
arată-mi mie îndurările Tale, alinând durerile mele şi dăruind pace şi linişte 
sufletului meu cuprins de tulburare. 

Dumnezeule, milostiv fii mie, păcătosului! 

Ai tămăduit prin minune dumnezeiască mulţime de bolnavi, că orbii au văzut, 
surzii au auzit şi şchiopii au mers pe picioarele lor. încă şi pe morţi i-ai înviat, 
arătând că nimic nu este cu neputinţă înaintea atotputerniciei Tale. 

Slavă Tatălui şi Fiului şi Sfântului Duh. 

Sfinţilor doctori fără-de-arginţi Cosma şi Damian, Chir şi Ioan, Pantelimon şi 
Ermolae, Samson şi Diomid, Fotie şi Anichit, Talaleu şi Trifon, rugaţi-vă pentru 
mine Dumnezeului Care v-a preamărit, ca să îmi dăruiască sănătate trupească şi 
sufletească. 

Şi acum şi pururea şi în vecii vecilor. Amin. 

Soborul celor pe care i-ai tămăduit de boli de nelecuit, Preasfântă Născătoare 
de Dumnezeu, este chezăşie a grijii tale faţă de toţi cei aflaţi în suferinţe. 
Mijloceşte şi pentru noi, Curată, să fim izbăviţi de toată boala şi neputinţa. 

Cântarea a 3-a 

Dumnezeule, milostiv fii mie, păcătosului! 

Grea este crucea răbdării pentru cel obişnuit cu desfătările, şi foarte greu îi va 
fi să primească cununa. Dă-mi tărie, Doamne, ca să văd în această boală 
rânduiala Ta sfântă, şi să nu mă simt alungat dinaintea feţei Tale. 

Dumnezeule, milostiv fii mie, păcătosului! 

Nu am fost încercat ca Dreptul Iov, Doamne, şi neînsemnate sunt suferinţele 
mele faţă de cele ale robului Tău. Iţi mulţumesc că odată cu încercările acestea 
mi-ai dat şi puterea de a le face faţă, şi că ai trecut cu vederea toate îndoielile 
mele. 

Slavă Tatălui şi Fiului şi Sfântului Duh. 

Răbdarea Sfinţilor Mucenici şi Muceniţe care, pentru a mărturisi credinţa cea 
adevărată, au îndurat chinuri fără seamăn stă înaintea ochilor mei, învăţându- 
mă să primesc durerile bolii fără să cârtesc. 

Şi acum şi pururea şi în vecii vecilor. Amin. 

Preasfântă Născătoare de Dumnezeu, păzeşte-ne pe noi pe toţi de tot răul, 
acoperindu-ne de toată boala şi suferinţa cu Sfântul tău Acoperământ. 



Cântarea a 4-a 

Dumnezeule, milostiv fii mie, păcătosului! 

Gândurile de deznădejde dau târcoale sufletului meu, ca nişte furi gata de 
pradă. Cum oare le voi sta împotrivă, dacă nu voi primi putere de Sus? Sau cum 
voi scăpa de ispita singurătăţii, dacă nu îmi voi îndrepta inima spre Cel Ce este 
pururea de faţă şi niciodată nu Se desparte de robii Săi? 

Dumnezeule, milostiv fii mie, păcătosului! 

Frica morţii a venit peste mine, şi mă spăimântez. Dar alerg la ajutorul Tău, 
Mântuitorule, rugându-Te ca precum l-ai înviat pe Lazăr, aşa să înviezi şi 
sufletul meu cel omorât de păcate, dăruindu-mi pacea Ta cea sfântă. 

Slavă Tatălui şi Fiului şi Sfântului Duh. 

Nădăjduiesc în grabnica voastră mijlocire, Cuvioşilor Părinţi şi Cuvioaselor 
Maici care aţi primit de la Iubitorul de oameni Dumnezeu darul tămăduirii a 
multe feluri de neputinţe şi aţi adus bucurie duhovnicească în casele celor cre- 
dincioşi. 

Şi acum şi pururea şi în vecii vecilor. Amin. 

Nu doar povaţa Fiului tău de pe cruce te-a făcut Maică a tuturor creştinilor, ci 
dragostea ta nemărginită şi sfântă, care pentru cuvântul Aceluia s-a făcut pavăză 
celor credincioşi. O, Maică Preasfântă, învăluieşte-ne în iubirea ta binecuvân- 
tată, ca să nu ne înecăm în marea vieţii acesteia. 

Cântarea a 5-a 

Dumnezeule, milostiv fii mie, păcătosului! 

Cea mai mare înţelepciune este cugetarea la moarte, a învăţat Marele Vasile, 
îndemnând creştinii să zăbovească asupra acestui gând dătător de lumină. O, 
suflete, prea mult te-ai desfătat cu plăcerile acestei vieţi trecătoare, şi prea puţin 
ai cugetat la ce va fi după aceea. 

Dumnezeule, milostiv fii mie, păcătosului! 

Purtând în ea pecetea morţii, boala nu poate fi biruită decât prin puterea 
Celui Ce cu moartea pe moarte a călcat, dăruind lumii viaţă. La picioarele Tale 
cad, Doamne Iisuse Hristoase, ca la înfricoşătoarea Judecată să nu mă osândeşti, 
ci vindecând sufletul meu bolnav să mă sălăşluieşti în curţile raiului. 

Slavă Tatălui şi Fiului şi Sfântului Duh. 

Sfinte îngere, păzitor al vieţii mele, sub ocrotirea aripilor tale întoarce frica 
mea în nădejde şi ajută-mă să simt oblăduirea ta în toate clipele de grea 
încercare. 

Şi acum şi pururea şi în vecii vecilor. Amin. 

Mulţi au simţit ajutorul tău în ceasul morţii, Născătoare de Dumnezeu, şi nu 
au fost înghiţiţi de întuneric, ci au intrat pe poarta împărăţiei Cerurilor. Pentru 
ca să mă învrednicesc şi eu, păcătosul, de milele tale cele bogate, mă rog ţie, celei 
ce eşti nădejdea celor deznădăjduiţi. 



Cântarea a 6-a 

Dumnezeule, milostiv fii mie, păcătosului! 

Eu sunt drahma cea pierdută, eu sunt oaia cea rătăcită, Bunule Păstor. Eu 
sunt fiul cel risipitor care mi-am cheltuit averea sufletească în ţara patimilor. 
Suspină inima mea după dragostea Părintelui Ceresc, se ofileşte floarea inimii 
mele fără apa cea vie. 

Dumnezeule, milostiv fii mie, păcătosului! 

Iartă-mă, Dumnezeul meu, iartă-mă pentru toate greşelile făcute cu voie sau 
fără voie, pentru cele cu lucrul, cu cuvântul sau cu gândul. Primeşte pocăinţa 
mea, Doamne, şi curăţeşte-mă de toată întinăciunea patimilor care mă apasă. 

Slavă Tatălui şi Fiului şi Sfântului Duh. 

O, Sfinţilor care v-aţi scârbit de dulceaţa păcatului şi aţi alergat la Preadulcele 
Iisus, Care aştepta pocăinţa voastră, mă rog fierbinte către voi să nu mă lăsaţi 
fără ajutor în războiul pe care l-au ridicat împotriva mea necuraţii diavoli şi 
necuratele patimi. 

Şi acum şi pururea şi în vecii vecilor. Amin. 

Desfrânată fiind Măria Egipteanca, nu a putut intra în biserică la prăznuirea 
înălţării Sfintei Cruci, căci necurăţia i s-a făcut zid de netrecut. Dar prin 
mijlocirea Ta, Născătoare de Dumnezeu, i-a fost adusă mângâiere, şi prin 
nevoinţă îndelungată a ajuns vas ales al virtuţii. 

Cântarea a 7-a 

Dumnezeule, milostiv fii mie, păcătosului! 

Prea mult te-ai tăvălit în noroiul patimilor, o, suflete al meu. Prin spovedanie 
nefăţarnică să te curăţeşti, lepădând obiceiurile cele rele, că numai aşa vei scăpa 
de focul cel veşnic. 

Dumnezeule, milostiv fii mie, păcătosului! 

Nu am haină curată ca să intru în cămara Ta, Mântuitorule, dar cred "ie că 
dacă mă vei face părtaş Sfintelor Tale Taine acestea vor fi mie luminos veşmânt 
şi semn al milostivirii Tale. 

Slavă Tatălui şi Fiului şi Sfântului Duh. 

Mare minune este întoarcerea unui suflet pe calea credinţei, o, Sfinţilor 
făcători-de-minuni, şi mare bucurie se face în cer pentru aceasta. Alergând la 
mijlocirea voastră, nu cer de la voi doar sănătate trupească, ci mai ales sănătate 
sufletească şi sprijin în lupta împotriva patimilor. 

Şi acum şi pururea şi în vecii vecilor. Amin. 

Nu pregeta să vii în întâmpinarea mea, Preasfântă Stăpână, căci spre tine 
alerg căutând îndreptare. întoarce viaţa mea, ca să fie bineplăcută 
dumnezeiescului tău Fiu. 



Cântarea a 8-a 

Dumnezeule, milostiv fii mie, păcătosului! 

Doamne, trimite-mi doctori iscusiţi care să aducă alinare durerilor mele, şi 
fereşte-mă de doctorii cei nepricepuţi, care nu se îngrijesc de bolnavi aşa cum se 
cuvine. 

Dumnezeule, milostiv fii mie, păcătosului! 

Văd înşelarea în care se află doctorii închipuiţi care amestecă meşteşugul cu 
vrăjitoria, şi nu voi fi părtaş fărădelegilor lor, plătind sănătatea trupului cu 
preţul morţii sufleteşti. 

Slavă Tatălui şi Fiului şi Sfântului Duh. 

O, dumnezeieşti Stăpânii, Heruvimi, Serafimi, Domnii, îngeri, Scaune, toate 
Căpeteniile, preamărite Puteri şi Sfinţilor Arhangheli, rugaţi-vă pentru mine, 
păcătosul, ca să aflu milă de la Dumnezeul pe Care îl slăviţi neîncetat. 

Şi acum şi pururea şi în vecii vecilor. Amin. 

Stând înaintea icoanei tale, Preacurată Maică, îmi aduc aminte de minunile pe 
care le-ai săvârşit prin sfintele tale icoane şi de bucuria celor care prin tine au 
aflat scăpare din lanţurile durerii, şi te chem în ajutorul meu. 

Cântarea a 9-a 

Dumnezeule, milostiv fii mie, păcătosului! 

Fie mie după voia Ta, preabunule Doamne, Cel Ce toate le rânduieşti spre 
mântuirea noastră şi nimic nu este de ajuns spre lauda înţelepciunii Tale. Fie mie 
după voia Ta, a Celui Ce ai primit a Te răstigni ca să ne izbăveşti de chinurile 
cele veşnice. 

Dumnezeule, milostiv fii mie, păcătosului! 

împreună cu lucrătorii din ceasul al unsprezecelea venind la Tine, Te rog 
primeşte viaţa mea în mâinile Tale, îndreptând voia mea cea plecată spre cele 
lumeşti, ca să pot pune început bun mântuirii şi să trăiesc o viaţă închinată "ie, 
Dumnezeului celui Viu. 

Slavă Tatălui şi Fiului şi Sfântului Duh. 

Sfintelor Puteri Cereşti şi toţi Sfinţii, mărturisind eu înaintea voastră 
slăbiciunile şi neputinţele care mă asupresc, vă rog să mă ajutaţi în toate zilele 
vieţii mele, şi să mă ridicaţi ori de câte ori meşteşugirile vrăjmaşilor mă vor pleca 
la pământ. 

Şi acum şi pururea şi în vecii vecilor. Amin. 

Preasfântă Născătoare de Dumnezeu, pentru rugăciunile preoţilor şi ale 
tuturor celor ce se roagă pentru mine, păcătosul, revarsă peste mine bine- 
cuvântările tale, ca să mă port cu dragoste faţă de aproapele meu, să-L slăvesc pe 
Dumnezeu şi să-L laud în vecii vecilor. Amin. 



Rugăciune către 
Prea Sfânta Născătoare de Dumnezeu 



O, Maică Sfântă a celor ce cheamă cu evlavie numele tău! O, grabnică 
ajutătoare a neamului creştinesc, nădejde a celor deznădăjduiţi! La tine alerg 
când mă aflu în necazuri şi în dureri, aşteptând milostivirea ta. 

Nici un muritor nu a cunoscut o durere mai mare decât ai cunoscut-o tu, 
atunci când L-ai văzut pe Preadulcele tău Fiu răstignit pe cruce. Nici o mamă nu 
a plâns pentru fiii ei cât ai plâns tu pentru căderile şi durerile noastre. O, câte 
icoane ai udat cu lacrimile tale, ca să vădeşti creştinilor grija pe care le-o porţi. 
Cum ai făcut să izvorască lacrimi din ochii tăi zugrăviţi de mâini omeneşti! 

Ştiind marea ta grijă pentru cei ce laudă numele tău, te rog, Preacurată, vezi 
suferinţa mea şi neputinţele mele, Preasfântă Fecioară, şi nu mă lăsa să fiu biruit 
de ele. Ştiu minunile tale, ştiu dragostea pe care o arăţi neamului creştinesc. De 
multe ori te-ai arătat în chip minunat şi ai dăruit vindecare celor 
dreptcredincioşi. 

Ajută-mă, Maică Preasfântă, ca simţind că mă acoperi cu sfântul tău 
acoperământ, să te cinstesc împreună cu toţi îngerii şi sfinţii în toate zilele vieţii 
mele. Amin. 



Rugăciune către toţi Sfinţii 

O, sfântă ceată a celor care L-aţi slujit pe Hristos, aducându-mi aminte de 
faptele voastre minunate, vă aduc laudă după cuviinţă: Bucuraţi-vă, stele ale 
cerului duhovnicesc! Bucuraţi-vă, împreună cu cetele îngereşti! Bucuraţi-vă, 
candele ale Bisericii lui Hristos! Bucuraţi-vă, Sfinţilor prin care Domnul împarte 
tuturor tămăduiri! 



Voi aţi împărţit neamului omenesc mulţime de vindecări minunate şi, pentru 
aceasta, la voi alerg astăzi, nădăjduind că nu mă veţi trece cu vederea. Ajutaţi- 
mă să primesc tămăduire de la Hristos Dumnezeul nostru, Cel Ce v-a dat biru- 
inţă în lupta cu trupul, cu patimile şi cu poftele, Căruia îi aduc smerită 
rugăciune: Doamne Iisuse Hristoase, Care i-ai rânduit pe sfinţii Tăi drept 
mijlocitori ai cererilor oamenilor, arată- mi mila Ta şi mie, păcătosului, care sunt 
încercat în focul durerilor, şi dăruieşte-mi vindecare trupească şi sufletească. 
Pentru rugăciunile Preacuratei Maicii Tale şi ale Sfântului Ioan Botezătorul, 
dascălul pocăinţei; ale Sfinţilor, măriţilor şi întru-tot-lăudaţilor Apostoli; ale 
Sfinţilor mari dascăli ai lumii şi ierarhi Vasile cel Mare, Grigorie Cuvântătorul 
de Dumnezeu şi Ioan Gură de Aur; ale celor între sfinţi Părinţii noştri Nicolae, 
arhiepiscopul Mirelor Lichiei şi Spiridon al Trimitundei, făcătorii de minuni; cu 
ale Sfinţilor Mari Mucenici Gheorghe, Purtătorul de biruinţă, Dimitrie, 
Izvorâtorul de mir, Ioan cel Nou de la Suceava şi Ioan Valahul; cu ale Sfinţilor 
Doctori fără de arginţi Cosma şi Damian, Chir şi Ioan, Pantelimon şi Ermolae, 
Samson şi Diomid, Fotie şi Anichit, Talaleu şi Trifon; cu ale Sfântului Stelian, 
ocrotitorul copiilor; cu ale preacuvioşilor şi de-Dumnezeu-purtătorilor părinţilor 
noştri: Grigorie Decapolitul, Nicodim de la Tismana, Visarion şi Sofronie; cu ale 
preacuvioasei Maicii noastre Parascheva şi ale tuturor Cuvioşilor Părinţi şi 
Cuvioaselor Maici, care s-au nevoit în dreapta-credinţă. 

Că Tu eşti Dumnezeul tămăduirilor, Hristoase Dumnezeule, şi "ie slavă îţi 
înălţăm, împreună şi Celui fără de început al Tău Părinte şi Preasfântului şi 
bunului şi de-viaţă-făcătorului Tău Duh, în vecii vecilor. Amin. 



Rugăciune 
pentru dobândirea răbdării 

Doamne, Dumnezeul nostru, Care ai răbdat prigonirile, batjocurile şi chiar 
moartea pe cruce pentru mântuirea noastră, Cel Ce ne-ai spus că „prin răbdarea 
voastră veţi dobândi sufletele voastre", arată-mi, mie, păcătosului, milele Tale 
cele bogate şi dăruieşte-mi duhul răbdării, ca sufletul meu cel încercat să 
dobândească alinare. 

Vezi deznădejdea care mă ispiteşte, vezi încercarea prin care trec şi ajută-mă 
să ies din ea curăţit de păcate şi pregătit să-°i slujesc în toate zilele vieţii mele, şi 
să slăvesc numele Tău cel sfânt, cântând împreună cu toţi îngerii şi sfinţii: 
Aliluia! 



Rugăciunea bolnavului 
înainte de operaţie 

Doamne, Dumnezeul meu, mărturisesc înaintea feţei Tale neputinţele şi 
slăbiciunile mele cele multe. Frică mare m-a cuprins înaintea acestei încercări, în 
loc să mă cuprindă încrederea în pronia Ta şi în grija pe care o porţi oamenilor. 

Dacă nu m-ar fi acoperit harul Tău, furtuna deznădejdii m-ar fi doborât la 
pământ. Nu am, Atotputernice Doamne, curajul pe care îl au aleşii Tăi înaintea 
încercărilor vieţii, dar tot ce pot să fac este să cad cu frângere de inimă înaintea 
Ta şi să Te rog să nu mă laşi fără ajutor. 

Tu, Doamne, Cela Ce eşti doctor ceresc, tămăduieşte-mă prin mâna doctorului 
pământesc, ca să Te laud în toate zilele vieţii mele. Amin. 



Rugăciune de mulţumire 
pentru însănătoşire 

De binefacerile Tale ca un rob nevrednic învrednicindu-mă, mulţumire îţi 
aduc °ie, Dumnezeule al îndurărilor şi a toată milostivirea, că nu ai trecut cu 
vederea cererile mele, ci mi-ai arătat iubirea Ta de oameni. 

Grele au fost încercările prin care am trecut, şi teama m-a cuprins că nu voi 
şti să le stau împotrivă. Ştiam că neputinţa mea este mare, dar m-ai făcut să simt 
că mai mare este dragostea Ta faţă de tot omul care Te cheamă în ajutor. 

Preadulce Iisuse, aşa cum ai împlinit cererile mele, aşa întăreşte-mă să plinesc 
şi eu poruncile Tale cele sfinte. Precum nu ai şovăit a tămădui trupul meu, aşa 
nu şovăi a curaţi şi sufletul meu de toată întinăciunea. Căci ce folos voi avea dacă 
trupul va avea sănătate, dar sufletul va fi cuprins de boală? Sau ce folos voi avea 
dacă până la sfârşitul vieţii pământeşti trupul meu nu va cunoaşte boala, dacă 
după înviere va fi pradă durerilor? 

O, să nu-mi pun nădejdea în sănătatea trupului, ca să nu fiu ruşinat. Căci cine 
se laudă cu sănătatea poate fi smerit de Dumnezeu prin amară suferinţă. Iar mie 
să nu-mi fie a mă lăuda decât în numele Tău, Doamne, Dumnezeul meu. 

îndrăznesc să Te rog, Preabunule Doamne, ca ori de câte ori furtuna 
încercărilor se va abate asupra sufletului meu, să mă ajuţi aşa cum m-ai ajutat şi 
de data aceasta. Pentru că în afară de Tine nu pot afla izbăvire. 

Mulţumindu-°i iară şi iară pentru facerile Tale de bine, pentru cele arătate şi 
cele ascunse, Te rog ocroteşte cu harul Tău pe tot poporul binecredincios, pe toţi 
cei ce iubesc Biserica Ta şi defăimează învăţăturile pierzătoare de suflet, ca să Te 
lăudăm şi să Te slăvim în vecii vecilor. Amin 



Rugăciunea bolnavului 
pentru cei ce-1 îngrijesc 

Doamne, Dumnezeule al milei şi al îndurărilor, trimite harul Tău cel sfinţitor 
peste doctorii care mă îngrijesc şi peste ajutoarele lor, acoperindu-i cu harul Tău 
ca un bun şi iubitor de oameni. 

Călăuzeşte-i Tu, Doamne, în tot ceea ce vor să facă spre binele meu. Să nu 
sufăr cum a suferit femeia care avea curgere de sânge de doisprezece ani, fără a 
primi ajutor de la doctori, ci să primesc vindecarea de bolile mele. Să nu se 
adauge durere peste durerile mele, din nepriceperea lor sau din lucrarea celui 
rău, ci să dobândesc sănătatea mult dorită. Nu în mâinile lor este viaţa mea, 
Iubitorule de oameni, ci în mâinile Tale. 

Mă aflu, Doamne, ca cel căzut între tâlhari, din pricina suferinţei care mă 
apasă. Răsplăteşte, Dumnezeule, tot binele pe care mi-1 fac doctorii, dăruindu-le 
înţelepciune, sănătate trupească şi sufletească şi tot lucrul bun pe care ei îl cer de 
la Tine. 

Răsplăteşte, Dumnezeul nostru, toată dragostea pe care mi-o arată fraţii mei 
în Hristos care mă cercetează, înmulţind binecuvântările Tale în casele lor. Să fie 
pentru ei boala mea prilej de a lucra cele bune, ca să se vădească astfel în inimile 
lor iubirea pe care ai cerut-o celor ce Te urmează. 

Nu este poruncă mai mare decât porunca de a Te iubi pe Tine şi de a-i iubi pe 
semenii noştri. întăreşte-mă, Dumnezeule preaslăvite, ca văzând iubirea pe care 
mi-o arată să mă rog ca nici unul din ei să nu cadă în cursele vrăjmaşului, ci să 
meargă cu toţi pe calea mântuirii. 

Doamne, Dumnezeule al părinţilor noştri, dacă norii deznădejdii şi ai 
singurătăţii se vor abate asupra sufletului meu, atunci trimite-mi Tu fraţi care să 
mă cerceteze şi să mângâie sufletul meu. Ca văzând grija lor pentru mine, păcă- 
tosul, să îţi mulţumesc "ie, Celui Care prin pronia Ta cea dumnezeiască porţi de 
grijă robilor Tăi, şi să Te laud şi să Te slăvesc în vecii vecilor. Amin. 



Rugăciune pentru 
izbăvirea de moarte năpraznică 

Cel Ce nu voieşti moartea păcătoşilor, ci să se întoarcă şi să fie vii, caută cu 
milostivire spre mine, Iubitorule de oameni, şi izbăveşte-mă de spaimele şi 
chinurile morţii. Să nu intru la judecată pentru fărădelegile mele, Doamne, ci să 
văd cum opreşti sabia Ta cea înfricoşătoare care în chip nevăzut, înainte de 
vreme, este ridicată deasupra mea. 

Adu-°i aminte de îndurările şi milele Tale cele din veac, iar păcatele tinereţii şi 
ale neştiinţei şi ticăloşiei mele nu le pomeni. Că de vei căuta la fărădelegi, 
Doamne, cine va putea suferi? Că tot omul e praf şi ţărână şi nimeni nu se poate 
mândri în faţa Ta. Adu-°i aminte, Doamne, că trup sunt, duh ce iese şi nu se mai 
întoarce, şi cu milostivire opreşte mânia Ta cea cu dreptate pornită asupra mea. 

Doamne, Cel Ce stăpâneşti moartea şi viaţa, nu mă da pe mine morţii şi 
întunericului; că nu morţii Te vor lăuda pe Tine, ci cei pe care îi ţii în viaţă prin 
harul Tău. 

Nu eu să pier, Doamne, ci să piară răutatea din mine. Nu eu să mor, Doamne, 
ci cugetele mele păcătoase. Prelungeşte-mi vremea pocăinţei, că umbra morţii m- 
a împresurat şi a umplut de spaimă sufletul meu. Nu Iţi cer zile multe în care să 
mă îndulcesc cu plăceri trecătoare, ci îţi cer vreme de pregătire de clipa morţii. 
Că îngerul păzitor nu mă va ajuta cu nimic, dacă voi muri nepocăit. 

Pe Tine Te rog, Cel Ce ai biruit moartea, îndreptează de acum înainte viaţa 
mea, ca să fie bineplăcută înaintea feţei Tale. Pentru rugăciunile Preacuratei 
Maicii Tale învaţă-mă să duc o viaţă curată şi sfântă, o viaţă în care să fiu de 
folos semenilor mei şi în care să slăvesc numele Tău cel sfânt, că binecuvântat 
eşti în vecii vecilor. Amin. 



Rugăciune pe patul de moarte 

Slăvindu-Te, Te slăvesc pe Tine, Doamne, că ai căutat spre smerenia mea şi nu 
m-ai dat în mâinile vrăjmaşilor, şi ai mântuit din nevoie sufletul meu. Şi acum, 
Stăpâne, să mă acopere pe mine mâna Ta şi să vină peste mine mila Ta, că s-a 
tulburat sufletul meu şi amarnic îi este să iasă din netrebnicul şi întinatul meu 
trup. Ca nu cumva vicleanul sfat al celui potrivnic să-1 întâmpine şi să-1 
poticnească întru întuneric, pentru păcatele cele făcute de mine, cu neştiinţa şi cu 
ştiinţa, în viaţa aceasta. Milostiv fii mie, Stăpâne, şi să nu vadă sufletul meu 
întunecatul chip al viclenilor diavoli, ci să-1 ia îngerii Tăi cei străluciţi şi luminaţi. 

Şi când mă vei judeca, să nu mă apuce mâna stăpânitorului acestei lumi, ca să 
mă surpe pe mine, păcătosul, în adâncul iadului, ci stai lângă mine şi-mi fii 
Mântuitor şi sprijinitor, pentru că aceste chinuri trupeşti veselie sunt robilor 
Tăi. Miluieşte, Doamne, sufletul meu cel întinat cu patimile acestei vieţi şi, prin 
pocăinţă şi mărturisire, curat pe el îl primeşte, că binecuvântat eşti în vecii 
vecilor. Amin. 



Rugăciune pentru bunul sfârşit al vieţii 
(rugăciune de la Muntele Athos) 

Doamne, Iisuse Hristoase, Dumnezeul îndurării, cad înaintea Ta cu inimă 
plină de durere, °ie îţi încredinţez ceasul cel din urmă al vieţii mele. 

Când picioarele mele reci îmi vor da să înţeleg că această corabie a vieţii mele 
este aproape de limanul său, Milostive Iisuse, fie-°i milă de mine. 

Când ochii mei întunecaţi şi tulburi din pricina morţii ce se apropie vor căuta 
stăruitor spre Tine, Multmilostive Iisuse, fie-°i milă de mine. 

Când mâinile mele tremurătoare şi amorţite nu vor mai putea strânge crucea 
şi fără de voie o vor lăsa să cadă pe patul durerii mele, Multmilostive Iisuse, fie-°i 
milă de mine. 

Când obrajii mei galbeni ca ceara şi buzele mele învineţite vor stârni frică şi 
milă celor ce vor fi în jurul meu, când părul capului meu, ud de sudorile morţii, 
se va ridica în sus şi va vesti că sfârşitul este aproape, Multmilostive Iisuse, fie-°i 
milă de mine. 



Când urechile mele vor fi gata să se închidă pentru totdeauna la vorbele 
oamenilor şi se vor deschide la glasul Tău care va rosti judecata cea ne- 
schimbătoare de care atârnă soarta mea pentru vecie, Multmilostive Iisuse, fie-°i 
milă de mine. 

Când mintea mea va fi îngrozită de închipuiri înspăimântătoare şi sufletul 
meu, tulburat de întristarea morţii şi de vederea fărădelegilor mele, se va lupta 
cu duhurile întunericului care vor voi să îmi răpească mângâierea, acoperindu- 
mi ochii ca să nu caut la îndurarea Ta şi să mă arunce în deznădejde, 
Multmilostive Iisuse, fie-°i milă de mine. 

Când voi vărsa cele din urmă lacrimi, primeşte-le ca pe o jertfă curăţitoare, 
după care să-mi dau sufletul cu bună pocăinţă; şi în clipa aceea înfricoşată, 
Multmilostive Iisuse, fie-°i milă de mine. 

Când inima mea istovită de durerile morţii abia va mai bate şi va fi cuprinsă 
de fiorul sfârşitului şi zdrobită de zbuciumul luptei cu vrăjmaşii mântuirii mele, 
Multmilostive Iisuse, fie-°i milă de mine. 

Când rudeniile şi prietenii îndureraţi de starea în care mă aflu se vor aduna în 
jurul meu şi Te vor chema în ajutor cu multă dragoste pentru mine, 
Multmilostive Iisuse, fie-°i milă de mine. 

Când simţurile mele se vor desprinde de lumea aceasta care va dispărea cu 
totul pentru mine şi eu voi geme sub povara amărăciunii agoniei şi a chinurilor 
morţii, Multmilostive Iisuse, fie-°i milă de mine. 

Când sufletul meu se va înfăţişa înaintea Ta şi va vedea pentru întâia oară 
strălucirea cea nespusă a slavei Tale, nu-1 lepăda de la faţa Ta, ci primeşte-1 în 
sânul cel dulce al îndurării Tale, Multmilostive Iisuse, fie-°i milă de mine. 

Doamne Iisuse Hristoase, Fiule şi Cuvântul lui Dumnezeu, pentru rugăciunile 
Prea Curatei Maicii Tale, ale Sfântului înger Păzitor al vieţii mele, ale Părintelui 
meu duhovnic şi ale tuturor Sfinţilor Tăi, miluieşte-mă pe mine, păcătosul, 
spurcatul şi necuratul, acum şi în ceasul morţii, la trecerea prin vămi şi în ziua 
judecăţii şi-mi iartă păcatele mele pe care le-am făcut din copilărie şi până acum. 
Amin. 



Rugăciune pentru 
bunul sfârşit al vieţii 

Doamne, Iisuse Hristoase, Cel ce vrei ca toţi oamenii să se mântuiască şi 
nimeni să nu piară şi Căruia totdeauna cu nădejde de îndurare ne rugăm, Cel ce 
însuţi cu glasul Tău cel dumnezeiesc ai zis: „orice veţi cere de la Tatăl în numele 
Meu, va fi vouă", cu inima umilită şi cu lacrimi fierbinţi căzând înaintea Ta, mă 
rog ca, şi pentru numele Tău cel sfânt, în ceasul sfârşitului vieţii mele să-mi dai 
minte întreagă, cunoştinţă adevărată, mustrare cugetului pentru păcatele vieţii 
mele, cu care Te-am mâniat, şi dăruieşte-mi Dumnezeule, credinţă, nădejde şi 
iubire neschimbată, ca astfel cu inimă curată să pot grăi către Tine, Doamne, Cel 
ce eşti binecuvântat în veci: „în mâinile Tale îmi dau sufletul". Amin. 



Rugăciune pentru omul bolnav 

Preaputernice şi slăvite Doamne Iisuse Hristoase! Tu, Care ai venit în lume să 
tămăduieşti neputinţele oamenilor, Care nu ai venit să chemi la pocăinţă pe cei 
drepţi, ci pe cei păcătoşi, şi ai primit moarte pe cruce pentru mântuirea noastră! 
Din adâncul inimii Te rog să primeşti smerita mea nevoinţă şi această mică 
rugăciune a mea pentru cel încercat de boală! 

Mântuieşte-1, Doamne, precum ştii, ca un bun şi iubitor de oameni, şi 
rânduieşte Tu toate spre folosul său. Că noi neputincioşi suntem şi nu îl putem 
ajuta dacă nu ne vei lumina cu harul Tău. 

De e voia Ta, îl poţi pedepsi precum se cade pentru păcatele sale, tămăduindu- 
1 cu ierburile amare ale durerii, ca un doctor priceput, precum vei vrea. 

Dar căzând înaintea Ta Te rog, îndură-te de robul Tău, potoleşte-i 
fierbinţeala, alină-i suferinţa, ridică-1 din patul durerii. 

Să îi fie această încercare prin care trece spre îndreptarea vieţii, spre început 
bun mântuirii şi spre iertarea păcatelor. 

Şi dacă îi e de folos să ducă mai departe crucea bolii, fie, Doamne, după voia 
Ta, nu după voia noastră. Dăruieşte-i lui răbdare şi linişte, alungând de la el 
toată frica şi toată deznădejdea, ca să nu fie îngenuncheat de durere şi să 
cârtească sau să cadă în patima mâniei. 

Ajută-1, Iubitorule de oameni, ca văzând el mila Ta să cadă la picioarele Tale 
cu lacrimi de pocăinţă şi de mulţumire, ca să se învrednicească să audă glasul 
Tău cel sfânt: „Iertate îţi sunt păcatele!" Amin. 



Rugăciune pentru 

bolnavul căzut în deznădejde 

Doamne, Dumnezeule al părinţilor noştri, Care dăruieşti pace multă celor ce 
iubesc legea Ta, ai grijă de robul Tău cel bolnav care este greu încercat de 
deznădejde. Nori negri s-au abătut asupra sufletului său şi nu mai vede razele 
iubirii Tale. Cugetul său s-a întunecat şi nu se mai împărtăşeşte de lumina Ta. 



O, amară deznădejde! Crudă fiară care se năpusteşte asupra sufletului ca 
asupra unui pui lipsit de apărare! Numai Tu ştii, Atotştiutor ule, câţi şi-au pus 
capăt zilelor din această pricină, câţi oameni au fost aruncaţi de acest duh rău în 
adâncurile iadului. Să nu îngădui ca făptura Ta să fie înghiţită de moarte, ci să 
fie ridicată prin puterea Ta. 

Dăruieşte şi lui şi nouă, Doamne, roadele Duhului Tău cel Sfânt, care sunt 
pacea, dragostea, îndelunga răbdare, credinţa, blândeţea, înfrânarea şi curăţia, 
ca atunci când vom părăsi această lume să intrăm în odihna Ta cea cerească. 
Amin! 



Rugăciune pentru mântuire 

Dumnezeul meu, cred întru Tine şi mă rog "ie, întăreşte- mi credinţa! Te 
iubesc, dar sporeşte-mi dragostea! Mă pocăiesc, dar fă-mi căinţa să prisosească! 
Te slăvesc ca pe întâiul meu început! Te doresc ca pe cea mai înaltă dorire a 
mea! îţi mulţumesc, ca Binefăcătorului meu celui veşnic! Te chem ca pe 
puternicul meu apărător. 

Dumnezeul meu, binevoieşte şi povăţuieşte-mă cu înţelepciunea Ta, 
călăuzeşte-mă cu dreptatea Ta, mângâie-mă cu milostivirea Ta, apără-mă cu 
puterea Ta. 

îţi închin, o, Dumnezeule, gândurile, faptele, suferinţele mele, ca în viitor să 
mă gândesc la Tine, să Te mărturisesc, să lucrez după voia Ta, să pătimesc 
pentru Tine. 

Doamne, eu voiesc ceea ce voieşti Tu, pentru că Tu voieşti să mă supun voii 
Tale şi făgăduiesc să fac tot ceea ce voieşti Tu. 

Te rog, cu umilinţă, luminează-mi mintea, oţeleşte-mi voia, curăţeşte-mi 
trupul şi sfinţeşte-mi sufletul! 

Dumnezeule preabun, ajută-mă să mă curăţesc de greşelile trecute, să biruiesc 
ispitele viitoare şi să lucrez cuvenitele virtuţi. Umple inima mea de dragoste 
pentru bunătatea Ta, de ură pentru greşelile mele, de râvnă pentru binele 
aproapelui şi de defăimare a deşertăciunilor lumeşti. Fă-mă să fiu supus mai- 
marilor mei şi cu dragoste către cei mai mici, credincios prietenilor şi iertător 
vrăjmaşilor mei. 

Vino, Atotputernice, întru ajutorul meu, ca să biruiesc cele şapte păcate de 
căpetenie, care sunt pricina tuturor păcatelor. Să biruiesc adică mândria, prin 
smerenie creştinească; iubirea de argint, prin milostenie; invidia, prin dragoste şi 
bucurie pentru binele aproapelui; desfrânarea, prin înfrânare şi curăţie; 
lăcomia, prin cumpătare; mânia, prin răbdare; lenea, prin bărbăţie creştinească. 
Asemenea să biruiesc şi toate celelalte păcate şi patimi ce izvorăsc din acestea. 

Şi-mi dă virtuţile creştineşti: credinţa, nădejdea şi dragostea. 



Dumnezeul meu, fă-mă înţelept întru lucrările mele, curajos în primejdii, 
răbdător în nenorociri şi smerit în propăşire. Nu mă lăsa să uit vreodată a fi cu 
luare-aminte la rugăciuni şi în biserică, cumpătat la masă, grabnic la împlinirea 
datoriilor şi statornic în hotărâri. Doamne, insuflă-mi grija de a avea totdeauna 
conştiinţă dreaptă, înfăţişare cuviincioasă, vorbire folositoare şi purtare în bună 
rânduială. 

Dă-mi harul Tău, ca să mă deprind a-mi stăpâni totdeauna patimile, a mă 
învrednici de darurile Tale, a păzi legea Ta şi a dobândi mântuirea. Dumnezeul 
meu, fă să cunosc cât de mici sunt bunătăţile pământeşti şi cât de mari sunt cele 
cereşti, cât de scurt este timpul acestei vieţi şi cât de nemărginită este veşnicia. 
Ajută-mă să fiu totdeauna gata de moarte şi să mă cutremur de judecata Ta, să 
scap de chinurile cele veşnice şi să dobândesc raiul prin Iisus Hristos, Domnul 
nostru. Amin. 

